ফটিকছড়ি উপজেলা সংবাদদাতা | প্রকাশের সময় : ২৯ নভেম্বর, ২০২১, ৪:৫৫ পিএম\nহেফাজতে ইসলাম বাংলাদেশের মহাসচিব, ফটিকছড়ির কৃতিসন্তান, ঢাকার জামিয়া মাখজানুল উলূম খিলগাঁও মাদ্রাসার প্রতিষ্ঠাতা-পরিচালক ও শায়খুল হাদীস আল্লামা হাফেজ মুহাম্মদ নূরুল ইসলাম জিহাদীর ইন্তিকালে গভীর শোক প্রকাশ করেছেন আমীরে হেফাজত, ফটিকছড়ির জামিয়া আজিজুল উলূম বাবুনগরের মহাপরিচালক আল্লামা শাহ মুহাম্মদ মুহিব্বুল্লাহ বাবুনগরী।\nআজ (২৯ নভেম্বর) সোমবার সংবাদ মাধ্যমে প্রেরিত এক শোকবার্তায় আমীরে হেফাজত আল্লামা শাহ মুহিব্বুল্লাহ বাবুনগরী বলেন, আল্লামা নূরুল ইসলাম জিহাদী (রাহ.) দেশের সর্বজন শ্রদ্ধেয় ও শীর্ষ একজন প্রবীণ আলেমেদ্বীন ছিলেন। ইসলামি আন্দোলনের ময়দানে তিনি ছিলেন একজন বীর সিপাহসালার। বাংলাদেশের জন্য তিনি ছিলেন রত্নতুল্য। তার ইন্তিকালে দেশের ইলমি আকাশে একটি উজ্জ্বল নক্ষত্র ঝরে পড়েছে। ইলমের ময়দানে তিনি ছিলেন একজন বিজ্ঞ আলেমেদ্বীন। দেশবাসী হারিয়েছে একজন নিবেদিতপ্রাণ মুখলিছ আলেমে দ্বীনকে৷ তাঁর ইন্তিকালে আমি গভীরভাবে শোকাহত।\nহেফাজত আমীর আরো বলেন, আল্লামা জিহাদী (রাহ.) হক ও ন্যায়-নীতির ওপর অটল-অবিচল একজন নিষ্ঠাবান আলেম ছিলেন। দেশীয় ও আন্তর্জাতিক পর্যায়ে ইসলাম বিরোধী যে কোনো কর্মকান্ডের বিরুদ্ধে জোরালো প্রতিবাদ জানাতেন তিনি। হকের উপর ছিলেন দৃঢ় ও মজবুত। বাতিলের সাথে কখনো আপোষ করেননি তিনি। তাঁর ইন্তিকালে ইসলামি অঙ্গনে যে শূণ্যতা সৃষ্টি হয়েছে তা কখনো পূরণ হবার নয়। ইতিহাস তাঁর অমর কীর্তি চিরকাল স্মরণ রাখবে।\nআমীরে হেফাজত আল্লামা বাবুনগরী আরো বলেন, লোভ-লালসা ও ব্যক্তি স্বার্থের ঊর্ধ্বে থাকতেন আল্লামা নূরুল ইসলাম জিহাদী। আমরণ তিনি এখলাছ ও নিষ্ঠার সাথে দ্বীনের বহুমুখী খেদমতের আঞ্জাম দিয়েছেন। ইসলাম-মুসলমান, দেশ ও জাতির পক্ষে হেফাজতে ইসলাম বাংলাদেশের প্রতিটি আন্দোলন-সংগ্রামে আল্লামা নূরুল ইসলাম জিহাদী (রাহ.) বলিষ্ঠ নেতৃত্বের মাধ্যমে সাহসী ভূমিকা পালন করেছেন। ইসলামি আন্দোলন-সংগ্রামে আল্লামা জিহাদী (রাহ.) এর বলিষ্ঠ নেতৃত্ব ও ত্যাগ তিতিক্ষা ইতিহাসের পাতায় স্বর্ণাক্ষরে লিপিবদ্ধ থাকবে।\nহেফাজত আমীর বলেন, আল্লামা নূরুল ইসলাম জিহাদী অনেক বছর অত্যন্ত দক্ষতা ও বিচক্ষণতার সাথে জামিয়া মাখজানুল উলূম ঢাকার মহাপরিচালক ও শায়খুল হাদীসের গুরুদায়িত্ব আঞ্জাম দিয়েছেন। দীর্ঘদিন হাদীসের সর্বোচ্চ কিতাব বুখারী শরীফের পাঠদান করেছেন। হাজার হাজার মুহাদ্দীসীনরা তাঁর ছাত্র। তিনি বিভিন্ন মাদ্রাসায় পাঠদান করেছেন। বিশেষ করে কয়েকবার জামিয়া আজিজুল উলুম বাবুনগরের সিনিয়র উস্তাদ ছিলেন। সাবলীল উপস্থাপনা, মধুময় বাক্যশৈলী ও সর্ববোধগম্য দরস প্রদানে আল্লামা নূরুল ইসলাম জিহাদী ছিলেন একজন আদর্শ উস্তাদ। দরস-তাদরীস ও বাতিলবিরোধী আন্দোলনের লাইনে মেহনতের পাশাপাশি মুসলিম উম্মাহর ঈমান আকিদা রক্ষায় ওয়াজ-নসিহতের ময়দানেও অসাধারণ খেদমত করে গেছেন তিনি। পাশাপাশি তিনি ছিলেন আন্তর্জাতিক মজলিসে তাহাফফুজে খতমে নুবুওয়াতের আমির। আল্লামা নূরুল ইসলাম জিহাদী (রাহ.) তাঁর বর্ণাঢ্য জীবনীতে দ্বীন ও ইসলামের বহুমুখী খেদমত করে গেছেন।\nআমীরে হেফাজত আরো বলেন, আল্লামা নূরুল ইসলাম জিহাদী (রাহ.) এর সাথে আমার গভীর হৃদ্যতা ছিলো। তিনি আমাকে খুব বেশি মুহাব্বত করতেন এবং আমিও তাঁকে মুহাব্বত ও স্নেহ করতাম। আল্লামা জিহাদী (রাহ.) এর দাওয়াতে তাঁর প্রতিষ্ঠিত ও পরিচালিত জামিয়া মাখজানুল উলূমে বহুবার গিয়েছি। বর্তমান এই নাজুক পরিস্থিতিতে দেশ ও জাতীর এই সংকটময় মুহূর্তে হেফাজত মহাসচিব আল্লামা নূরুল ইসলাম জিহাদী (রাহ.) এর মতো হক ও ন্যায় নীতির উপর অটল-অবিচল, নিষ্ঠাবান আলেম আমাদের জন্য খুবই প্রয়োজন ছিলো। কিন্তু আল্লাহ তাআ’লার হুকুমে আজ আমাদেরকে কাঁদিয়ে তিনি চলে গেলেন না ফেরার দেশে।\nআমীরে হেফাজত আল্লামা বাবুনগরী মরহুমের শোকসন্তপ্ত পরিবারবর্গের প্রতি সমবেদনা জানিয়ে বলেন, মহান রবের দরবারে আমি দু'আ করি- আল্লাহ তাআলা যেন তাঁর সকল দ্বীনি খেদমতকে কবুল করেন। তাঁর প্রতিষ্ঠিত মাদরাসা জামিয়া মাখজানুল উলূম ঢাকা ও তাঁর প্রাণের আন্দোলন খতমে নুবুওয়াতের আন্দোলনকে আল্লাহ তাআলা কিয়ামত পর্যন্ত কায়েম রাখুন এবং ত্রুটি-বিচ্যুতি ক্ষমা করে তাঁকে জান্নাতের সর্বোচ্চ স্থান দান করুন, আমিন।


ওয়াশিংটন: ১৯৭২ সালের পর ২০২৪— দীর্ঘ ৫২ বছরের খরা কাটিয়ে ফের চাঁদে মানুষ পাঠাতে কোমর বাঁধছে মার্কিন মহাকাশ গবেষণাকেন্দ্র নাসা। বিডেন-হ্যারিস প্রশাসনের অর্থানুকূল্যে বহুচর্চিত ‘আর্টেমিস’ প্রকল্পের অধীনে চাঁদের দক্ষিণ মেরুতে মানুষ পাঠাতে চলেছে নাসা। তবে পুরুষ নয়, মানব সভ্যতার ইতিহাসে এই প্রথম চাঁদে একজন মহিলা ও একজন অশ্বেতাঙ্গকে পাঠানোর পরিকল্পনা নেওয়া হয়েছে। সোমবার এমনটাই ঘোষণা করেছেন নাসার চিফ অ্যাডমিনিস্ট্রেটর স্টিভ জুরসিজেক। তবে কারা হবেন সেই ভাগ্যবান, সে সম্পর্কে কিছু খোলসা করেননি তিনি।\nচাঁদের মাটিতে প্রথম মানুষের পা পড়ে ১৯৬৯ সালের ২১ জুলাই। এরপর ১৯৭২ সাল পর্যন্ত তিন বছর বিভিন্ন সময় নাসার অ্যাপোলো প্রকল্পের অধীনে মোট ১০ জন মহাকাশচারী চাঁদে হেঁটে বেড়ানোর সুযোগ পেয়েছেন। শেষবার ১৯৭২ সালে অ্যাপোলো-১৭ মহাকাশযানে চেপে চাঁদে পৌঁছেছিলেন মহাকাশচারী ইউজিন কারনান। কিন্তু, এবার মহাকাশ বিজ্ঞানের ইতিহাসে এক নতুন অধ্যায়ের সূচনা করতে চাঁদে মহিলা মহাকাশচারী পাঠানোর পরিকল্পনা নেওয়া হয়েছে। তাই তো গ্রিক পুরাণের সূর্যের দেবতা অ্যাপোলোর বদলে এবার তাঁরই যমজ বোন চাঁদের দেবী আর্টেমিস-এর নামানুসারে প্রকল্পের নাম রেখেছেন বিজ্ঞানীরা।\nনাসার তরফে জানানো হয়েছে, চাঁদে পদার্পণের জন্য নাসার অত্যন্ত শক্তিশালী ‘স্পেস লঞ্চ সিস্টেম (এসএলএস)’ ও মহাকশযান ‘ওরিয়ন’কে গড়ে তোলার কাজ প্রায় শেষ। আগামী মাসেই ওই ইঞ্জিনগুলির ‘হট ফায়ার টেস্ট’ হবে। ‘আর্টেমিস-১’-কে চাঁদের কক্ষপথে পাঠানো হবে আগামী বছর। সেই অভিযানে কোনও মহাকাশচারী থাকবেন না। তার দু’বছর পর ২০২৩ সালে মিশন শুরু করবে ‘আর্টেমিস-২’। এরপর চূড়ান্তভাবে মানুষ নিয়ে ২০২৪ সালে চাঁদে পাড়ি দেবে ‘আর্টেমিস-৩’। আর আর্টেমিস-৪ অভিযানে চাঁদের কক্ষপথে একটা স্থায়ী আস্তানা গড়ে তুলবে নাসা। এবার একটানা সাতদিন চাঁদের মাটিতে থাকবেন মহাকাশচারীরা। পাশাপাশি, অতীতে যেখানে চাঁদে পৌঁছতে ৩ দিন সময় লেগেছিল, এবার সেখানে মাত্র আড়াই দিন লাগবে বলেই জানিয়েছেন বিজ্ঞানীরা।\nকিন্তু, চাঁদে হঠাৎ মহিলাকে পাঠানোর প্রয়োজন কেন পড়ল নাসার? এটা কী নিছকই গিমিক? নাসার প্রাক্তন মহিলা মহাকাশচারী পেগি হুইটসনের কথায়, ‘না কোনও গিমিক নয়, এই অভিযান নিয়ে লিঙ্গসাম্যের বার্তা দিতে এবং সাধারণ মানুষের মনে আগ্রহ তৈরি করতেই এমন পরিকল্পনা নিয়েছে নাসা কর্তৃপক্ষ।’ তবে এনিয়ে এত হইচইয়ের প্রয়োজন নেই বলেই মত পেগির। তিনি বলেন, ‘ষাটের দশকে যখন আমরা শেষ চাঁদে গিয়েছিলাম, ওই অভিযানের সকল মহাকাশচারীই পুরুষ ছিলেন। সেদিক থেকে ২০২৪ সালের পরিকল্পনা সত্যি নজিরবিহীন। কিন্তু, আমি মনে করি, ভবিষ্যতের অভিযানগুলিতে মহাকাশচারীদের দলে এক বা একাধিক মহিলার অন্তর্ভূক্তিতে অবাক হওয়ার কিছু নেই। এটা একটা স্বাভাবিক ঘটনা। কারণ, ওই মহিলারা প্রত্যেকেই পুরুষদের মতোই সমান সক্ষম।’\nএকই মত পোষণ করেন ‘আর্টেমিস’ টিমের টেস্ট পাইলট নিকোল মান। তাঁর সাফ কথা, ‘নাসা তো বলেনি, এই অভিযানের লক্ষ্য হল চাঁদে মহিলা পাঠানো। আমরা দীর্ঘমেয়াদী পরীক্ষানিরীক্ষার জন্য এই অভিযানে নেমেছি। আর এখানে মহিলা মহাকাশচারীর অন্তর্ভূক্তি নেহাত বৈচিত্রের খাতিরেই ঘটেছে। এটা খুবই সাধারণ একটা বিষয়।’


১৮ জেলেকে ফেরত দেয়নি মিয়ানমার, ঈদ নেই পরিবারে - জৈন্তাপুর প্রতিদিন ১৮ জেলেকে ফেরত দেয়নি মিয়ানমার, ঈদ নেই পরিবারে - জৈন্তাপুর প্রতিদিন\nঅন্যান্য, আন্তজার্তিক, এক্সক্লুসিভ নিউজ, বাংলাদেশে\n১৮ জেলেকে ফেরত দেয়নি মিয়ানমার, ঈদ নেই পরিবারে\nপ্রতিবেশীদের অনেকের বাড়িতেই ঈদের আমেজ চলছে। তবে ঈদের আনন্দ নেই টেকনাফ উপজেলার সাবরাং ইউনিয়নের শাহপরীর দ্বীপ জালিয়াপাড়ার ১৮জেলের পরিবারে।\nবঙ্গোপসাগরে মাছ শিকার করতে যাওয়ায় দেড় মাস আগে ওই জেলেদের ধরে নিয়ে যায় মিয়ানমারের সীমান্তরক্ষী বাহিনী (বিজিপি)। এসব জেলের পরিবারে ঈদের আয়োজন তো দূরের কথা, দুই বেলা পেট ভরে খাবারের নিশ্চয়তা নেই এখন।\nগত ১৫ মার্চ মঙ্গলবার বিকেলে টেকনাফ-সেন্ট মার্টিন নৌপথের বঙ্গোপসাগরে নাইক্ষ্যংদিয়া এলাকা থেকে মাছ শিকার করে ফিরছিলেন ১৮ জেলে। ফেরার পথে চারটি নৌকাসহ তাঁদের ধরে নিয়ে যায় বিজিপি। বিষয়টি নিয়ে তাদের সঙ্গে একাধিকবার বৈঠক করেছে বাংলাদেশের সীমান্তরক্ষী বাহিনী বর্ডার গার্ড বাংলাদেশ (বিজিবি)। কিন্তু কোনো সুরাহা হয়নি।\nমিয়ানমারের বিজিপির হাতে আটক জেলেরা হলেন মোহাম্মদ জসিম, সাইফুল ইসলাম, মো. ফয়সাল, আবু তাহের, মো. ইসমাইল, মো. ইসহাক, আবদুর রহমান, নুর কালাম, মো. হোসেন, মোহাম্মদ হাসমত, মোহাম্মদ আকবর, নজিম উল্লাহ, মোহাম্মদ রফিক, মোহাম্মদ সাব্বির, মোহাম্মদ হেলাল, রেজাউল করিম, মোহাম্মদ রমজান ও মো. জামাল। তাঁরা সবাই টেকনাফ উপজেলার সাবরাং ইউনিয়নের শাহপরীর দ্বীপ জালিয়াপাড়ার।\nসাবরাং ইউনিয়ন পরিষদের ৯নম্বর ওয়ার্ডের সদস্য আবদুস সালাম বলেন, প্রতিদিন কোনো না কোনো পরিবারের সদস্যরা জেলেদের কোনো খবর আছে কি না জানতে চান। কিন্তু আমি কিছু উত্তর দিতে পারছি না। আজ ৪৫ দিন অতিবাহিত হলেও ধরে নিয়ে যাওয়া ১৮জেলে বর্তমানে কোথায় আছেন, পরিবারগুলো কিছুই জানে না। এ জন্য পরিবারের সদস্যরা আতঙ্কগ্রস্ত ও দিশেহারা হয়ে পড়েছেন। বর্তমানে পরিবারগুলোর সদস্যরা অর্ধাহারে-অনাহারের মধ্যে জীবন যাপন করছেন।\nশাহপরীর দ্বীপ জালিয়াপাড়া ক্ষুদ্র মৎস্যজীবী সমবায় সমিতির সভাপতি আবদুল গনি প্রথম আলোকে বলেন, একটি গ্রামের ১৮জন জেলেকে ধরে নিয়ে গেছে মিয়ানমারের বিজিপি। তাঁদের পরিবারের সদস্যরা খুবই কষ্টের মধ্যে রয়েছেন। জেলেদের ফেরত পেতে তাঁরা প্রধানমন্ত্রী শেখ হাসিনাসহ সংশ্লিষ্ট দপ্তরের সুদৃষ্টি কামনা করেছেন।\nঈদের কথা জানতে চাইলে অপহৃত জেলে কালামের স্ত্রী সালমা বেগম বলেন, ঈদ দিয়ে কী হবে, স্বামীকে তো ফেরত পেলাম না। কেমন আছেন, কোথায় আছেন, কে জানে। আমাদের আনন্দ তো মিয়ানমারে আটকা আছে। ছোট মেয়েটি বাবার জন্য প্রতিদিন কান্নাকাটি করছে। তাকে কোনোভাবে বোঝানো যাচ্ছে না।\nআরেক জেলে হেলালের মা নুর বেগম বলেন, ঈদের আনন্দের পরিবর্তে এসব পরিবারের সদস্যদের চোখে-মুখে এখন হতাশার ছায়া। ছেলে-মেয়েদের মুখে ঠিকমতো খাবার দিতে পারছেন না। ঈদ দিয়ে কী হবে। পেটে দেওয়ার কিছুই নেই, কেনাকাটা দিয়ে কী হবে। ছোট ছোট শিশুরা পার্শ্ববর্তী মানুষের ছেলে-মেয়েদের নতুন জামাকাপড় দেখে খুবই কান্নাকাটি করছে। কিন্তু হাতে তো কোনো টাকাপয়সা নেই।\n১৮ পরিবারের জন্য উপজেলা নির্বাহী কর্মকর্তার সহযোগিতায় ঈদের কিছু পণ্যসামগ্রী পাঠানোর প্রক্রিয়া চলছে বলে জানিয়েছেন উপজেলা জ্যেষ্ঠ মৎস্য কর্মকর্তা দেলোয়ার হোসেন।\nজেলেদের ফেরত আনার জন্য সংশ্লিষ্ট কর্তৃপক্ষের সহায়তা চেয়েছেন শাহপরীর দ্বীপ ট্রলার মালিক সমিতির সাধারণ সম্পাদক মৌলভী মোহাম্মদ আয়ুব। তিনি বলেন, যে জেলেরা অপহৃত হয়েছেন, তাঁরা খুবই গরিব। তাঁদের পরিবারের অবস্থা তেমন ভালো নয়। তাঁরা দিনে আনে দিনে খান। জেলে পরিবার গুলোর জন্য সরকারি ভাবে ঈদের সহযোগিতার দাবি জানান তিনি।\nটেকনাফ-২ বিজিবির অধিনায়ক লেফটেন্যান্ট কর্নেল শেখ খালিদ মোহাম্মদ ইফতেখার দৈনিক কে বলেন, বিজিবির পক্ষে ওই জেলেদের ফেরত চেয়ে একাধিকবার মিয়ানমার সীমান্তরক্ষী বাহিনীর সঙ্গে যোগাযোগ করা হয়েছে। কিন্তু আজও তাঁরা জেলেদের ফেরত দেয়নি। জেলেদের সবাইকে মিয়ানমার আদালত পাঁচ বছর করে কারাদণ্ড দিয়েছে বলে সেদিনের বিজিপি কর্তৃপক্ষ অবহিত করেছে।


শিল্প ও সংস্কৃতি · মে, 2013 · Global Voices বাংলা ভার্সন\nশিল্প ও সংস্কৃতি · মে, 2013\nগল্পগুলো আরও জানুন শিল্প ও সংস্কৃতি মাস মে, 2013\nউত্তর আমেরিকা 18 মে 2013\nস্থান এবং কাল চিন্তা-পদ্ধতিকে কিভাবে পরিবর্তন করে? আজকে মানুষের বুদ্ধিমত্তা কিভাবে কাজ করে সেই সমস্যাটি জ্ঞান বিস্তরণের নতুন একটি পদ্ধতি - ডিজিটাল প্রযুক্তির মাধ্যমে জটিলতর রূপ পরিগ্রহ করেছে। মুক্ত প্রবেশাধিকার (আন্দোলন)গণঅর্থায়নে বৈজ্ঞানিক গবেষণার ডিজিটাইজড প্রকাশনার অবাধ সহজলভ্যতা্র আহ্বান জানাচ্ছে।\nইরানের সব চেয়ে গ্রহণযোগ্য রাষ্ট্রপতি কি কোন কাল্পনিক চরিত্র\nমধ্যপ্রাচ্য ও উ. আ. 18 মে 2013\nইরানী শাসকের লৌহ মুষ্টি রাষ্ট্রপতি নির্বাচনে বিরোধী প্রার্থীর প্রতি কোন সুযোগ অনুমোদন করেনি। তবে ভার্চুয়াল জগতে অবাধ ও নিরপেক্ষ নির্বাচনে সেরা প্রার্থী বলে বিবেচিত হয়ছে নতুন এক গ্রাফিক উপন্যাসের একটি চরিত্র।\nআধুনিক চীনের ওপর শীর্ষ ১০ উপভোগ্য উপন্যাস\nপূর্ব এশিয়া 10 মে 2013\nচীন থেকে পিটার আধুনিক চীনের ওপর শীর্ষ ১০ উপভোগ্য উপন্যাসের সুপারিশ করেছেন।\nচীনের বিজ্ঞান কথাসাহিত্য\nপূর্ব এশিয়া4মে 2013\nচীনা বিজ্ঞান কথাসাহিত্যিক ফেই ডাও এর সঙ্গে এলএআরবি’র আলেক অ্যাশ চীনের বিজ্ঞান কথাসাহিত্য নিয়ে আলোচনা করেছেন।\nল্যাটিন আমেরিকা2মে 2013\nআমরা ইকুয়েডর লোজার তরুণ লেখক লেনিন প্যালাডিনস এর সাথে কথা বলেছি। তিনি তাঁর বৈজ্ঞানিক কল্পকাহিনীর ব্লগে [স্প্যানিশ] এ লেখার প্রতি তাঁর অনুরাগকে সমুন্নত রেখে তরুণদের পাঠাভ্যাসে উৎসাহ জোগাচ্ছেন।


পেঁয়াজের কেজি আবারও ২৫০ টাকা! – Odhikar BD\nনভেম্বর ২৫, ২০১৯ নভেম্বর ২৫, ২০১৯\nপেঁয়াজের কেজি আবারও ২৫০ টাকা!\nঅধিকার ডেস্ক :: পেঁয়াজের দাম ফের ঊর্ধ্বমুখী। বিমানে করে পেঁয়াজ আমদানির পর দাম কিছুটা কমলেও সোমবার নিত্যপ্রয়োজনীয় এ দ্রব্যটি খুলনায় বিক্রি হয়েছে প্রতি কেজি ২২০ থেকে ২৫০ টাকা দরে।\nঅন্যদিকে, বাজার পরিস্থিতি স্বাভাবিক না হওয়ায় অব্যাহত রয়েছে টিসিবির খোলা বাজারে ট্রাকসেলে পেঁয়াজ বিক্রি। দীর্ঘ সময় ধরে সারিবদ্ধ লাইনে দাঁড়িয়ে পেঁয়াজ কিনতে দেখা গেছে ক্রেতাদের। প্রতিদিন একেকটি ট্রাকযোগে এক হাজার কেজি পেঁয়াজ বিক্রি করা হচ্ছে। বাজার পরিস্থিতি স্বাভাবিক না হওয়া পর্যন্ত টিসিবির বিক্রি অব্যাহত থাকবে বলে জানিয়েছেন সংশ্লিষ্টরা। খবর- ইউএনবি\nPrevনান্দাইলে স্বাস্থ্য সেবার মান উদহারণ দেয়ার মত উন্নীত করতে চাই :: ডা. নাসের\nNextঠাকুরগাঁওয়ে বাণিজ্যিকভাবে ড্রাগন চাষ


Inscript - ডি কোম্পানির সঙ্গে যোগ? নাকি আরিয়ানের পক্ষ নেওয়ার মাশুল গুণছেন নবাব মালিক?\nডি কোম্পানির সঙ্গে যোগ? নাকি আরিয়ানের পক্ষ নেওয়ার মাশুল গুণছেন নবাব মালিক?\n28 Feb, 2022 | 876 Views\nটানা ৮ ঘণ্টার জেরার পরে গ্রেফতার করা হয়েছে মহারাষ্ট্রের মন্ত্রী তথা এনসিপি নেতা নবাব মালিককে। দাউদ ইব্রাহিমের পরিবারের সাথে বেআইনি লেনদেনের মামলায় তাঁকে আটক করেছেন এনফোর্সমেন্ট ডিরেক্টরেট( ইডি)। নবাবের অভিযোগ তাঁকে ‘ মিথ্যা অভিযোগে’ ফাঁসানো হয়েছে। দফতর থেকে বের করে আনার সময় মালিক উপস্থিত সংবাদমাধ্যমের প্রতিনিধিদের উদ্দেশ্যে চিৎকার করে জানিয়েছেন,” মাথা নত করব না। ভয় পাই না। লড়াই করব এবং জিতব। সত্যটা সকলের সামনে আনবো।“ এনসিপি এবং মহারাষ্ট্রের শাসক জোটেরও মত নবাবের গ্রেফতারি আদতে বিজেপির প্রতিহিংসার রাজনীতির ফল। কিন্তু কে এই নবাব মালিক? হঠাৎ কেন তাঁর বিরুদ্ধে কেন আদাজল খেয়ে নামল কেন্দ্র? বিশদে জেনে নেওয়া যাক তাঁর পরিচয় এবং তাঁর বিরুদ্ধে ওঠা অভিযোগ সম্পর্কে ।\nকে নবাব মালিক ?\nমুম্বইয়ের অনুশক্তি নগর থেকে পাঁচবার বিধায়ক পদে নির্বাচিত হয়েছেন নবাব মালিক। ন্যাশনালিস্ট কংগ্রেস পার্টির জাতীয় মুখপাত্র এবং বর্তমানে রাজ্য মন্ত্রিসভার সদস্য। তিনি বর্তমানে মহারাষ্ট্রের সংখ্যালঘু উন্নয়ন,ওয়াকফ, দক্ষতা উন্নয়ন এবং উদ্যোক্তা দফতরের মন্ত্রী। ১৯৫৯ সালে উত্তরপ্রদেশের ধুশওয়া গ্রামে জন্ম হয় নবাবের।খুবই সাধারণ পরিবারে বেড়ে ওঠেন তিনি। ১৯৭০ সালে পরিবারের সাথে মুম্বই চলে আসেন এবং কুরলাতে ফেলে দেওয়া জিনিসপত্র বেচা কেনার ব্যবসা শুরু করেন তিনি ও তাঁর বাবা। তাই অনেকে তাঁকে ‘কাগজওয়ালা’ বলেও ডাকেন।১৯৮৪ সালে প্রথম লোকসভা নির্বাচনে লড়েছিলেন কংগ্রেস নেতা প্রয়াত গুরুদাস কামাতের বিরুদ্ধে। ১৯৯২-৯৩ সালে দাঙ্গার সময় যোগ দেন সমাজবাদী পার্টিতে। বেশ কয়েকবার ভোটেও জেতেন সমাজবাদী পার্টির প্রার্থী হিসেবে। তবে ২০০১ সালে দল থেকে বহিষ্কার করা হলে সে বছরই যোগ দেন এনসিপিতে। দলে যোগ দিয়েই গুরুত্বপূর্ণ দায়িত্ব পান মালিক। কিন্তু তাঁর বিরুদ্ধে বিচারপতি পি বি সাওয়ান্তের কমিশন দুর্নীতির অভিযোগে ওঠায় ২০০৫ সালে মন্ত্রীত্ব পদ ছেড়ে দেন তিনি। এর তিন বছর পর ২০০৮ সালে অশোক চাভান পরিচালিত ক্যাবিনেটে শ্রমমন্ত্রীর পদ পেলেও ২০০৯ সালে কংগ্রেস-এনসিপি জমানায় বঞ্ছিত হন মালিক। ২০১৪ সালের নির্বাচনে মালিক ১,০০৭ ভোটে হেরে যান।\nদাউদ ঘনিষ্ঠতার অভিযোগ কেন ?\nইডির আধিকারিকদের দাবি,নবাবের বেশকিছু লেনদেন থেকে মনে করা হচ্ছে তাঁর সাথে দাউদ ইব্রাহিম এবং তাঁর ভাই ইকবাল কাসকারের যোগাযোগ রয়েছে। এর স্বপক্ষে প্রমাণও রয়েছে মালিকের বিরুদ্ধে এমনই দাবি করেছেন কেন্দ্রীয় তদন্তকারী সংস্থা। তাঁরা আরও জানিয়েছেন, মালিক দাউদের বোন হাসিনা পারকারকে ৫৫ লক্ষ টাকা দিয়েছিলেন। অবৈধ ভাবে একটি জমি নেওয়ার জন্যে এই ৫৫ লক্ষ টাকার ডিল হয়েছিল তাঁদের দুজনের মধ্যে।আদতে ওই জমির মালিক ছিলেন মুনিরা প্লামবার। ইডির অভিযোগ, হাসিনা পারকারকে টাকা দেওয়ার অর্থ দাউদকে সাহায্য করা।দাউদ সহযোগী ছোটা শাকিল,জাভেদ চিকনাদেরও টাকা পাঠিয়েছেন মালিক।\nমুনিরা প্লামবার ও তাঁর মা সেই জমির দেখাশোনা করতে পারতেন না এমনকি তাঁরা জমির আশেপাশেও যেতে পারতেন না। আর সে সুযোগ কাজে লাগিয়েই নাকি নবাব মালিক ও হাসিনা পারকার অবৈধভাবে ওই জমির দখল নিয়েছেন। বর্তমানে ওই জমির দাম ৩০০ কোটি টাকা কিন্তু খুব সামান্য অর্থেই কিনে নিয়েছেন এই জমি। তদন্তের সূত্রে হাসিনা পারকারের বাড়িতেও হানা দেন ইডির আধিকারিকরা। অন্তত ১০ জায়গায় অভিযান চালিয়ে বুধবার শেষ বেলায় দাউদের ভাই ইকবাল কাসকরকেও গ্রেফতার করেছে ইডি।\nইডির আদাজল খেয়ে নামার কারণ কী?\nমহারাষ্ট্রের দাপুটে নেতা মালিক রাজনৈতিক জীবনে একাধিক বিতর্কিত মন্তব্য করে সংবাদ শিরোনামে উঠে এসেছেন। সম্প্রতি শাহরুখ খানের ছেলে আরিয়ান খানের মাদক মামলায় গ্রেফতারি নিয়ে মন্তব্য করে বিতর্ক সৃষ্টি করেছেন। নারকোটিক্স কন্ট্রোল সংস্থার সিনিয়র অফিসার সমীর ওয়াংখেড়ের বিরুদ্ধে একের পর এক তোপ দেগেছিলেন নবাব। তাঁর অভিযোগ ছিল বিজেপি চক্রান্ত করে আরিয়ানকে ফাঁসিয়েছে। নবাবের বিতর্কিত মন্তব্যের জেরে অবশেষে সরিয়ে দেওয়া হয় ওয়াংখেড়েকে। উল্লেখ্য, এর আগে মাদক মামলায় নবাব মালিকের জামাইকেও গ্রেফতার করেছিলেন সমীর ওয়াংখেড়ে। সমীরের ধর্ম নিয়েও মন্তব্য করেছিলেন নবাব।\nশুধু মাদক মামলা নয় গতবছর রিপাবলিক টিভির টিআরপি বিতর্কেও তাঁর মন্তব্য আগুনে ঘি ঢেলেছিল। রিপাবলিক টিভির স্টিং অপারেশনে চ্যানেলের এডিটর- ইন- চিফের বিরুদ্ধে ষড়যন্ত্রের অভিযোগ ওঠে। স্টিং অপারেশনে দেখা গিয়েছিল, মালিক আন্দাজ করেছিলেন টিআরপি বিতর্কের জেরে অর্ণব গোস্বামী আত্মহত্যা করবেন। এনসিপি নেতা শরদ পাওয়ার বলেছেন,’নবারের গ্রেফতারি কেন্দ্রের ক্ষমতা অপব্যাবহারের উদাহরণ। মালিক সর্বসমক্ষে বিজেপির বিরুদ্ধে কথা বলেছে তাই তাঁকে আটক করেছে ইডি’।\nমালিকের গ্রেফতারি উস্কে দিচ্ছে নব্বইয়ের দশকে ব্রিজভূষণ চরণ সিংয়ের দাউদ যোগসূত্রের কথা। সেসময় চরণ সিং ছিলেন সমাজবাদী পার্টির নেতা। তাঁর বিরুদ্ধে অভিযোগ ওঠে তিনি নাকি দাউদের ডি কোম্পানির শুটারদের আশ্রয় দিতেন।সেই মামলায় কাল্পনাথ রাই, চরণ সিং এমনকি তাঁর সেক্রেটারিকেও আটক করা হয়। সমাজবাদী দল ত্যাগ করে একসময় বিজেপিতে যোগ দেন তিনি। বাকিদের জেল হলেও উপযুক্ত তথ্যপ্রমাণের অভাবে আদালত তাঁকে বেকসুর খালাস বলে ঘোষণা করে। বর্তমানে তিনি বিজেপি দলের অন্যতম গুরুত্বপূর্ণ মুখ। তবে মহারাষ্ট্র সরকার এখনই মালিককে মন্ত্রী পদ থেকে সরিয়ে দিতে নারাজ। এখন দেখার মালিকের পরিণতি শেষ পর্যন্ত কী হয়!


বিজ্ঞানীদের সাফল্য, ‘সুবর্ণ রুই’ উদ্ভাবন - ভয়েস টেলিভিশন\nPrinted on Mon Jul 26 2021 3:24:29 AM\nবিজ্ঞানীদের সাফল্য, ‘সুবর্ণ রুই’ উদ্ভাবন\nবাংলাদেশ মৎস্য গবেষণা ইনস্টিটিউটের (বিএফআরআই) বিজ্ঞানীরা জেনেটিক গবেষণার মাধ্যমে রুই মাছের চতুর্থ প্রজন্মের একটি নতুন জাত উদ্ভাবন করেছেন। দীর্ঘ এক যুগের চেষ্টায় নতুন এই জাতটির নামকরণ করা হয়েছে ‘সুবর্ণ রুই’। চাষি, হ্যাচারি মালিক ও উদ্যোক্তাদের কাছে নতুন এ জাতটি বিশেষ গুরুত্ব পাবে এবং মাঠ পর্যায়ে দ্রুত সম্প্রসারিত হবে বলে মনে করছেন সংশ্নিষ্টরা।\nবিএফআরআই থেকে জানা যায়, রুই মাছের নতুন এই জাতটি দ্রুত বর্ধনশীল, মূল জাতের চেয়ে ২০ দশমিক ১২ শতাংশ অধিক উৎপাদনশীল, খেতে সুস্বাদু এবং দেখতে লালচে ও আকর্ষণীয়।\nহ্যাচারিতে উৎপাদিত কার্প জাতীয় মাছের কৌলিতাত্ত্বিক অবক্ষয় ও অন্তঃপ্রজননজনিত সমস্যা মৎস্য চাষ উন্নয়নে বিশেষ অন্তরায়। এ থেকে উত্তরণের জন্যেই ‘সুবর্ণ রুই’ উদ্ভাবন করা হয়েছে।\nবিএফআরআইয়ের প্রধান বৈজ্ঞানিক কর্মকর্তা ড. মো. শাহা আলী জানান, হালদা, যমুনা ও ব্রহ্মপুত্রের রুই মাছের মধ্যে দ্বৈত এ্যালিল ক্রসিংয়ের মাধ্যমে ৯ টি গ্রুপ থেকে প্রথমে বেইজ পপুলেশন তৈরি করা হয়। পরে বেইজ পপুলেশন থেকে ডিটেকটিভ ব্রিডিংয়ের মাধ্যমে ২০০৯ সালে রুই মাছের উন্নত জাতের ১ম প্রজন্মের মাছ উদ্ভাবন করা হয়েছে।\nপরবর্তীতে সিলেকটিভ ব্রিডিংয়ের মাধ্যমে রুই মাছের ২য় ও ৩য় প্রজন্মের জাত উদ্ভাবন করা হয়। সবশেষে ২০২০ সালে উন্নত জাতের ৪র্থ প্রজন্মের জাত উদ্ভাবনে সাফল্য আসে। ১০ জুন বৃহস্পতিবার বিএফআরআইয়ের ময়মনসিংহস্থ সদর দফতরে আনুষ্ঠানিকভাবে আলোচনাসভা শেষে নতুন জাতের এ মাছটি অবমুক্ত করা হয় এবং হ্যাচারী মালিকদের নিকট এ মাছের পোনা হস্তান্তর করা হয়। স্বাধীনতার সুবর্ণজয়ন্তী উপলক্ষে চতুর্থ প্রজন্মের মাছটির নামকরণ করা হয়েছে ‘সুবর্ণ রুই’।\nএ বিষয়ে বাংলাদেশ মৎস্য গবেষণা ইন্সটিটিউটের (বিএফআরআই) মহাপরিচালক ড. ইয়াহিয়া মাহমুদ বলেন, নতুন উদ্ভাবিত এ মাছ মাঠপর্যায়ে সম্প্রসারণ হলে দেশে প্রায় ৮০ হাজার কেজি মাছ বেশি উৎপাদন হবে। যার বাজার মূল্য দাঁড়াবে দুই কোটি ৪০ লাখ টাকা।\nতিনি বলেন, ‘সুবর্ণ রুই’ মাছ স্বাদু পানি ও আধা-লবণাক্ত পানির পুকুর, বিল, বাঁওড় এবং হাওরে চাষ করা যাবে। এছাড়া এ জাতের রেণু পোনা হ্যাচারি থেকে সংগ্রহ করে নার্সারি ব্যবস্থাপনার মাধ্যমে অনেকেই লাভবান হতে পারবে। অর্থাৎ দ্রুতবর্ধনশীল এই মাছটি চাষিদের মুখে হাসি ফুটাবে।


Big Boss: What are the former winners doing now dgtl - www.anandabazar.com\nBig Boss: What are the former winners doing now dgtl\n৩০, সেপ্টেম্বর, ২০১৮, ১২:২৪\nশেষ আপডেট: ৩০, সেপ্টেম্বর, ২০১৮, ১১:১৮\nবিগ বসের গত মরসুমগুলির বিজয়ীরা এখন কী করছেন জানেন?\nশুরু হয়ে গিয়েছে ‘বিগ বস’ এর ১২তম মরসুম। পছন্দের প্রতিযোগীদের মনে মনে ইতিমধ্যে বেছেও ফেলেছেন দর্শক। কিন্তু এতদিন যে তারকারা ‘বিগ বস’ ট্রফি বাড়ি নিয়ে গেলেন, তাঁরা কী করছেন এখন? দেখে নেওয়া যাক এক নজরে।\n‘আশিকি’ ছবিটি দিয়ে বলিউডে পা রেখেছিলেন রাহুল রায়। আর ভারতে ‘বিগ বস’-এর প্রথম বিজয়ী হয়েছিলেন এই রাহুলই। রাখি সবন্ত, রবি কিষণ, রুপালি গঙ্গোপাধ্যায়দের সঙ্গে হাড্ডাহাড্ডি লড়াই করে রাহুলই প্রথম সিজনের বিগ বস ট্রফি বাড়ি নিয়ে গিয়েছিলেন। তবে বর্তমানে অভিনয় নয়, রাহুল রাজনীতির সঙ্গে যুক্ত।\n‘এমটিভি রোডিজ’-এও তিনি চ্যাম্পিয়ন হয়েছিলেন। আর তার পরেই আশুতোষ কৌশিকের ডাক আসে ‘বিগ বস’ হাউস থেকে। সেখানেও তিনি চ্যাম্পিয়ন। জেড গুডি, সম্ভাবনা শেঠ, রাহুল মহাজনদের মতো হেভিওয়েট প্রতিযোগীদের হারিয়ে দ্বিতীয় সিজনে জিতে যান আশুতোষ কৌশিক। বলিউডে একটি ছবিতেও দেখা গিয়েছিল আশুতোষকে। তবে লোকচক্ষুর আড়ালে থাকতেই বেশি পছন্দ করেন আশু।\nসবাইকে চমকে দিয়ে ‘বিগ বস’ এর তৃতীয় সিজন জিতে নিয়েছিলেন বিন্দু দারা সিংহ। তবে এখনও অভিনয় জগতের সঙ্গেই জুড়ে রয়েছেন বিন্দু। ‘বিগ বস’ এর একজন সমালোচকও বটে এই অভিনেতা।\n‘কসৌটি জিন্দেগি কে’ সিরিয়ালের শ্বেতা তিওয়ারিকে এখনও মনে রেখেছেন দর্শক। এই শ্বেতাই ‘বিগ বস’ এর চতুর্থ সিজন জিতে ছিলেন। এখন তিনি পালক আর রেয়ানস, অর্থাৎ তাঁর পুত্র এবং কন্যার দেখভাল করছেন। তাঁদের অভিনয়ের তালিমও লাগাতার দিয়ে চলেছেন শ্বেতা।\nতাঁকে কুমকুম বলেই মানুষ বেশি চেনেন। ‘বিগ বস’ এর চতুর্থ সিজনে বিপুল ভোটে জয়লাভ করে চ্যাম্পিয়ন হয়েছিলেন জুহি। স্বামী সচিন শ্রফের সঙ্গে বিবাহ বিচ্ছেদের পর ফের ছোট পর্দায় ফিরেছেন জুহি।\nএক সময়ের ছোট পর্দার রাগী মুখ। কমলিকা নামেই তিনি অধিক প্রসিদ্ধ। ‘বিগ বস’-এর ষষ্ঠ সিজনে চ্যাম্পিয়ন হয়েছিলেন উর্বশী ঢোলাকিয়া। সম্প্রতি ‘চন্দ্রকান্তা’ ধারাবাহিকে তাঁকে দেখা গিয়েছে।\nগোটা সিজনে কুশল টন্ডনের সঙ্গে রোম্যান্স করতে দেখা গিয়েছিল গওহর খানকে। আর তার পরই দু’জনে চলে আসেন শিরোনামে। ‘বিগ বস’-এর সপ্তম সিজনে চ্যাম্পিয়ন হয়েছিলেন গওহর। এখনও বড় পর্দায় চুটিয়ে অভিনয় করে যাচ্ছেন গওহর। সম্প্রতি ‘বেগম জান’ ছবিতেও দেখা গিয়েছিল অভিনেত্রীকে।\nকরিশ্মা তন্না, উপেন পটেল, মিনিশা লাম্বাদের মতো নামজাদা তারকাদের পিছনে ফেলে ‘বিগ বস’-এর অষ্টম সিজনে চ্যাম্পিয়ন হয়েছিলেন গৌতম গুলাতি। হাউসে দিয়ান্ড্রা সোরেসের সঙ্গে চুটিয়ে প্রেমও করেছেন গৌতম। তবে বলিউডে বহু দিন দেখা যায়নি গৌতমকে।\n‘এম টিভি রোডিজ’ এবং ‘স্প্লিটসভিলা’ আগেই জিতেছিলেন প্রিন্স নারুলা। ‘বিগ বস’-এর নবম সিজনেও বাজিমাত করেছিলেন তিনি। চ্যাম্পিয়নও হয়েছিলেন সেই সিজনে। যুবিকা চৌধুরির সঙ্গে রোম্যান্সের জন্যও শিরোনামে ছিলেন। ইদানিং বেশ কিছু টিভি শো’তে দেখা মিলছে প্রিন্সের।\nসবাইকে চমকে দিয়ে ‘বিগ বস ১০’-এর ট্রফি বাড়ি নিয়ে গিয়েছিলেন মনবীর গুর্জর। বাণী জে, গৌরব চোপড়া, মোনালিসাদের মতো শক্তিশালী প্রতিযোগীদের হারিয়ে চ্যাম্পিয়ন হয়েছিলেন মনবীর। খুব সম্প্রতি ‘খতড়ো কে খিলাড়ি’-তে দেখা মিলেছিল মনবীরের।\nগত সিজনে ভোটের নিরিখে প্রায় সক্কলকে পিছনে ফেলে ‘বিগ বস’-এর চ্যাম্পিয়ন হয়েছিলেন শিল্পা শিন্ডে। হিনা খান, বিকাশ গুপ্তদের সঙ্গে হাড্ডাহাড্ডি লড়াই করে তার পরে সিজন ১১ জিতেছিলেন শিল্পা। সলমনের সঙ্গেই সম্প্রতি ‘দশ কা দম’ এর স্টেজে দেখা গিয়েছিল শিল্পাকে।\nসুশান্তের ভিসেরা পরীক্ষায় গাফিলতির অভিযোগ।\nমুম্বই পুলিশ সমন পাঠাল অনুরাগ কশ্যপকে।\nএফটিআইআইয়ের নতুন সভাপতি হলেন শেখর কপূর।


বিশেষ সংবাদদাতা | প্রকাশের সময় : ২৪ ফেব্রুয়ারি, ২০২০, ১২:০০ এএম\nসদ্য বহিস্কৃৃত যুব মহিলা লীগের নেত্রী শামীমা নূর পাপিয়ার নামে রাজধানী ঢাকা ও নরসিংদীতে বিলাসবহুল বাড়ি-গাড়িসহ নামে-বেনামে বিপুল পরিমাণ অর্থের সন্ধান পেয়েছে র‌্যাব। অবৈধভাবে কোটি কোটি টাকা হাতিয়ে নেয়া শামীমা নূর পাপিয়া ও মতি সুমন দম্পতির ফার্মগেটের বাসা থেকে জব্দ করা হয়েছে বিদেশি অস্ত্র-গুলি ও ম্যাগজিন। শুধু তাই নয়, জব্দ করা হয়েছে বিদেশি মদ ও বিপুল পরিমাণ অবৈধ অর্থ। রাজধানীর বিভিন্ন পাঁচতারকা হোটেলে নারীদের অনৈতিক কাজে বাধ্য করা অর্থ আয়ের মাধ্যম ছিল তার। এছাড়া, রেলওয়ে ও পুলিশে চাকরির কথা বলে বিপুল পরিমাণ অর্থ হাতিয়ে নেন তিনি। র‌্যাব সূত্রে এসব তথ্য জানা গেছে।\nগত শনিবার দুপুরে রাজধানীর হজরত শাহজালাল আন্তর্জাতিক বিমানবন্দর হয়ে দেশত্যাগের সময় শামিমা নূর পাপিয়া ওরফে পিউসহ (২৮) চারজনকে আটক করে র‌্যাব-১। আটক বাকিরা হলেন- পাপিয়ার স্বামী মফিজুর রহমান ওরফে সুমন চৌধুরী ওরফে মতি সুমন (৩৮), সাব্বির খন্দকার (২৯) ও শেখ তায়্যিবা (২২)। অন্যদিকে গতকাল রোববার যুব মহিলা লীগের সভাপতি নাজমা আক্তার এবং সাধারণ সম্পাদক অধ্যাপক অপু উকিল সাক্ষরিত এক প্রেস বিজ্ঞত্তিতে জানানো হয়, অবৈধ অস্ত্র ও মাদকের ব্যবসা, অর্থ পাচারসহ অনৈতিক কর্মকান্ডের অভিযোগে র‌্যাবের হাতে আটক নরসিংদী জেলা যুব মহিলা লীগের সাধারণ সম্পাদক শামীমা নূর পাপিয়াকে আজীবনের জন্য বহিষ্কার করা হয়েছে। বাংলাদেশ যুব মহিলা লীগের কেন্দ্রীয় কার্য নির্বাহী সংসদের সিদ্ধান্ত অনুযায়ী তাকে বহিষ্কার করা হয়।\nরাজধানীর কারওয়ানবাজার র‌্যাব মিডিয়া সেন্টারে র‌্যাব-১ এর অধিনায়ক লে. কর্নেল শাফী উল্লাহ বুলবুল সাংবাদিকদের জানান, সকালে রাজধানীর ফার্মগেট ইন্দিরা রোডে পাপিয়ার বাসায় অভিযান চালিয়ে একটি বিদেশি পিস্তল, দু’টি ম্যাগজিন, ২০ রাউন্ড গুলি, ৫ বোতল বিদেশি মদ, ৫৮ লাখ ৪১ হাজার টাকা, ৭টি পাসপোর্ট, তিনটি চেক, বেশকিছু বিদেশি মুদ্রা ও বিভিন্ন ব্যাংকের ১০টি এটিএম কার্ড উদ্ধার করা হয়েছে।\nতিনি বলেন, প্রাথমিক তদন্তে ফার্মগেটে পাপিয়ার দু’টি বিলাসবহুল ফ্ল্যাট, নরসিংদী শহরে দু’টি ফ্ল্যাট, দুই কোটি টাকা মূল্যের দু’টি প্লাট, চারটি বিলাসবহুল গাড়ি ও গাড়ি ব্যবসায় প্রায় দেড় কোটি টাকা বিনিয়োগের তথ্য পাওয়া গেছে। এছাড়া, বিভিন্ন দেশের ব্যাংকে নামে-বেনামে অনেক অ্যাকাউন্টে বিপুল পরিমাণ অর্থ গচ্ছিত থাকার কথাও জানা যায়। পাপিয়া ও তার স্বামী মতি সুমন রেলওয়ে ও পুলিশের এসআইতে চাকরির প্রলোভনে ১১ লাখ টাকা, একটি কারখানায় অবৈধ গ্যাস সংযোগ দেয়ার কথা বলে ৩৫ লাখ টাকা, একটি সিএনজি পাম্পের লাইসেন্স করে দেয়ার কথা বলে ২৯ লাখ টাকা নেয়ার প্রমাণ পাওয়া গেছে। এর বাইরে নরসিংদী এলাকায় চাঁদাবাজি, মাদক ও অস্ত্র ব্যবসাসহ বিভিন্ন অপরাধের মাধ্যমে কোটি কোটি টাকা উপার্জন করেছে তারা।\nর‌্যাবের একজন কর্মকর্তা জানান, রাজধানীর গুলশানের হোটেল ওয়েস্টিনে প্রেসিডেন্ট স্যুট নিজের নামে সব সময় বুকড করে নানা ধরনের অসামাজিক কার্যকলাপ চালিয়ে যাচ্ছিলেন পাপিয়া। যিনি হোটেলটির বারে বিলবাবদ প্রতিদিন পরিশোধ করতেন প্রায় আড়াই লাখ টাকা। বৈধ আয় অনুযায়ী পাপিয়ার বাৎসরিক আয় মাত্র ১৯ লাখ টাকা। অথচ হোটেল ওয়েস্টিনে শুধুমাত্র গত তিন মাসেই বিল পরিশোধ করেছেন প্রায় ১কোটি ৩০লাখ টাকা। তিনি নারী সংক্রান্ত অপকর্ম ছাড়াও অস্ত্র-মাদক ব্যবসা, চাঁদাবাজি ও বিভিন্ন তদবির বাণিজ্যের সঙ্গে জড়িত ছিলেন।\nর‌্যাব সূত্রে জানা গেছে, নরসিংদী এলাকায় চাঁদাবাজির জন্য তার একটি ক্যাডার বাহিনী রয়েছে। স্বামীর সহযোগিতায় অবৈধ অস্ত্র, মাদক ও চাঁদাবাজির মাধ্যমে স্বল্প সময়ের মধ্যে তিনি নরসিংদী ও ঢাকায় একাধিক বিলাসবহুল বাড়ি-গাড়িসহ বিপুল পরিমাণ অর্থের মালিক হয়েছেন। আটক মতি পেশায় একজন ব্যবসায়ী। দেশে স্ত্রীর ব্যবসায় সহযোগিতার পাশাপাশি থাইল্যান্ডে তার বারের ব্যবসা রয়েছে। আটক সাব্বির খন্দকার পাপিয়ার ব্যক্তিগত সহকারী এবং আটক তায়্যিবা মতি সুমনের ব্যক্তিগত সহকারী হিসেবে কাজ করতেন। পাপিয়া ও মতি সুমনের ব্যক্তিগত সম্পত্তির হিসাব রক্ষনাবেক্ষণসহ সকল অবৈধ ব্যবসায় এবং অর্থ পাচার ও রাজস্ব ফাঁকি দিতে তারা সহযোগিতা করে আসছিলেন বলে জানায় র‌্যাব।\nর‌্যাবের একজন কর্মকর্তা জানান, স্থানীয় রাজনীতিবিধ ও এলাকাবাসীর সঙ্গে কথা বলে জানা যায়, ২০০০ সালের দিকে নরসিংদী শহর ছাত্রলীগের সাবেক আহ্বায়ক মফিজুর রহমান চৌধুরী সুমনের উত্থান শুরু। ছোট বেলা থেকেই চাঁদাবাজি সন্ত্রাসী কর্মকান্ড ও ব্ল্যাকমেইল ছিল সুমনের প্রধান পেশা। দূরদর্শী চতুর ও মাস্টারমাইন্ড সুমন রাজনীতিবিদদের সঙ্গে সখ্য গড়ে তোলেন।\nনরসিংদী জেলা মহিলা যুবলীগের সদ্য বহিস্কৃৃত সাধারণ সম্পাদক শামীমা নূর পাপিয়ার বিরুদ্ধে মামলা দায়ের করা হয়েছে। গতকাল তাকেসহ গ্রেফতারকৃতদের পুলিশের কাছে হস্তান্তর করেছে র‌্যাব। আজ তাদের রিমান্ড চেয়ে আদালতে হাজির করা হবে বলে পুলিশ সূত্রে জানা গেছে। জাল টাকা রাখার অভিযোগে তার বিরুদ্ধে মামলা করা হয়েছে বিমানবন্দর থানায়। তাছাড়া তার বিরুদ্ধে অস্ত্র ও মাদক আইনে মামলা প্রক্রিয়াধীন রয়েছে বলে পুলিশ সূত্রে জানা গেছে।\nরিদওয়ান বিবেক ২৪ ফেব্রুয়ারি, ২০২০, ১:১১ এএম says :00\nজামালপুরের জেলা প্রশাসকের ঘটনা থেকে শিক্ষা নেয়া উচিত ছিল যে, ভিডিও ক্লিপ ভয়ঙ্কর।\nNAhmed ২৪ ফেব্রুয়ারি, ২০২০, ১:১১ এএম says :00\nএর চেয়েও আর বড় বড় নেতা আছে যারা অবৈধ ব্যবসায় জড়িত। গ্লোবাল ফাইনান্সিয়াল ইন্টিগ্রিটির দেওয়া তথ্য মোতাবেক দেশ থেকে প্রতি বছর পাচার হয় ৫০ হাজার কোটি টাকা।\nJamil Hosen Jon ২৪ ফেব্রুয়ারি, ২০২০, ১:১২ এএম says :00\nCan I please get some from here?\nMasud Parvez ২৪ ফেব্রুয়ারি, ২০২০, ১:১২ এএম says :00\nযাকে ধরা হবে তার কাছ থেকেই বিপুল পরিমাণ উদ্ধার হবে এ আর নতুন কি! এটাতো এই গণতান্ত্রিক সরকারের আসল উন্নয়ন!\nসুহৃদ স্বরূপ ২৪ ফেব্রুয়ারি, ২০২০, ১:১২ এএম says :00\n৫৮ লাখ টাকা কি খুব বেশী ?\nJafrul Kabir ২৪ ফেব্রুয়ারি, ২০২০, ১:১২ এএম says :00\nএতো হিমশৈল চুড়ার সামান্য অংশ মাত্র। আওয়ামী লীগের সামান্য ওয়ার্ড কমিশনার বা স্বেচ্ছাসেবক লীগের কর্মীর কাছে এর চেয়ে শতগুণ বেশি অর্থ আছে।\nKhan Ifteakhar ২৪ ফেব্রুয়ারি, ২০২০, ১:১৩ এএম says :00\nএই দরিদ্র দেশে কত মানুষ প্রতিদিন অর্থাভাবে কষ্ট করছে,চিকিৎসা করাতে পারছেন না,সন্তানকে ভালো স্কুলে পাঠাতে পারছেন না,পরিবারের সবাইকে পর্যাপ্ত পুষ্টির ব্যবস্থা করতে পারে না, বাড়ি ভাড়া দিলে বাজার করার অর্থ থাকে না,কঠিন অসুখ হলে কাউকে না জানিয়ে ধুঁকে মরে প্রতিদিন, অপরের দুঃখে কিছু করতে না পেরে অসহায় বোধ করে আর এইসব মানুষরূপী প্রাণীরা কোটি টাকা অবলীলায় ভোগ বিলাসের পেছনে খরচ করে দরিদ্রের হক মেরে। এদেরকে কঠিন শাস্তির মুখোমুখি করে তাদের অবৈধ সম্পদ সমাজের অবহেলিত মানুষের দুঃখ কষ্ট লাঘবে ব্যয় করা উচিত।\nKazi Hossain ২৪ ফেব্রুয়ারি, ২০২০, ১:১৩ এএম says :00\nতিনি রাজনীতি করে এতো টাকা করলেন কি করে? বোঝা যায় কি তাদের রাজনীতিতে গলদ আছে?\njack ali ২৪ ফেব্রুয়ারি, ২০২০, ১২:৩৩ পিএম says :00\nShe is just likeamosquito--- Our Head is corrupt as such all the supporter of the Head is absolutely corrupt... Days are numbered... Punishment will be coming soon....\nরাজাপুরে টিসিবি‘র পণ্য বিক্রয়ে অনিয়মে বিক্রয়কারীকে অর্থদণ্ড\nনওগাঁর পোরশায় ৯ ব্যক্তির অর্থদণ্ড\nনোয়াখালীতে দুই প্রবাসীর অর্থদণ্ড\nনির্দেশ অমান্য করায় অর্থদন্ড\nঅর্থ বরাদ্দে জনমনে উচ্ছ্বাস


নৌকার জয় মানে উন্নয়নের নতুন নতুন দুয়ার উম্মুক্তঃ রেজাউল করিম | সিটিনিউজবিডি\nসিটি নিউজঃ চট্টগ্রাম সিটি কর্পোরেশন নির্বাচনে আওয়ামী লীগ মনোনীত মেয়র পদপ্রার্থী বীর মুক্তিযোদ্ধা মো. রেজাউল করিম চৌধুরী বলেন, চট্টগ্রামে চলমান উন্নয়নের ধারা অব্যাহত রাখতে নৌকার বিজয় নিশ্চিত করতে হবে। আওয়ামী লীগ ও নৌকার বিজয় হলে উন্নয়ন হয়, এটা এখন সকলেই বোঝেন।\nতিনি বলেন, আজ হতে দশ বছর আগের মোহরার সাথে আজকের মোহরার তুলনা করলেই বোঝা যায়, নৌকার জয় মানে উন্নয়নের নতুন নতুন দুয়ার উম্মুক্ত হওয়া। অনেক আগে থেকেই মোহরা সিটি এলাকার আওতাভুক্ত হলেও এখানে উন্নয়ন হয়েছে জননেত্রী শেখ হাসিনার মাধ্যমেই। বিগত দশ বছরে যে উন্নয়ন মোহরায় সংগঠিত হয়েছে, তা এর আগে কল্পনাও করেনি কেউ।\nরবিবার হাজী নুর আহম্মদ সওদাগর ফাউন্ডেশনের উদ্যোগে ৫নং মোহরা ওয়ার্ডের সর্বস্তরের জনসাধারণের সাথে অনুষ্ঠিত মতবিনিময় সভায় সভাপতিত্ব করেন হাজী কামাল উদ্দিন, নূর মোহাম্মাদের সঞ্চালনায় অনুষ্ঠিত সভায় অন্যান্যের মধ্যে বক্তব্য রাখেন, হাজী আবুল বশর, হাজী নাছির উদ্দিন, মো. ফয়েজ, হাজী ফিরোজ, আলি রিয়াজ খান রক্সি, সামশুল আলম, অমর খৈয়াম তৈয়ব, সিরাজুল ইসলাম, সফিকুর রহমান সৌরভ, নিজাম উদ্দিন, নুরজাহান রিপন, কাজী মামুন, মিজানুর রহমান বাপ্পি, জসিম উদ্দিন, হামিদুর রহমান সাকিব, শাজাহান, মো. জিয়া, নূর উদ্দিন মুন্না, মো. ইউনুস, তাওসিফ আহমেদ রিকি, মো. জুয়েল, মো. সোহেল, মো. আনোয়ার, মো. সোহাগ, মো. নেজার উদ্দিন, মো. এয়াকুব, মো. হাসান প্রমুখ।


ঢাকা বিশ্ববিদ্যালয়ের অধিনে রাজধানীর সাত সরকারি কলেজ\nবিএনএস টাইমস, ঢাকা: রাজধানীর সাতটি সরকারি কলেজ আজ বৃহস্পতিবার থেকে ঢাকা বিশ্ববিদ্যালয়ে অধিভুক্ত হলো। প্রধানমন্ত্রী শেখ হাসিনার নির্দেশনা বাস্তবায়নের লক্ষ্যে শিক্ষা মন্ত্রণালয়ের সিদ্ধান্তের পরিপ্রেক্ষিতে সরকারি এ কলেজগুলোকে ঢাকা বিশ্ববিদ্যালয়ে অন্তর্ভুক্ত করা হয়েছে।\nকলেজগুলো হচ্ছে- ঢাকা কলেজ, ইডেন মহিলা কলেজ, সরকারি শহীদ সোহরাওয়ার্দী কলেজ, কবি নজরুল কলেজ, বেগম বদরুন্নেসা সরকারি মহিলা কলেজ, মিরপুর সরকারি বাঙলা কলেজ ও সরকারি তিতুমীর কলেজ। এসব কলেজে অনার্স ও মাস্টার্স পর্যায়ে বর্তমানে এক লাখ ৬৭ হাজার ২৩৬ জন ছাত্রছাত্রী এবং এক হাজার ১৪৯ জন শিক্ষক রয়েছেন।\nআজ সকালে ঢাকা বিশ্ববিদ্যালয়ের উপাচার্য দপ্তরসংলগ্ন লাউঞ্জে উপাচার্য অধ্যাপক ড. আ আ ম স আরেফিন সিদ্দিকের সভাপতিত্বে সাতটি সরকারি কলেজের অধ্যক্ষদের এক সভা অনুষ্ঠিত হয়। উচ্চশিক্ষার মান বৃদ্ধির লক্ষ্যে সংশ্লিষ্ট সরকারি কলেজগুলোকে ঢাকা বিশ্ববিদ্যালয়ের অধীনে অধিভুক্ত করার সিদ্ধান্ত গ্রহণ করায় উপাচার্য প্রধানমন্ত্রী শেখ হাসিনাকে ধন্যবাদ জানান।\nউপাচার্য বলেন, প্রধানমন্ত্রীর আগ্রহ অনুযায়ী তাঁর লক্ষ্য বাস্তবায়নে আমরা সর্বাত্মক প্রচেষ্টা চালাব। এখন থেকে এই অধিভুক্ত কলেজগুলোর ছাত্রছাত্রীদের ভর্তি প্রক্রিয়া, পরীক্ষা ঢাকা বিশ্ববিদ্যালয় থেকে পরিচালিত হবে। ঢাকা বিশ্ববিদ্যালয়ের সিলেবাস অনুযায়ী বিদ্যায়তনিক কার্যক্রমও পরিচালনার ব্যবস্থা গ্রহণ করা হবে। তিনি এ বিষয়ে উপস্থিত অধ্যক্ষদের সার্বিক সহযোগিতা কামনা করেন।\nসভায় উপস্থিত ছিলেন ঢাকা বিশ্ববিদ্যালয়ের উপ-উপাচার্য (শিক্ষা) অধ্যাপক ড. নাসরীন আহমাদ, ঢাকা কলেজের অধ্যক্ষ অধ্যাপক মোয়াজ্জাম হোসেন মোল্লাহ, ইডেন মহিলা কলেজের অধ্যক্ষ অধ্যাপক গায়ত্রী চ্যাটার্জী, সরকারি শহীদ সোহরাওয়ার্দী কলেজের অধ্যক্ষ অধ্যাপক শেখ আবদুল কুদ্দুস, কবি নজরুল সরকারি কলেজের অধ্যক্ষ (ভারপ্রাপ্ত) মুক্তি রানী সাহা, বেগম বদরুন্নেসা সরকারি মহিলা কলেজের ভারপ্রাপ্ত অধ্যক্ষ ড. দীপিকা দেওয়ান, মিরপুর সরকারি বাঙলা কলেজের অধ্যক্ষ অধ্যাপক মো. ইমাম হোসেন এবং সরকারি তিতুমীর কলেজের অধ্যক্ষ অধ্যাপক আবু হায়দার আহমেদ নাছের, ঢাকা বিশ্ববিদ্যালয়ের রেজিস্ট্রার (ভারপ্রাপ্ত) মো. এনামউজ্জামান, পরীক্ষা নিয়ন্ত্রক মো. বাহালুল হক চৌধুরী জনসংযোগ দপ্তরের পরিচালক (ভারপ্রাপ্ত) ড. নূর-ই-ইসলাম, কলেজ পরিদর্শক (ভারপ্রাপ্ত) মো. মোস্তাফিজুর রহমান ও হিসাব পরিচালক (ভারপ্রাপ্ত) মুহাম্মদ আবদুল কুদ্দুস মোল্লা।\nঢাকা বিশ্ববিদ্যালয়ের অধিনে রাজধানীর সাত সরকারি কলেজ\t2017-02-16


রোজিনা কোন অন্যায় করেনি, অবশেষে মুখ খুললেন বঙ্গবীর কাদের সিদ্দিকী\nবঙ্গবীর কাদের সিদ্দিকী, বাংলাদেশের শুরু থেকে এখন পর্যন্ত এই নামটি ইতিহাসের অন্যতম একটি বড় নাম। দীর্ঘদিন ধরেই দেশের রাজনিতী সহ নানা ধরনের সমসাময়িক কথা বলে যাচ্ছেন তিনি।শুধু বাংলাদেশ নিয়েই নয় তিনি কথা বলে থাকেন বিশ্বের ঘটে যাওয়া সম্প্রতি সব বিষয় নিয়ে। আর এরই ধারাবাহিকতায় তিনি আরো একটি লেখনি লিখেছেন। পাঠকদের উদ্দেশ্যে তার সেই লেখনি তুলে ধরা হলো:গত দুই সপ্তাহ গাজায় ফিলিস্তিনিদের ওপর কিয়ামতের এক নিষ্ঠুর আলামত বয়ে গেল। শিশু-নারী-বৃদ্ধ জীবন হারাল কয়েক শ। সেই দ্বিতীয় বিশ্বযুদ্ধের পর থেকে জেরুজালেম নিয়ে এ সং’/ঘ’/র্ষ লেগেই আছে। পশ্চিমা দেশসমূহ ইসরায়েলকে নানাভাবে আশকারা দেওয়ায় পদে পদে বিশ্বমানবতার সঙ্গে নি’/র্ম’/ম অমানবিক আচরণ করে চলেছে। বো’/মা’/র’ আ’/ঘা’/তে’/ ক্ষ’/ত’/বি’/ক্ষত ঘরবাড়ি, নিষ্পাপ শিশুর কান্নায় হৃদয় ভেঙে চুর’/মা’/র হয়ে যায়। তবু কোনো প্রতিকার হয় না।\nতিনি আরো লেখেন, দীর্ঘ ১২ দিন কিয়ামতের তা’/ন্ড’/ব চলার পর ইসরায়েল যুদ্ধবিরতি করেছে। কিন্তু তারপর দিনই পবিত্র আল আকসা মসজিদে প্রবেশ নিয়ে আবার সংঘ’/র্ষ’/। বিশ্বমানবতার এখানে তৎপর হওয়া উচিত। বিশ্বময় মুসলিম দেশগুলো এক কাতারে শরিক হয়ে ফিলিস্তিনি সমস্যার স্থায়ী সমাধান করা প্রয়োজন। জাতির জনক বঙ্গবন্ধু শেখ মুজিবুর রহমান ফিলিস্তিনের অ’’/বি’/সং’/বাদিত নেতা ইয়াসির আরাফাতকে ভীষণ ভালোবাসতেন। ফিলিস্তিনের ব্যাপারে বিশ্বদরবারে দৃঢ় সমর্থন জানাতেন। আশির দশকে ভারতে নির্বাসিত থাকার সময় এক জোটনিরপেক্ষ সম্মেলনে ইয়াসির আরাফাতের সঙ্গে দিল্লিতে দেখা। ভারতে নির্বাসনে থাকাকালে তিনবার তাঁর সঙ্গে দেখা হয়েছে, কথা হয়েছে। তিনি ’টাইগার’ বলতে পারতেন কি না জানি না, দ্বিতীয় দেখা থেকে ’তাইগার তাইগার’ বলতেন। সর্বশেষ দেখা হয়েছিল ঢাকায় বঙ্গভবনে বাংলাদেশের রজতজয়ন্তী উপলক্ষে ডিসেম্বরে আয়োজিত অনুষ্ঠানে। আওয়ামী লীগ সরকারের আমলে বিশ্বমানবতার দূত দক্ষিণ আফ্রিকার কালো মানিক নেলসন ম্যান্ডেলা, তুরস্কের প্রেসিডেন্ট সুলেমান ডেমিরেল ও ইয়াসির আরাফাত রাষ্ট্রীয় সংবর্ধনায় এসেছিলেন। দ্বিতীয়বার বিচারপতি সাহাবুদ্দীন রাষ্ট্রপতি। তিনি মহামান্য অতিথিদের সঙ্গে পরিচয় করিয়ে দিচ্ছিলেন। ইয়াসির আরাফাত ’তাইগার তাইগার’ বলে জাপটে ধরেছিলেন। সেই ইয়াসির আরাফাতের ফিলিস্তিন সাধারণ মানুষ, ছোট ছোট বাচ্চারা যখন ইসরায়েলের নিষ্ঠুর আ’/ক্র’/ম’/ণে প্রাণ হারায়, শহরের পর শহর তছনছ হয় তখন মানবতার ধ্বজাধারীদের কলঙ্কজনক কর্মকান্ড দেখে বিস্মিত হতে হয়। যাক তবু যুদ্ধবিরতি হয়েছে, মানুষের মধ্যে কিছুটা স্বস্তি এসেছে সেটাই বড় কথা। বিশ্বমানবতার প্রতি বাংলাদেশের পক্ষ থেকে আমাদের আহ্বান ফিলিস্তিনের ন্যায্য দাবি স্বীকার করে এর সুষ্ঠু স্থায়ী সমাধান করুন। গত পর্বে ’মাননীয় প্রধানমন্ত্রীর চোখে পানি’ শিরোনামে লিখেছিলাম। অনেকে যোগাযোগ করেছেন। বেশি মানুষ খুশি হয়েছে, বেজারও যে দু-চার জন হননি তা নয়। কেউ কেউ বলেছেন, আমি প্রধানমন্ত্রীর পক্ষে বলছি। সত্য কথা বলতে আমি মাননীয় প্রধানমন্ত্রীর পক্ষে-বিপক্ষে কিছুই বলতে চাই না। আমি তাঁর কাজকর্ম নিয়ে কথা বলি। ব্যক্তিগত পর্যায়ে তাঁর সঙ্গে শত্রুতা করার আমার কোনো সুযোগ নেই। আমি মত বদলানো মানুষ নই। কোনো ব্যাপারে চোখ ওল্টাতেও পারি না। তাই অনেক সময় অনেকের সঙ্গে মিল হয় না। কারও কারও সঙ্গে মতের অমিল হয় বলেই তাকে অসম্মান করতে হবে, অকল্যাণ কামনা করতে হবে এমন শিক্ষা নিয়ে বড় হইনি। সেদিন একজন বললেন, প্রধানমন্ত্রী এমনিতেই আপনার লেখা পড়েন, সেদিনের লেখা পড়েছেন। প্রধানমন্ত্রী হিসেবে তাঁর দেশের খবর রাখা উচিত। সেজন্য আমাদের মতো অধমদের লেখা অবশ্যই পড়া উচিত। করোনার অব্যবস্থার কারণে বিশেষ করে লকডাউনে সাধারণ মানুষের অবর্ণনীয় কষ্টের কথা চিন্তা করে গত পর্বে ওসব লিখেছিলাম। ফেরি পারাপার, রাস্তাঘাটে বড় গাড়ি না থাকার পরও মানুষের ঘরে ফেরা এসব দেখেই লিখেছিলাম। আমার কাছে খুবই অবাক লেগেছে লোকাল বাস অনেক আগেই চলাচলের জন্য ছেড়ে দেওয়া হয়েছিল। শুধু দূরপাল্লার গাড়ি বন্ধ ছিল, গতকাল থেকে তাও চলছে। কিন্তু আশ্চর্যের ব্যাপার, ঈদের আগে-পরে বেশ কিছু লোকাল বাস চলাফেরা করলেও ঈদের ও কদিন একেবারেই চলেনি। একে কোনো কারসাজি ছাড়া আর কী বলা যায়? ফেরিঘাটের সে যে কি অবর্ণনীয় কষ্ট যারা ভুক্তভোগী শুধু তারাই বলতে পারবেন। কেউ কেউ বললেন, প্রধানমন্ত্রী সবাইকে ঘরে থাকতে অনুরোধ করেছিলেন। তা তো অবশ্যই Bangladesh Pratidinকরেছিলেন। বহু মানুষ ঘরে থেকেছেন। কিন্তু যারা নাড়ির টানে রাস্তায় বেরিয়েছিলেন তাদের তো ফেরিঘাটে আটকে রাখতে মাননীয় প্রধানমন্ত্রী বলেননি, বিবেকবান মানুষের বলার কথাও নয়। তাহলে রং করে মাঝেমধ্যে ফেরিগুলো কেন বন্ধ রাখা হলো? কেন অন্যান্য নৌযানকে থামিয়ে রাখা হলো? তাই বলেছি, সরকারকে অপ্রিয় করতে ওসব কি পরিকল্পিত ছিল?\nআবার এ সপ্তাহ পুরোটা সাংবাদিক রোজিনাকে নিয়ে কাটল। আমি এমন অদ্ভুত অসভ্যপনা জীবনে দেখিনি। পূর্ব অভিজ্ঞতা থাকলে না হয় মিলিয়ে দেখতে পারতাম, তুলনা করতে পারতাম। কিন্তু তুলনা করার মতো কিছু নেই। সবই নতুন। এত বুদ্ধি যে সচিবালয়ের লোকজনদের কী করে হয় শুধু স্রষ্টাই জানেন। ১৯২৩ সালের দাফতরিক গোপনীয়তা আইনে মামলা ঠুকে দিলেন। ১৯২৩ সালের আইনটি ছিল ঔপনিবেশিক আইন। আমরা তখন ছিলাম ব্রিটিশের অধীন। ব্রিটিশ তাড়িয়ে পাকিস্তান হলো। পাকিস্তানের সঙ্গে রক্তাক্ত যুদ্ধ করে আমরা বাংলাদেশ অর্জন করেছি। সেই বাংলাদেশে ব্রিটিশের আইনে সাংবাদিক নির্যাতন এ কি ভাবা যায়? আর আইনটি তো সাধারণ মানুষের জন্য নয়, আইনটি সম্পূর্ণই সরকারি কর্মচারীদের জন্য, মানে ব্রিটিশ গোলামদের জন্য। তারা কোনোখানে ফাঁকি দিচ্ছে কি না, কারও সঙ্গে সম্পর্ক করে তথ্য পাচার করছে কি না, গোপন কিছু কারও হাতে তুলে দিচ্ছে কি না এসবের ওপর। একজন সাংবাদিকের ওপর এ আইন কতটা প্রযোজ্য? আমার বাবা মৌলভী মুহাম্মদ আবদুল আলী সিদ্দিকী ১৯৪৮ সাল থেকে আ’/মৃ’/ত্যু আইনের সঙ্গে সম্পৃক্ত ছিলেন। যেদিন রাতে মা’/রা যান সেদিনও কোর্টে গিয়েছিলেন। বাবার কোলে বসে যেটুকু শিখেছি তারপর বইপুস্তকে যা পড়েছি তাতে সিনিয়র সাংবাদিক রোজিনার বিরুদ্ধে ওই আইনে মামলা হয় না। রোজিনা তো কাউকে আটকে রাখেননি বরং সচিবালয়ের দু-এক জন দুষ্ট লোক সাংবাদিক রোজিনাকে আটকে রেখেছিলেন। ছয় ঘণ্টা কেন, কারও ইচ্ছার বিরুদ্ধে কাউকে ছয় মিনিট আটকে রাখলে সেটা দন্ডনীয় অপরাধ। মামলা তো হওয়ার কথা সচিবালয়ের সংশ্লিষ্ট কর্মকর্তা-কর্মচারীদের বিরুদ্ধে। আমরা ছবিতে যা দেখলাম, এক মহিলা সোফায় বসা রোজিনাকে বারবার চেপে ধরছেন। ছবির বাইরে আরও কত কী হয়েছে তা তো আমরা বলতে পারব না। আর এ ছবি তো রোজিনা তোলেননি, সচিবালয়েরই কেউ তুলেছেন যার কাছে ঘটনাটি পছন্দ হয়নি। শুনলাম যিনি ক্ষমতা দেখিয়েছেন সেই মহিলা নাকি অষ্টম-নবম শ্রেণিতে থাকতে বিয়ে করেছিলেন। তার সাবেক স্বামী তাকে লেখাপড়া শিখিয়ে বিসিএস পরীক্ষা দিইয়ে এ জায়গায় এনেছেন। এখন স্বামী হিসেবে তাকে পছন্দ নয়। ছাড়াছাড়ি করে নতুন সংসার পেতেছেন। তা পাততেই পারেন। ব্যাপারটা যার যার মানবিক গুণাগুণের ওপর নির্ভর করে। সত্য-মিথ্যা জানি না। স্বাস্থ্য মন্ত্রণালয়ের ডিজির ড্রাইভারেরও যেখানে শত কোটির সম্পত্তি থাকে সেখানে এই মহিলা কাজী জেবুন্নেছা উপসচিব নাকি যুগ্মসচিব তার হাজার কোটি থাকলেই দোষ কী? শুনলাম, আমেরিকা-কানাডা-যুক্তরাজ্য-মালয়েশিয়ায় নাকি তার বেশ কয়েকটা বাড়ি, বাংলাদেশেও তিন-চারটি, দেশ-বিদেশের ব্যাংকে ৮০-১০০ কোটি টাকা ফিক্সড ডিপোজিট। ভাবতেই অবাক লাগে! অগ্রণী ব্যাংকে ৬-৭ কোটি টাকা ঋণের জন্য ১৫-২০ বছর ভোটে দাঁড়াতে পারছি না আর এসব লোকের ব্যাংকে জমা শত কোটি! সত্যিই কখনো-সখনো নিজেকে স্বার্থক না ব্যর্থ ভাবতে ইচ্ছা করে।\nউল্লেখ্য, সাংবাদিক রোজিনার ঘটনায় তোলপাড় হয়ে যায় পুরো দেশ। দেশের সাধারন মানুষ থেকে শুরু করে বিশিষ্ট জনেরা সকলেই এই ঘটনার তিব্র নিন্দা জানান এবং এ নিয়ে প্রতিবাদের ঝড় তুলেন। এতদিন নীরব থাকলেও এবার এ নিয়ে নিজের প্রতিবাদের কথা জানালেন বঙ্গবীর কাদের সিদ্দিকী।


মা দিবসের শুভেচ্ছা বাণী 2022: সুন্দর মায়ের সাথে ভাগ করার জন্য শুভেচ্ছা, বার্তা, উক্তি, হোয়াটসঅ্যাপ এবং ফেসবুক স্ট্যাটাস, কবিতা এবং আরও অনেক কিছু - Kalikolom - Bangla Gk, General Knowledge in Bengali, History GK Bengali, madhyamik history question paper\nমা দিবসের শুভেচ্ছা বাণী: মা দিবস উপলক্ষে, তাকে বিশেষ অনুভব করুন এবং নীচে দেওয়া কিছু শুভেচ্ছা, উদ্ধৃতি, কবিতা এবং শুভেচ্ছা ভাগ করে তাকে জানান যে সে আপনার কাছে কতটা গুরুত্বপূর্ণ।\n1 মা দিবসের শুভেচ্ছা বাণী: শুভ মা দিবস 2022\n2 শুভ মা দিবস 2022: মা দিবসের শুভেচ্ছা\n3 শুভ মা দিবস 2022: উক্তি\n4 শুভ মা দিবস 2022: WhatsApp এবং Facebook স্ট্যাটাস\n5 শুভ মা দিবস 2022: কবিতা\nমা দিবসের শুভেচ্ছা বাণী: শুভ মা দিবস 2022\nআমাদের কৃতজ্ঞতা এবং আমাদের মায়ের নিঃশর্ত ভালবাসা প্রকাশ করা এবং তাকে একদিনে বিশেষ অনুভব করা যথেষ্ট নয়। যদিও আমাদের সারা জীবন তাকে বলার জন্য কম সে কি এবং সে তার সন্তানের জন্য কি করে । বিশ্বজুড়ে বিভিন্ন তারিখে মা দিবস পালিত হয়। বিভিন্ন দেশে, এটি মে মাসের দ্বিতীয় রবিবার পালিত হয় এবং এই বছর এটি 8 মে পালিত হয়।\nমা শুধু একটি শব্দ নয়, তাৎপর্যপূর্ণ একটি শব্দ এবং আমার কাছে সবকিছুই। তিনি তার পায়ের আঙ্গুলের উপর আছেন, পুরো পরিবারের সমস্ত চাহিদা এবং প্রয়োজনীয়তা পূরণ করেন এবং নিজেকে নিয়ে কখনও ভাবেন না। প্রকৃতপক্ষে, একজন মা হল সবচেয়ে মূল্যবান উপহার যা ঈশ্বর যে কাউকে দিয়েছেন। তিনি একটি বাড়িকে একটি সুন্দর বাড়িতে রূপান্তরিত করেন। “মা” শব্দটি আমাদের মধ্যে শক্তিশালী আবেগকে প্ররোচিত করে এবং নিঃসন্দেহে প্রতিটি শিশুর তাদের মায়ের সাথে একটি অনন্য এবং শক্তিশালী মানসিক বন্ধন রয়েছে।\nমা দিবস উপলক্ষে, তাকে বিশেষ অনুভব করুন এবং নীচে দেওয়া কিছু শুভেচ্ছা, উদ্ধৃতি, কবিতা ইত্যাদি ভাগ করে তাকে আপনার কাছে কতটা গুরুত্বপূর্ণ তা জানান।\nশুভ মা দিবস 2022: মা দিবসের শুভেচ্ছা\n1. মা, আমি যদি বড় হয়ে তোমার প্রতিরূপ হতে পারি। সবসময় আমার জন্য অনুপ্রেরণার উৎস হওয়ার জন্য আপনাকে ধন্যবাদ। আমি তোমাকে ভালোবাসি. শুভ মাতৃদিবস.\n2. আপনি আপনার মাতৃত্বের সুন্দর স্পর্শে এই পৃথিবীকে এত ভালবাসায় পূর্ণ করে তোলেন। ধন্যবাদ মা. শুভ মাতৃদিবস\n3. আমি আপনাকে ভালবাসি এবং আপনাকে সেরা মা দিবসের শুভেচ্ছা জানাই!\n4. প্রিয় মা, আমি যা আছি তা আপনার কাছে ঋণী। প্রতিদিন আমাকে অনুপ্রাণিত করার জন্য এবং আমার সেরা বন্ধু হওয়ার জন্য আপনাকে ধন্যবাদ! শুভ মাতৃদিবস!\n5. আমি খুশি যে আপনি আমার মা কারণ আমি নিশ্চিত নই যে অন্য কেউ আমাকে এতদিন সহ্য করতে পারে! মা, তোমাকে ভালবাসি. শুভ মাতৃদিবস!\n6. গ্রহণযোগ্যতা, শৃঙ্খলা, সহনশীলতা, সহানুভূতি, নিঃস্বার্থতা এবং ভালবাসা আমার মায়ের দ্বারা আমার মধ্যে স্থাপন করা মূল্যবোধ। শুভ মাতৃদিবস!\n7. প্রতিটি আলিঙ্গন, উত্সাহের শব্দ, এবং আপনি আমাকে যে ভালবাসা দিয়েছেন তার জন্য আপনাকে ধন্যবাদ। শুভ মাতৃদিবস!\n8. আমরা হয়তো মাইলের পর মাইল দূরে থাকি কিন্তু তুমি প্রতিদিন আমার চিন্তায় আছ, মা। শুভ মাতৃদিবস!\n9. নিঃস্বার্থ হওয়া এবং অন্যের যত্ন নেওয়া আমার মা আমাকে শিখিয়েছিলেন এমন প্রথম গুণগুলির মধ্যে একটি। মা, আমাকে সমর্থন, যত্ন এবং ভালবাসার জন্য সর্বদা সেখানে থাকার জন্য আপনাকে ধন্যবাদ। আপনি একটি খুব শুভ মা দিবসের শুভেচ্ছা!\n10. আমাদের মায়েরা আমাদের জীবনে একটি বিশেষ স্থান পাওয়ার যোগ্য। প্রতিটি মা সম্মান এবং ভালবাসা পাওয়ার যোগ্য। শুভ মাতৃদিবস!\nশুভ মা দিবস 2022: উক্তি\n1. “ছোট বাচ্চাদের ঠোঁটে এবং হৃদয়ে মা ঈশ্বরের নাম।” – উইলিয়াম মেকপিস থ্যাকারে\n2. “আমি যা আছি বা যা হওয়ার আশা করি, আমি আমার দেবদূত মায়ের কাছে ঋণী।” – আব্রাহাম লিঙ্কন\n3. “আমি তার আত্মা পেয়েছি/\nসে সবসময় আমার পিঠ পেয়েছে/\nযখন আমি তার দিকে তাকাই/\nআমার মনে হয়, আমি ঠিক তেমনই হতে চাই।”\n– লরেন অ্যালাইনা\n4. “সুখ হল তোমার মায়ের হাসি দেখে।” – অজানা\n5. “আপনি যখন আপনার মায়ের দিকে তাকাচ্ছেন, তখন আপনি সবচেয়ে বিশুদ্ধতম ভালবাসার দিকে তাকাচ্ছেন যা আপনি কখনও জানতে পারবেন।” -চার্লি বেনেটো\n6. “আমার মা সবসময়ই আমার মানসিক ব্যারোমিটার এবং আমার নির্দেশিকা। আমি যথেষ্ট ভাগ্যবান ছিলাম যে একজন মহিলা পেয়েছিলাম যিনি সত্যিকার অর্থে আমাকে সবকিছুতে সাহায্য করেছিলেন। – এমা স্টোন\n7. “মামাদের সৃষ্টির সবচেয়ে অনন্য এবং মূল্যবান মুক্তোগুলির জন্য একটি হল অফ ফেম হওয়া উচিত\nএবং স্বর্গ আমাদের সর্বদা মনে রাখতে সাহায্য করে\nযে দোলনাকে দোলানো হাত বিশ্বকে শাসন করে।”\n– গ্লেন ক্যাম্পবেল এবং স্টিভ ওয়ারিনার\n8. “মারা আঠার মতো। এমনকি আপনি যখন তাদের দেখতে পাচ্ছেন না, তখনও তারা পরিবারটিকে একসাথে ধরে রেখেছে।” -সুসান গেল\n9. “একজন মায়ের প্রভাব তার সন্তানদের জীবনে গণনার বাইরে।” – জেমস ই ফাউস্ট\n10. “সেই শক্তিশালী মা তার শাবককে বলে না, ‘পুত্র, দুর্বল থাক যাতে নেকড়েরা তোমাকে ধরতে পারে।’ তিনি বলেছেন, ‘কঠিন হও, এটাই বাস্তবতা যে আমরা বাস করছি।” – লরিন হিল\n11. “আমরা ভালবাসা থেকে জন্মগ্রহণ করেছি; ভালবাসা আমাদের মা।” – রুমি\n12. “যৌবন বিবর্ণ হয়; প্রেম droops; বন্ধুত্বের পাতা ঝরে যায়; একজন মায়ের গোপন আশা তাদের সবাইকে ছাড়িয়ে যায়।” – অলিভার ওয়েন্ডেল হোমস\n13. “জীবন জেগে ওঠা এবং আমার মায়ের মুখকে ভালবাসা দিয়ে শুরু হয়েছিল।” – জর্জ এলিয়ট\n14. “মাতৃত্ব আমার জন্য মহান সমতা ছিল; আমি সবার সাথে পরিচিত হতে শুরু করি।” – অ্যানি লেনক্স\n15. “আমার মা অনেক আনন্দ এবং জীবন পূর্ণ. আমি তার সন্তান। আর এটা পৃথিবীর অন্য কারো সন্তান হওয়ার চেয়ে ভালো।” – মায়া অ্যাঞ্জেলো\nশুভ মা দিবস 2022: WhatsApp এবং Facebook স্ট্যাটাস\n1. “মাতৃত্ব: সমস্ত ভালবাসা শুরু হয় এবং সেখানেই শেষ হয়” – রবার্ট ব্রাউনিং\n2. মা দিবসের শুভেচ্ছা, প্রিয় মা। আমাকে এই দিনটিকে আপনাকে আদর করার সুযোগ হিসাবে নিতে দিন এবং দেখান যে আমি আপনাকে আমার সমস্ত হৃদয় দিয়ে ভালবাসি।\n3. “কান্নার সেরা জায়গা হল মায়ের কোলে।” শুভ মাতৃদিবস!\n4. কারণ যখন একটি সন্তানের জন্ম হয় তখন মা আবার জন্মগ্রহণ করেন। শুভ মাতৃদিবস!\n5. একজন মায়ের ভালবাসা মুক্তি দেয়। শুভ মাতৃদিবস!\n6. আপনি শুধু আমার জন্মদাতা নন, বরং ঈশ্বরের কাছ থেকে একটি বিরল উপহার এবং একজন দেবদূত যাকে আমি পূজা করি। শুভ মাতৃদিবস!\n7. একটি শিশুর প্রথম শিক্ষক তার মা। শুভ মাতৃদিবস!\n8. একজন মা এখনও একজন মা, জীবিত পবিত্রতম জিনিস। শুভ মাতৃদিবস!\n9. মাতৃত্ব সবকিছু পরিবর্তন করে। শুভ মাতৃদিবস!\n10. মা হল বাড়ির হৃদস্পন্দন; এবং তাকে ছাড়া, মনে হয় কোন হার্ট থ্রব নেই। শুভ মাতৃদিবস!\nশুভ মা দিবস 2022: কবিতা\n“আমি মা না হওয়া পর্যন্ত আমাকে অপেক্ষা করতে হবে” বিনিময়ে কিছু না চাইলেও কীভাবে কেউ তার পুরো আত্মার রক্ত এবং শক্তি কারো মধ্যে ঢেলে দিতে পারে তা বোঝার জন্য\nআমি এত গভীরভাবে সংগ্রাম করি\nমা, তোমার ভালবাসা একটি রহস্য:\nআপনি কিভাবে এটি সব করতে পারেন?\nআমার ছোট এবং বড় সমস্যার নিখুঁত সমাধানের সাথে আছেন।\nআপনার ভালবাসা আমাকে দিনের পর দিন রক্ষা করে,\nতাই আমি নির্ভীক, নিরাপদ এবং সুস্থ।\nআমি অনুভব করি যে\nআপনি যখনই থাকবেন তখনই আমি কিছু করতে পারি।\nমা, তোমার ভালবাসা একটি রহস্য,\nআমি একটি ক্লু পাইনি\nকেন তুমি আমাকে সব সময় ভালোবাসো,\nকিন্তু আমি খুব খুশি যে তুমি!\nজোয়ানা ফুচস দ্বারা\n“একজন মা” একজন মা তার সন্তানের হৃদয়ের চারপাশে\nতার ভালবাসাকে আবৃত করে, জীবনের ছন্দের মাধ্যমে প্রতিটি স্পন্দন অবিচল রাখে যতক্ষণ না ডানা আকার নেয় এবং আত্মার উড়ে যাওয়ার সময় হয় ।\nগাইডিং লাইট মা\nমা, যখন আমি সত্যিই ছোট ছিলাম, তখন থেকে\nআমি বুঝতে পেরেছিলাম যে আমার এমন একজন আছে… তুমি,\nযে সবসময় যত্ন কর,\nযে সবসময় আমাকে রক্ষা করত,\nযে যাই হোক না কেন সবসময় আমার জন্য আছে।\nআপনি আমাকে সঠিক থেকে ভুল শিখিয়েছেন,\nএবং আমাকে সঠিক কাজ করতে ঠেলে দিয়েছেন,\nএমনকি যখন এটি করা কঠিন ছিল।\nআমি যখন অসুস্থ ছিলাম তখন তুমি আমার যত্ন নিয়েছিলে\nএবং তোমার ভালবাসা আমাকে সুস্থ করতে সাহায্য করেছিল।\nআপনার নিয়ম ছিল,\nএবং আমি শিখেছি যে যখন আমি সেগুলি মেনে চলি, তখন\nআমার জীবন সহজ, ভাল, সমৃদ্ধ ছিল।\nতুমি ছিলে এবং\nআমার জীবনের পথপ্রদর্শক।\nআমার হৃদয় তোমার জন্য ভালবাসায় ভরা,\nআমার শিক্ষক, আমার বন্ধু, আমার মা।\nকার্ল এবং জোয়ানা ফুচস দ্বারা\nCategories Bangla status, নিউজ Tags মা দিবসের শুভেচ্ছা Post navigation


স্বপ্নের পথে কঠিন চ্যালেঞ্জ\nহারতে হারতে আফগানিস্তানের কাছে পাকিস্তানের জেতা এবং স্বাগতিক ইংল্যান্ডের কাছে উড়তে থাকা ভারতকে অপ্রত্যাশিত হার। মাত্র এই দুই রাতের ব্যবধানে হিসেব ওলট-পালট। যদি এর উল্টোটা ঘটতো তবে সেমিফাইনালের যে স্বপ্ন নিয়ে ইংল্যান্ডে পাড়ি দিয়েছিল বাংলাদেশ তা চলে এসেছিল হাতে মুঠোয়! তবে ঐ দৃটি ম্যাচ যে মাশরাফি বিন মুর্তজার দলকে ফেলে দিগয়েছে কঠিন এক চ্যালেঞ্জের মুখে!\nএখন পর্যন্ত বিশ্বকাপের সেমিফাইনাল নিশ্চিত করেছে কেবল বর্তমান চ্যাম্পিয়ন অস্ট্রেলিয়া। সুবিধাজনক অবস্থানে রয়েছে ভারত ও নিউজিল্যান্ড। স্বাগতিক ইংল্যান্ডের সম্ভাবনাও উজ্জ্বল। আশা টিকে আছে পাকিস্তান আর বাংলাদেশেরও। প্রথমবারের মতো বিশ্বকাপের সেমিতে খেলার স্বপ্ন নিয়ে এবার ইংল্যান্ডের মাটিতে পা রেখেছে বাংলাদেশ। সাত ম্যাচে টাইগারদের অর্জন ৭ পয়েন্ট। মাশরাফি বিন মুর্তজার দল জিতেছে তিনটিতে। হেরেছে সমানসংখ্যক ম্যাচে। বৃষ্টির কারণে পরিত্যক্ত হয়েছে বাকিটি।\nবিশ্বকাপের পয়েন্ট তালিকা বলছে, বাংলাদেশের সেমিফাইনালে জায়গা করে নিতে হলে বাদ পড়তে হবে ইংল্যান্ড কিংবা নিউজিল্যান্ডের যে কোনো একটি দলকে। সমান আট ম্যাচ খেলে কিউইদের অর্জন ১১ পয়েন্ট, ইংলিশদের ১০। এই তালিকায় ভারতও আছে। তবে তাদের হাতে রয়েছে দুটি ম্যাচ। শেষটি আবার দুর্বল শ্রীলঙ্কার বিপক্ষে। তাছাড়া, ভারত রান রেটেও অনেক এগিয়ে (+০.৮৫৪)। তাই তাদের শেষ চারে খেলাটা একরকম নিশ্চিতই। আর বাংলাদেশকে যেতে হবে কঠিন এক সমীকরণের মারপ্যাঁচের মধ্য দিয়ে!\nপ্রথমত, বাংলাদেশের হাতে থাকা দুটি ম্যাচ যথাক্রমে ভারত ও পাকিস্তানের বিপক্ষে। আজ বার্মিংহামের এজবাস্টনে বিরাট কোহলিদের মোকাবেলা করার পর ৫ জুলাই লর্ডসে সাকিব-মুশফিকরা খেলবেন সরফরাজ আহমেদের দলের বিপক্ষে। দুটি ম্যাচেই জিততে হবে বাংলাদেশকে। এর কোনো বিকল্প নেই। তাতেও অবশ্য সেমিফাইনালের টিকিট প্রাপ্তি নিশ্চিত নয়। তাকিয়ে থাকতে হবে অন্যান্য ম্যাচের ফলগুলোর দিকে। তবে নিজেদের কাজটা আগে সেরে নিতে হবে টাইগারদের অর্থাৎ দুটি ম্যাচেই তুলে নিতে হবে জয়। যে কোনো একটিতে হারলেই বেজে যাবে বিদায় ঘণ্টা। দুই ম্যাচে জিতলে বাংলাদেশের পয়েন্ট দাঁড়াবে ১১।\nদ্বিতীয়ত, বাংলাদেশ-ভারত ম্যাচের পরদিন লিগ পর্বে নিজেদের শেষ ম্যাচে মাঠে নামবে ইংল্যান্ড-নিউজিল্যান্ড। এই ম্যাচের ফল খুব গুরুত্বপূর্ণ মাশরাফিদের জন্য। স্বাগতিক ইংলিশরা যদি কিউইদের কাছে হেরে যায় তবে নিজেদের ম্যাচ দুটিতে জিতলেই বাংলাদেশ পাবে সেমিফাইনালের টিকিট। তখন নিউজিল্যান্ডের অর্জন ঠেকবে ১৩ পয়েন্টে। পাকিস্তানের পয়েন্ট থাকবে ৯, ইংল্যান্ডের ১০ আর বাংলাদেশের ১১। পয়েন্টে এগিয়ে থাকায় সেমিতে যাবে বাংলাদেশ।\nশুধু জিতলেই হচ্ছে কি? বরং উল্টোটা যদি ঘটে অর্থাৎ ইংল্যান্ড যদি জিতে যায় তবে ভারত ও পাকিস্তানের বিপক্ষে বড় ব্যবধানে জয় পেতে হবে বাংলাদেশকে। কারণ, সেমিফাইনালে জায়গা করে নিতে রান রেট বাড়িয়ে নেওয়া ছাড়া তখন আর কোনো উপায় থাকবে না। রান রেটে কিউইরা বেশ এগিয়ে বাংলাদেশের চেয়ে। তাদের রান রেট +০.৫৭২। বিপরীতে বাংলাদেশের -০.১৩৩। অর্থাৎ, বিস্তর ফারাক। এই ব্যবধান পুষিয়ে নিতে উপমহাদেশের দুই দলকে বড় রানের ব্যবধানে হারাতে হবে বাংলাদেশকে অথবা তাদের ছুঁড়ে দেওয়া লক্ষ্য অনেক বল হাতে রেখে পেরিয়ে যেতে হবে। এমনটা ঘটলে ইংল্যান্ডের পয়েন্ট হবে ১২, নিউজিল্যান্ড ও বাংলাদেশের সমান ১১। রান রেটে এগিয়ে সেমিতে উঠবে বাংলাদেশ।\nক্রিকেটীয় বিশ্লেষণ বলছে, এই সমীকরণের মারপ্যাঁচ মিলিয়ে ২০১৯ বিশ্বকাপের সেমিফাইনালে ওঠাটা বাংলাদেশের জন্য অসম্ভব নয়, তবে খুব খুব কঠিন। দুর্দান্ত একটি বিশ্বকাপ কাটিয়ে বিশ্ববাসীর নজর কেড়ে নেওয়া মাশরাফি বাহিনী শেষ পর্যন্ত গ্রæপ পর্ব থেকে বিদায় নিতেও পারে। তখন ঘুরে-ফিরে উঠে আসতে পারে, শ্রীলঙ্কার বিপক্ষে পÐ হওয়া ম্যাচটির কথা কিংবা অল্পের জন্য হাত ফসকে বেরিয়ে যাওয়া নিউজিল্যান্ড ম্যাচটির কথা। সেমিফাইনাল কিংবা ফাইনালে যেতে না পারলে ভক্ত-সমর্থকদের আবেগের বাড়াবাড়ি থাকবে-অপ্রাপ্তির আক্ষেপ থাকবে ঠিকই, কিন্তু অর্জনের বিশাল খাতার লেখাগুলো তো আর মুছে যাবে না।\nব্যাট-বল হাতে সাকিব আল হাসানের একের পর এক অনন্য কীর্তি, মুশফিকুর রহিমের ধারাবাহিক রান পাওয়া, মুস্তাফিজুর রহমান-মোহাম্মদ সাইফউদ্দিনদের উইকেটের শিকারে দুই অঙ্কে পৌঁছানো, নিজেদের ওয়ানডে ইতিহাসের সর্বোচ্চ স্কোর, সবচেয়ে বেশি রান তাড়া করে জেতা- এত সাফল্য বিশ্বকাপের একক কোনো আসরে আগে কখনওই যে পায়নি বাংলাদেশ!


আসল বুদ্ধিমত্তার মানুষদের কথা - আনু মুহাম্মদ - Anu Muhammad\nআসল বুদ্ধিমত্তার মানুষদের কথা\nCreated: Sunday, 10 December 2017 22:44\nকোটি টাকা দিয়ে আনা ‘সোফিয়া’কে নিয়ে সরকারের উচ্ছ্বাস চোখে পড়ার মতো। সেই উচ্ছ্বাস সংবাদমাধ্যমের উত্তেজনার মধ্য দিয়ে মানুষের মধ্যেও সংক্রমিত হয়েছে। বিজ্ঞাপন হিসেবে খরচটা একটু বেশিই হয়েছে। এর আগে রেস্টুরেন্ট ওয়েটার হিসেবে আমদানি হয়েছে রোবট। তার বিজ্ঞাপন খরচ আর প্রাপ্তি কেমন হলো জানি না। মনে পড়ে, এ দেশে যখন প্রথম কম্পিউটার আসে, তখন বহু দোকানে বিজ্ঞাপন দেওয়া হতো, কম্পিউটার দিয়ে চোখ দেখা হয়, হাত দেখা হয়! বোঝানোর চেষ্টা হতো, কম্পিউটার মানুষের চেয়ে বেশি বোঝে এবং তা অভ্রান্ত। ভক্তির দেশে প্রযুক্তি পূজার আবহাওয়াও তৈরি করা সম্ভব।কোটি টাকা দিয়ে আনা ‘সোফিয়া’কে নিয়ে সরকারের উচ্ছ্বাস চোখে পড়ার মতো। সেই উচ্ছ্বাস সংবাদমাধ্যমের উত্তেজনার মধ্য দিয়ে মানুষের মধ্যেও সংক্রমিত হয়েছে। বিজ্ঞাপন হিসেবে খরচটা একটু বেশিই হয়েছে। এর আগে রেস্টুরেন্ট ওয়েটার হিসেবে আমদানি হয়েছে রোবট। তার বিজ্ঞাপন খরচ আর প্রাপ্তি কেমন হলো জানি না। মনে পড়ে, এ দেশে যখন প্রথম কম্পিউটার আসে, তখন বহু দোকানে বিজ্ঞাপন দেওয়া হতো, কম্পিউটার দিয়ে চোখ দেখা হয়, হাত দেখা হয়! বোঝানোর চেষ্টা হতো, কম্পিউটার মানুষের চেয়ে বেশি বোঝে এবং তা অভ্রান্ত। ভক্তির দেশে প্রযুক্তি পূজার আবহাওয়াও তৈরি করা সম্ভব।\nকৃত্রিম বুদ্ধিমত্তার সোফিয়াকে নিয়ে এই প্রচার-সাফল্যের সময় আসল বুদ্ধিমত্তার মানুষেরাও কিছু কথা বলেছেন। ব্লগার ও গবেষক পারভেজ আলমের পর্যবেক্ষণ এ বিষয়ে উল্লেখযোগ্য। তাঁর লেখার কিছু অংশ এ রকম, ‘...হংকং-এর ধোলাইখালে তৈরি মানুষের একটা সিমুলেশন একটি দেশের নাগরিকত্ব লাভ করেছে, আরেকটি দেশের ক্ষমতাসীন রাজনৈতিক দলের হয়ে কথা বলছে। এমন নাগরিকই তো এখন চায় রাষ্ট্রগুলো। মানুষ নয়, সিমুলেশন। সিমুলেশন যেখানে মানুষ হয়ে উঠছে, সেখানে আমাদের সোশ্যাল নেটওয়ার্কে সময় দেওয়া মানুষেরাও তো একেকটা সিমুলেশন হয়ে উঠছে।...সিমুলেশনদের নিজস্ব কোনো রাজনীতি নেই। তারা যেই পাত্রে থাকে, সেই পাত্রের আকার ধারণ করে। যার প্রতিনিধিত্ব করে, পুরোপুরি তার হয়ে কথা বলে। কারণ, তা না করলে তার কপি করা আইডেন্টিটিটা থাকবে না। সোফিয়াকে বাংলাদেশের জনগণের হাতে তুলে দিলে...সে বরং পেঁয়াজের দামের কথা বলত, গুম হওয়া মানুষের কথা বলত। সুন্দরবনের কথা বলত।’\nগত কয়েক দশকে প্রযুক্তির বিকাশ হয়েছে অভাবনীয় মাত্রায়। সোফিয়া প্রযুক্তির বিকাশেরই একটি রূপ দেখাচ্ছে। এসব প্রযুক্তি মানুষের বহু কাজেই লাগানো সম্ভব। কে লাগাবে? যে লাগাবে, সে কী চায় সেটাই প্রশ্ন। আমাদের মনে রাখা দরকার যে প্রযুক্তির বিকাশ যা-ই ঘটুক না কেন, তা মানুষের বুদ্ধিমত্তারই সম্প্রসারণ। মানুষের চিন্তা, কল্পনা আর ক্ষমতা থেকেই এই অগ্রযাত্রা। মানুষই তা পরিচালনা করে। মানুষের নিয়ন্ত্রণের বাইরে গেলে কী হয়, তার গল্প আছে ফ্রাংকেনস্টাইনের দানবের মধ্যে। কিন্তু দানবেরাই যদি মানুষের দুনিয়া নিয়ন্ত্রণ করে, তাহলে প্রযুক্তির যত বিকাশ হয়, ততই মানুষের বিপদ বাড়ে। আবার এই বিকাশ মানুষের সামনে তার সম্ভাবনাও উপস্থিত করে। তখন মানুষকে চোখ খুলে দেখতে হয় তার জীবন-জগৎ কারা চালায়। কারা তার মেধার ওপর ভর করে তার জীবন বিনাশ করে।\nযে বিশ্বে আমরা বাস করি, সেখানে বিজ্ঞানী বিজ্ঞান গবেষণার প্রধান অংশ সমরাস্ত্র আর যুদ্ধের সঙ্গে সম্পর্কিত। গত কিছুদিন আমরা ড্রোনের কথা অনেক শুনেছি। ড্রোন মানুষের অনেক কাজে লাগতে পারে, কিন্তু ড্রোন আমরা চিনি যত্রতত্র খুব সহজে মানববিধ্বংসী বোমা ফেলার বাহন হিসেবে। পারমাণবিক প্রযুক্তি তো মানুষেরই আশ্চর্য আবিষ্কার, যা দুনিয়ার ওপর বড় বোঝা আর আতঙ্ক হয়ে আছে। ‘সন্ত্রাসবিরোধী’ যুদ্ধের নামে দুনিয়াজোড়া সন্ত্রাসে নিয়োজিত যুক্তরাষ্ট্র গত ৫০ বছরে পারমাণবিক কর্মসূচিতে প্রচুর অর্থ ব্যয় করেছে। প্রতিবছর বিশ্বে সামরিক খাতে যে খরচ হয়, জাতিসংঘের হিসাব অনুযায়ী তার ১ শতাংশ দিয়ে সারা বিশ্বের সব মানুষের বিশুদ্ধ পানি নিশ্চিত করা সম্ভব। কিন্তু সেই কাজ হয় না।\nসারা বিশ্বব্যবস্থা এখন আরও বেশি যুদ্ধমুখী। ট্রাম্পের নেতৃত্বে মার্কিন প্রশাসন যুদ্ধের জন্য পাগল। মধ্যপ্রাচ্যে তার সঙ্গে আছে ইসরায়েল আর সৌদি আরব। তার কাছ থেকে সবচেয়ে বেশি অস্ত্র কেনার চুক্তি করেছে সৌদি আরব। সেই অস্ত্র দিয়ে সৌদি রাজতন্ত্র প্রতিদিন মারছে ইয়েমেনের মানুষ। আর এদিকে নাগরিকত্ব দিয়েছে কৃত্রিম সোফিয়াকে। ইরানের সঙ্গে শান্তি চুক্তি বাতিল করেছে যুক্তরাষ্ট্র। জেরুজালেমে ইসরায়েলের রাজধানী প্রতিষ্ঠায় প্রধান পৃষ্ঠপোষক হিসেবে ভূমিকা নিয়ে মার্কিন প্রশাসন পুরো এলাকায় সহিংসতা উসকে দিয়েছে, শান্তি প্রতিষ্ঠার সব সম্ভাবনার মাথায় কুড়াল মারছে।\nসত্য আড়াল করতে বিজ্ঞাপনী প্রচারণার জুড়ি নেই। ধ্বংসকে উন্নয়ন, চোরকে সাধু, সন্ত্রাসীকে সন্ত্রাসবিরোধী, নকলকে আসল—সবই প্রতিষ্ঠা করা যায়, যদি মানুষের চিন্তার ক্ষমতা নিয়ন্ত্রণ করা যায়। কৃত্রিম বুদ্ধিমত্তার যন্ত্রকে নিয়ে যখন মাতামাতি, তখন দেশে আসল বুদ্ধিমত্তার মানুষেরা তাই গুম, খুন, ধর্ষণ, সন্ত্রাস, দারিদ্র্যে, অপমানে ক্ষতবিক্ষত হচ্ছেন। প্রযুক্তি শেখানো নিয়ে যখন কুস্তাকুস্তি হচ্ছে, তখন গণিত, বিজ্ঞান, ইতিহাস, সাহিত্যসহ চিন্তার ভিত্তি নির্মাণ হয় যে শিক্ষায়, তাকে করে ফেলা হচ্ছে ফেলনা। একদিকে পরীক্ষা ও বইয়ের ভারে কাবু শিশুরা, অন্যদিকে প্রশ্ন ফাঁস, কোচিংয়ে নাস্তানাবুদ শিক্ষা।\nউচ্চশিক্ষাও অনিয়ম, দুর্নীতি আর বাণিজ্যে কাবু। এর প্রতিবাদ করতে গেলে সাধারণ বহু পুরোনো দাবি পূরণের জন্যও আসল মানুষকে জীবনের ঝুঁকি নিতে হচ্ছে। প্রকৌশলী মওদুদ রহমান আর জুরাইনের উদ্যোগী সংগঠক মিজানুর রহমানের তাই আরেক রকম প্রশ্ন, ‘১২ কোটি টাকা দিয়ে আনা “সোফিয়া” দেখতে লাইন আর ১২ দিন ধরে অনশনে থাকা ওয়ালিদ একা বসে আছে।’এটা আশ্চর্যই যে ১৯৯১ সাল থেকে কোনো বিশ্ববিদ্যালয়ে ছাত্র সংসদ নির্বাচন হয়নি। প্রতিটি সরকারের সময় সেই সরকারের ছাত্রসংগঠনের রাজত্ব নিশ্চিত করতেই এ ঘটনা। হল দখল, টেন্ডার, চাঁদাবাজি, সন্ত্রাস, যৌন হয়রানি তাই ক্রমাগত বেড়েছে। উচ্চশিক্ষার প্রতিষ্ঠান জিম্মি হয়ে থেকেছে ছাত্র-শিক্ষক মাস্তানদের হাতে। গত কয়েক বছরে তা অতীতের সব রেকর্ড অতিক্রম করেছে। প্রযুক্তির ব্যবহার তো দেখছি। ২০১৫ সালের পয়লা বৈশাখে যৌন হয়রানির সময় সব সিসিটিভি কার্যকর ছিল। কিন্তু কাউকে ধরা বা শাস্তির খবর পাওয়া যায়নি। বিভিন্ন প্রগতিশীল ছাত্রসংগঠন বহুদিন থেকেই এ অবস্থা পরিবর্তনের জন্য ছাত্র সংসদ নির্বাচনের দাবিতে আন্দোলন করছে। কাজ হয়নি। সন্ত্রাস, দখল, যথেচ্ছাচারে সাধারণ শিক্ষার্থীদের অবর্ণনীয় অভিজ্ঞতায় অস্থির হয়ে অবশেষে ঢাকা বিশ্ববিদ্যালয়ে অনশন করেছেন একজন ‘সাধারণ’ শিক্ষার্থী।\nএত সহজ দাবি, এত স্বীকৃত অধিকার মেনে নিতে প্রশাসনের বাধা কোথায়? তারা কি এই অগণতান্ত্রিক ব্যবস্থার সুবিধাভোগী হিসেবেই নিজেদের দেখতে চায়? শিক্ষাপ্রতিষ্ঠান যদি মাস্তান আর মেরুদণ্ডহীনদের দ্বারা পরিচালিত হয়, তাহলে কী শিক্ষা দেবে এসব প্রতিষ্ঠান? আর নিজেদের সক্ষমতাই-বা কী দাঁড়াবে? বিজ্ঞানের নতুন দিগন্ত কে ধারণ করবে?\nআমরা জানি, বর্তমান বিশ্বে প্রযুক্তির যে বিকাশ হচ্ছে, তাতে বিদ্যুৎ উৎপাদন অনেক সুলভ, নিরাপদ করা সম্ভব। বিদ্যুৎ দরকার মানুষের জীবনমান উন্নয়নের জন্য, অর্থনীতিকে গতি দেওয়ার জন্য; দেশকে বিপদগ্রস্ত করার জন্য নয়, মানুষ ও প্রকৃতির অপরিমেয় ক্ষতি করার জন্য নয়। কিন্তু সরকার তার মহাপরিকল্পনা (পিএসএমপি ২০১৬) অনুযায়ী মহাবিপদের উচ্চ ব্যয়বহুল রূপপুর পারমাণবিক বিদ্যুৎকেন্দ্র, সুন্দরবন-বিনাশী রামপাল বিদ্যুৎকেন্দ্রসহ বিদ্যুৎ উৎপাদনে ব্যয়বহুল, পরিবেশবিধ্বংসী, ঋণনির্ভর, বিপজ্জনক পথ গ্রহণ করছে। এর বিপরীতে কম দামে পরিবেশবান্ধব উপায়ে নিরাপদ বিদ্যুৎ উৎপাদনের স্বল্প, মধ্য ও দীর্ঘমেয়াদি পথ শনাক্ত করে গত ২২ জুলাই জাতীয় কমিটি বিকল্প মহাপরিকল্পনার খসড়া প্রকাশ করেছে। কিন্তু সরকার এ ক্ষেত্রে সর্বাধুনিক প্রযুক্তির ব্যাপারে অনাগ্রহী। আগ্রহী পরিত্যক্ত বিপজ্জনক কয়লা ও পারমাণবিক প্রযুক্তিতে। কারণ, এর সঙ্গে দেশ-বিদেশের অনেকের ব্যবসা জড়িত।\n৭ ডিসেম্বর জাহাঙ্গীরনগর বিশ্ববিদ্যালয়ের অর্থনীতি বিভাগে অর্থশাস্ত্র পাঠচক্র বিশ্বায়ন, প্রযুক্তি ও উন্নয়ন নিয়ে এক বক্তৃতার আয়োজন করেছিল। বক্তা ছিলেন যুক্তরাষ্ট্রের ইউনিভার্সিটি অব ইলিনয়ের (স্প্রিংফিল্ড) ইমেরিটাস প্রফেসর বাকের আহমদ সিদ্দিকী। বর্তমান বিশ্বায়নের বিভিন্ন দিক বিশ্লেষণ করে তিনি দেখালেন, প্রযুক্তির বিকাশের মধ্য দিয়ে দ্রুত একটি অতি-উৎপাদনশীল প্রাচুর্যময় বিশ্বের সম্ভাবনা তৈরি হচ্ছে। নবায়নযোগ্য জ্বালানির বিকাশের মধ্য দিয়ে মানুষ এমন সুলভ ও নিরাপদ বিদ্যুতের দিকে যাচ্ছে, যাতে প্রান্তিক ব্যয় শূন্যের কাছাকাছি চলে যাবে। প্রযুক্তির বিকাশে বহু বাজারের পণ্যের জোগান এত বেশি হতে থাকবে যে তার বিনিময়মূল্য হয়ে দাঁড়াবে প্রায় শূন্য।\nকিন্তু মানুষের এই বুদ্ধিবৃত্তিক ক্ষমতা বন্দী হয়ে আছে একচেটিয়া বাণিজ্যিক স্বার্থের কাছে। তাদের মুনাফা যেখানে নেই বা যে প্রযুক্তির বিকাশে তার মুনাফা ঝুঁকির মধ্যে পড়ে, তাকে সে পেটেন্ট করে আটকে রাখে, নষ্ট করে। প্রযুক্তি নিয়ে যায় ধ্বংস, অপ্রয়োজনীয় ভোগ আর অপচয়ের দিকে। যে প্রযুক্তির বিকাশের মধ্য দিয়ে সারা বিশ্বের মানুষ নিজেদের ঐক্য ও সংহতি গড়ে তুলতে পারে, তাকে লাগানো হয় মানুষে মানুষে বিবাদ, হিংসা আর বিদ্বেষ ছড়ানোর কাজে। যে প্রযুক্তি মানুষকে দিতে পারে অপার স্বাধীনতা, তাকে কাজে লাগানো হয় অবিরাম নজরদারি আর মানুষকে শৃঙ্খলিত করার জন্য।\nবিজ্ঞানীরা বলেন, মানুষের বুদ্ধিমত্তা, মস্তিষ্কের ক্ষমতার খুব কম অংশই এখন পর্যন্ত কাজে লাগানো হয়েছে। আরও অনেক ক্ষমতা কাজে লাগার অপেক্ষায়। প্রতিটি মানুষই তাই অসীম ক্ষমতাধর। অথচ বিশ্বজুড়ে তাদেরই বিপুল অধিকাংশ দারিদ্র্য, নিরাপত্তাহীনতা, যুদ্ধ, নির্যাতন, বঞ্চনা, নিয়ন্ত্রণ আর অপমানের শিকার। আসল বুদ্ধিমত্তার মানুষ গুরুত্ব পেলে কৃত্রিম বুদ্ধিমত্তার যন্ত্রসহ সব প্রযুক্তির বিকাশ দুনিয়াকে সত্যিই আনন্দময় করতে সক্ষম হবে। তবে সেই ক্ষমতা কাজে লাগাতে হলে জগৎটা মানুষের হাতে আনতে হবে।


ইস্ট ওয়েস্ট বিশ্ববিদ্যালয়ে ডেঙ্গু সচেতনতামূলক সেমিনার\nশুধুমাত্র পানি জমতে না দেয়া, ডেঙ্গু প্রতিরোধের সবচেয়ে বড় হাতিয়ার। তাই আমাদেরকে সচেতন হয়ে নিজের চারপাশে যেসব জায়গায় পানি জমতে পারে এমন উপকরণ সরিয়ে ফেলি তাহলে ডেঙ্গু এমনিতেই নির্মূল হয়ে যাবে। সেইসাথে নির্মানকাজ চলছে এমন জায়গাগুলোতে যেন ডেঙ্গু রোগের বাহক এডিস মশার বংশ বিস্তার না হয় সেদিকে লক্ষ্য রাখতে হবে। তাহলে আগামীতে এদেশে ডেঙ্গু রোগের প্রকোপ থাকবে না বলে আশা করেন বক্তারা। ইস্ট ওয়েস্ট বিশ্ববিদ্যালয়ের সোশ্যাল রিলেসান্স বিভাগের আয়োজনে এক সেমিনারে এসব কথা বলা হয়।\nগত (১৮ সেপ্টেম্বর ২০১৯) বুধবার রাজধানীর আফতাব নগরে ইস্ট ওয়েস্ট বিশ্ববিদ্যালয় ক্যাম্পাসে অনুষ্ঠিত এ সেমিনারে প্রধান অতিথির ছিলেন ইস্ট ওয়েস্ট বিশ্ববিদ্যালয়ের প্রধান উপদেষ্টা ও বাংলাদেশ ব্যাংকের সাবেক গর্ভনর, ড. মোহাম্মদ ফরাসউদ্দিন। সভাপতিত্ব করেন ইস্ট ওয়েস্ট বিশ্ববিদ্যালয়ের ট্রাস্টি বোর্ডের সদস্য, ড. রফিকুল হুদা চৌধুরী।\nআরো বক্তব্য রাখেন সোশ্যাল রিলেসান্স বিভাগের চেয়ারপার্সন, অধ্যাপক ড. মোবারক হোসেন খান, জাহাঙ্গীরনগর বিশ্ববিদ্যালয়ের প্রাণিবিদ্যা বিভাগের অধ্যাপক ড. কবিরুল বাশার এবং গবেষক সাজিদ ইবনে জামান। তাঁরা শিক্ষার্থীদের ডেঙ্গু প্রতিরোধে সচেতনতা মূলক বিভিন্ন তথ্য ও উপাত্ত পেশ করেন। অনুষ্ঠানে বিশ্ববিদ্যালয়ের শিক্ষক ও শিক্ষার্থীরা অংশ নেন।


ধর্ম প্রতিমন্ত্রী শেখ মো. আবদুল্লাহ আর নেই – Bartabazar.com\nপ্রকাশিত: ১২:০৭ পূর্বাহ্ণ, রবি, ১৪ জুন ২০\nগণপ্রজাতন্ত্রী বাংলাদেশ সরকারের ধর্ম প্রতিমন্ত্রী শেখ মো. আবদুল্লাহ মারা গিয়েছেন। রাজধানীর সম্মিলিতি সামরিক হাসপাতালে ১১ টা ৪৫ মিনিটে শেষ নিশ্বাস ত্যাগ করেন তিনি (ইন্নালিল্লাহি ওয়া ইন্না ইলাইহির রাজিউন)। শনিবার (১৩ জুন) দিবাগত রাত ১২টার দিকে তার এপিএস নাজমুল হক সৈকত বিষয়টি নিশ্চিত করেছেন৷\nজানা গেছে, প্রতিমন্ত্রী শেখ আবদুল্লাহ ডায়াবেটিসসহ বিভিন্ন সমস্যায় ভুগছিলেন। তবে তিনি করোনায় আক্রান্ত ছিলেন না।\nমাত্র ১৫ ঘন্টায় তিস্তার পানি বেড়েছে ৪৭ সেমি, রেড অ্যালার্ট জারি


‘বেআদব’ ডাকা হতো কাজলকে! | অপরাধের সব খবর\nHome / বিনোদন / ‘বেআদব’ ডাকা হতো কাজলকে!\nঅল ক্রাইমস টিভি:দীর্ঘদিন পর কিং খানের জুটি হয়ে বলিউডের সিনেমায় ফিরেছেন এক সময়ের সাড়া জাগানো অভিনেত্রী বলিউডের ‘মিষ্টি মেয়ে’ অভিনেত্রী কাজল।\nকাজলের রাজকীয় এই প্রত্যাবর্তনের পর বলিউডকে যেন নতুন চেহারায় আবিষ্কার করেছেন তিনি। সম্প্রতি এক সাক্ষাৎকারে কাজল জানিয়েছেন, তাঁর সময়ে কেবল পাণ্ডুলিপি দেখতে চাইলেই ‘বেআদব’ ডাকা হতো। তিনি এ কাজটি করতেন বলে; কোনো কোনো নির্মাতা তাঁকেও ‘বেআদব’ই মনে করতেন। অথচ এখন দিন বদলেছে।\nনির্মাতা রোহিত শেঠির ‘দিলওয়ালে’ ছবির মাধ্যমে যে কাজল ফিরেছেন তিনি এখন দুই সন্তানের মা। দিলওয়ালে দুলহানিয়া লে যায়েঙ্গে ছবির সেই সময় থেকে দিলওয়ালে। এরই মধ্যে সময় বদলেছে। বদলেছে বাস্তবতাও। নিজের সেই সময়ের সঙ্গে বর্তমান সময়ের বিস্তর ব্যবধান দেখে বিস্মিত কাজল।\nসম্প্রতি নব্বইয়ের দশকের বলিউড প্রসঙ্গে কাজল বলেছেন, পরিচালকদের কাছে পাণ্ডুলিপি দেখতে চাওয়ার বিষয়টাকে আগে খুব খারাপভাবেই নেওয়া হতো। পরিচালকেরা নায়িকাকে পাণ্ডুলিপি দেখাতে বাধ্য ছিলেন না। যা এখন আর কোনোভাবেই সম্ভব নয়।’ তিনি বলেন, ‘শুধু পাণ্ডুলিপি পড়তে চাইলেই সেটা ‘বেয়াদবি’ বলে বিবেচিত হতো। কাজল জানিয়েছেন, এই পাণ্ডুলিপি দেখতে চাওয়ার কাজটি কাজল করতেন বলে তাঁকে ‘বেয়াদব’ মনে করতেন কোনো কোনো নির্মাতা।\nঅথচ এখন বিষয়টি পুরোপুরিই আলাদা। কাজলের বক্তব্য, এখন তো দিনকাল বদলেছে। সানি লিওনের মতো তারকারাও এখন সম্মানী নিয়ে দর-কষাকষি করেন। পুরুষশিল্পীদের থেকে বেশি সম্মানী দাবি করেন।\nPrevious: আমি গর্বিত নারীবাদী : প্রিয়াংকা\nNext: আমি কারো কথা শুনি না : দীপিকা


মুক্তিযুদ্ধের স্বপ্নের বাংলাদেশ বিপদমুক্ত থাকুক মুক্তিযুদ্ধের স্বপ্নের বাংলাদেশ বিপদমুক্ত থাকুক – News71online\nবুধবার, ২০ ফেব্রুয়ারী ২০১৯, ১২:০৪ অপরাহ্ন\nহারুন হাবীব:: ডিসেম্বর মাসের প্রথম দিনে প্রকাশের জন্য আমার কাছে একটি লেখা দেয়ার অনুরোধ যখন আসে, তখন কী লেখা যায় তা নিয়ে ভাবার চেষ্টা করেছি। কী লেখা উচিত, ভেবেছি। বিশেষ করে ২০১৮ সালের ডিসেম্বর মাসটি যখন আবার গুরুত্বপূর্ণ জাতীয় নির্বাচনের মাস।\nবলাই বাহুল্য, আমরা যারা জাতীয় মুক্তিযুদ্ধের রণাঙ্গন পর্যায়ের মানুষ, অনেক যুগ পেরিয়ে যারা ২০১৮ সালের শেষপ্রান্তে আসার সৌভাগ্য অর্জন করেছি, তাদের কাছে আজকের সময়টি বড় বেশি আবেগের।\nএ আবেগ একাত্তরের ঐতিহাসিক রণাঙ্গনের সৈনিক হওয়ার জন্যই কেবল নয়, সেদিনকার পূর্ব পাকিস্তানের স্বাধীনতা অর্জনের সৌভাগ্য দেখার কারণেই নয়, একইসঙ্গে এ আবেগ পঁচাত্তরের রক্তক্ষরণ এবং পরবর্তীকালের ভয়ংকর সব ঘটনাপ্রবাহের কারণেও।\nআমাদের প্রিয় মাতৃভূমির আজকের ও আগামীকালের মূল চালিকাশক্তি যে নতুন মানুষ, যে যুব-তারুণ্য, তাদের উদ্দেশে ইত্যাকার কারণেই আনন্দ-বেদনার কিছু উপলব্ধি তুলে ধরা সঙ্গত মনে করছি আজ।\nকেউ কেউ মনে করেন, বলেনও যে, আটচল্লিশ বছর বয়সী বাংলাদেশের জন্য মুক্তিযুদ্ধ আজ আর প্রাসঙ্গিক নয়। এ বাস্তবতা বা আবেগ কেবল তাদেরই যারা পুরনো জেনারেশনের মানুষ। এ শ্রেণীর মানুষ আরও বলে থাকেন- মুক্তিযুদ্ধ আজ কেবলই ইতিহাস, যে ইতিহাস নিছকই পাঠ্যসূচির উপাত্ত, সমকালীন জীবনে এর ব্যবহারের আর সুযোগ নেই।\nযারা এমনতর যুক্তি উপস্থাপন করেন তাদের সঙ্গে, বলাই বাহুল্য, আমি শক্ত দ্বিমত পোষণ করি। একইসঙ্গে আমি মনে করি, এ ধরনের উপলব্ধি বাংলাদেশ রাষ্ট্রের রাজনৈতিক ও আর্থ-সামাজিক বাস্তবতার সঙ্গে সাংঘর্ষিক।\nআমার আরও বিশ্বাস, কেবল আজ নয়, আরও বহুকাল বাংলাদেশের জন্য প্রাসঙ্গিক থাকবে একাত্তরের মুক্তিযুদ্ধ, আমরা কেউ তা চাই বা না চাই। এ প্রাসঙ্গিকতা, হয়তো অনেকেই বলবেন, পুরনো থেকে বেরিয়ে না আসা, কিংবা সমকালীনতাকে অস্বীকার করা। কিন্তু আমি তা মনে করতে পারি না।\nপাকিস্তান আমলের ২৩ বছরের ইতিহাস যারা অবগত তারা সবাই জানেন, ১৯৭১ সালের মুক্তিযুদ্ধ ছিল বাঙালি জাতির দীর্ঘ লালিত স্বপ্ন পূরণের জনযুদ্ধ; যার রূপকার ছিলেন বঙ্গবন্ধু শেখ মুজিবুর রহমান, যিনি সেই স্বপ্নকে সার্থকভাবে ছড়িয়ে দিতে পেরেছিলেন স্বাধীনতাকামী গণমানুষের মধ্যে।\nজাতির সৌভাগ্য যে, সেই স্বপ্নপূরণ সম্ভব হয়েছিল, লাখো দেশপ্রেমিকের রক্তের বিনিময়ে স্বাধীন-সার্বভৌম বাংলাদেশ প্রতিষ্ঠিত হয়েছিল। আরও উল্লেখ করার বিষয়, বাংলাদেশ রাষ্ট্র মাত্র দশ মাসের মাথায় এমন একটি রাষ্ট্রীয় সংবিধান প্রণয়নে সক্ষম হয়েছিল, যা তাকে বিশ্ব আঙিনায় আধুনিক জনগণতান্ত্রিক রাষ্ট্রের মর্যাদায় দাঁড় করিয়েছিল।\nকিন্তু বাস্তবতা হচ্ছে এই যে, নতুন রাষ্ট্রের বিরোধীরা বসে থাকেনি। তারা পাল্টা আঘাত হেনেছিল ১৯৭৫ সালে। রাষ্ট্রের জনককে প্রায় সপরিবারে হত্যা করে তারা মুক্তিযুদ্ধে তাদের পরাজয়ের শোধ নিয়েছিল। একইসঙ্গে তারা ফিরিয়ে এনেছিল সাম্প্রদায়িক জাতিসত্তার পুরনো সেই তত্ত্ব, যা ছিল কেবলই পাকিস্তান রাষ্ট্রের, যার বিরুদ্ধে লড়াই করে বাঙালি জাতি একাত্তরের অসামান্য বিজয় ছিনিয়ে এনেছিল।\nমোটকথা, স্বাধীনতার মাত্র সাড়ে তিন বছরের মাথায় বাংলাদেশ রাষ্ট্র নতুন করে আবারও ‘পূর্ব পাকিস্তানে’ পরিণত হয়েছিল; একাত্তরের স্বপ্নেরা বিতাড়িত হয়েছিল, বিতাড়িত হয়েছিল মহান মুক্তিযুদ্ধের ইতিহাস, আদর্শ এবং লাখো মুক্তিযোদ্ধার আত্মত্যাগ।\nপঁচাত্তরের ঘৃণ্য কর্মকাণ্ডের কুশীলব এবং তাদের পুরনো ও নব্য সমর্থকরা রাষ্ট্র নিয়ন্ত্রণ করেছে দীর্ঘ দুই যুগ ধরে। এ সময় তারা পরিকল্পিতভাবে মুক্তিযুদ্ধবিরোধী, এমনকি একাত্তরের ঘাতক, ধর্ষক ও লুণ্ঠনকারীদের পুনর্বাসন করেছে; নতুন প্রজন্মকে জাতীয় স্বাধীনতার ইতিহাস থেকে দূরে সরিয়ে দিতে চেয়েছে; বাংলাদেশ রাষ্ট্রের স্বাভাবিক যাত্রাপথ রুদ্ধ করেছে। এ বেদনাদায়ক ইতিহাসের নিরপেক্ষ যে কোনো পর্যালোচকই এ নির্মম সত্যের সাক্ষ্য দেবেন, সাক্ষ্য দেবে ঘটনাপ্রবাহ।\nমুক্তিযুদ্ধের পরাজিত শক্তির ওপর ভর করে প্রথম সামরিক শাসক জেনারেল জিয়াউর রহমান জাতীয় মুক্তিযুদ্ধের আদর্শ ও দর্শন বলতে যা বোঝায়, তার প্রায় সবকিছু সামরিক ফরমান বলে পবিত্র রাষ্ট্রীয় সংবিধান থেকে বাতিল করে দেন। মুক্তিযুদ্ধে অংশ নেয়া একজনের হাতে সংগঠিত এ কাজ, বিস্মিত হওয়ার মতো হলেও সত্যি, মুক্তিযুদ্ধের আদর্শবিরোধী মৌলিক ক্ষতির স্বাক্ষর বহন করে, যে ক্ষতির পূরণ আজও সম্ভব হয়নি।\nঅর্থাৎ ১৯৭৮ সালের পর আমরা যে রাষ্ট্র পাই সেটি ছিল বাংলাদেশ নামের খোলসে আরেকটি পাকিস্তানি মানসতন্ত্রের নতুন রাষ্ট্র, যার উদ্যোক্তা জেনারেল জিয়াউর রহমান এবং যা মুক্তিযুদ্ধের সর্বতো বিরোধী। এরই পরিণতিতে আমরা দেখি- রাজাকার, যুদ্ধাপরাধী, গণহত্যাকারী, ধর্ষক এবং মুক্তিযুদ্ধের লুণ্ঠনকারী তস্করেরা দলে দলে মন্ত্রী, এমপি এবং রাষ্ট্রের গুরুত্বপূর্ণ পদে অধিষ্ঠিত হয়!\nক্রমান্বয়ে তারা বিশাল ধন-সম্পদের মালিক হয়, এমনকি অনেকাংশে সমাজ নিয়ন্ত্রক হয়ে ওঠে। মুক্তিযুদ্ধের বিরোধী অপশক্তির এ পরিকল্পিত পুনর্বাসনের ফলে তারা শক্তি সঞ্চয় করে এবং এক সময় বলতে শুরু করে, এ দেশে কোনোদিন কোনো মুক্তিযুদ্ধ হয়নি, হয়েছে একটি গৃহযুদ্ধ মাত্র!\nবলাই বাহুল্য, এ ধৃষ্টতার মাধ্যমে তারা পাকিস্তানের বিরুদ্ধে বাঙালি জাতির দীর্ঘ সংগ্রাম এবং তার বাঁকেবাঁকে তৈরি অফুরন্ত চেতনার উৎস, অনুপ্রেরণার ঝরনাধারাকে কেবল অস্বীকার নয়, জাতির সব গৌরব ও অহংকারকে অন্ধকার গুহায় নিমজ্জিত করে। জাতিকে নতুন করে চ্যালেঞ্জের মুখোমুখি করে।\nবলাবাহুল্য, সেটি ছিল বাংলাদেশের জন্য এক গাঢ় অন্ধকার কাল। জাতির সৌভাগ্য যে, ঠিক সে সময়েই মুক্তিযুদ্ধের আদর্শধারী রাজনৈতিক ও সামাজিক শক্তিগুলো পুনর্জাগরিত হয় এবং প্রতিরোধ গড়ে তোলে। সেই প্রতিরোধ সংগ্রাম মোটেও সহজ ছিল না।\nজাতির আরও সৌভাগ্য যে, সেই ভয়ংকর পথপরিক্রমার বিরুদ্ধে দাঁড়িয়ে মুক্তিযুদ্ধকে পুনরুদ্ধার করার আন্দোলনে নেতৃত্ব দিতে এগিয়ে এসেছেন বঙ্গবন্ধুকন্যা শেখ হাসিনা। ইতিহাসের সেই বড় চ্যালেঞ্জ মোকাবেলায় তার ভূমিকা সে কারণেই আরেক ইতিহাস হয়ে থাকবে।\nআমরা দেখেছি, বিগত বছরগুলোতে মুক্তিযুদ্ধের হৃত গৌরব পুনরুদ্ধারের নতুন যুদ্ধে বাংলাদেশ রাষ্ট্র বেশকিছু সাহসী ও দৃঢ় পদক্ষেপ নিতে সক্ষম হয়েছে। এ পদক্ষেপে জাতির পিতার হত্যাকারীদের বিচার সম্পন্ন করা হয়েছে; কুখ্যাত যুদ্ধাপরাধীদের বিচার ও দণ্ড কার্যকর করা হয়েছে; সংবিধানের পঞ্চদশ সংশোধনীর মাধ্যমে মুক্তিযুদ্ধের বাংলাদেশের চারিত্রিক বৈশিষ্ট্যগুলোর প্রায় সবই ফিরিয়ে আনা হয়েছে, যদিও আজও তা পরিপূর্ণ হয়নি।\nমোটকথা, পঁচাত্তরের পর যেসব অপশক্তি মুক্তিযুদ্ধের বাংলাদেশের ওপর কালিমা লেপন করেছে, বাংলাদেশকে নতুন করে পাকিস্তান বানাতে চেয়েছে, তাদের বিরুদ্ধে নতুন ও শক্ত প্রতিরোধ গড়ে উঠেছে। নতুন প্রজন্ম ইতিহাস সচেতন হয়েছে, মুক্তিযুদ্ধের রাজনৈতিক শক্তির সাহসী অবস্থানে আদি বাংলাদেশ জেগে উঠেছে তার স্বমহিমায়।\nকিন্তু বাংলাদেশবিরোধী অপশক্তির তৎপরতা কি শেষ হয়েছে? আমাদের প্রিয় স্বাদেশভূমি কি নিরাপদ? আমি তা মনে করতে পারি না। ২০১৮ সালের শেষপ্রান্তে দাঁড়িয়ে আমরা যদি জাতীয় সংকটের স্বরূপ অন্বেষণ করি, ভয়ংকর সব পুরনো দৃশ্য মনে করার চেষ্টা করি, যার মঞ্চায়ন ঘটেছিল রাষ্ট্রের ইতিহাস ও আদর্শবিরোধী প্রবল সাম্প্রদায়িক শক্তির হাতে, আমরা দেখতে পাব, সেসব অপশক্তির অনুসারীরা আজও অবিশ্বাস্যভাবে তৎপর!\nআজও তারা একাত্তরের রণাঙ্গনের পরাজয় ভোলেনি, আজও তারা রমনা রেসকোর্সে পাকিস্তান বাহিনীর আত্মসমর্পণ ভোলেনি। বরং নতুন উদ্যমে, নতুন অনুসারীর সম্মিলন ঘটিয়ে মুক্তিযুদ্ধের পরীক্ষিত শক্তিকে প্রতিরোধ করার অন্বেষায় তারা দৃঢ়প্রতিজ্ঞ।\nএ যেন আরেক যুদ্ধ বাংলাদেশ রাষ্ট্রের। অর্থাৎ বাংলাদেশ রাষ্ট্রের দখল, রাজনীতি বা সমাজনীতি নিয়ে যে লড়াই- তার শেষ হয়নি আজও। বরং বাস্তবতার নিরিখেই বলতে হবে, বাংলাদেশ আজও দুই সুস্পষ্ট শিবিরে বিভক্ত। একটি মুক্তিযুদ্ধের আদর্শধারী অসাম্প্রদায়িক শক্তি, অন্যটি তার সম্মিলিত প্রতিপক্ষ, যে প্রতিপক্ষ বাংলাদেশ নামের খোলসে আরেকটি পাকিস্তান চায়।\nঅতএব বিগত আটচল্লিশ বছরেও মুক্তিযুদ্ধ বিন্দুমাত্র তার প্রাসঙ্গিকতা হারায়নি, বরং নতুন আঙ্গিকে, নতুন স্বরূপে জাতির সামনে তা উপস্থিত হয়েছে।\nআমাদের রাজনীতি, অর্থনীতি, সমাজ বা সংস্কৃতিচর্চা- সবই, এ আজকের দিনেও, অঙ্গাঙ্গীভাবে যুক্ত রয়েছে মুক্তিযুদ্ধের সঙ্গে, জাতীয় জনযুদ্ধের পূর্বাপর ইতিহাস ও আদর্শের সঙ্গে এবং যতদিন মুক্তিযুদ্ধের বিরোধী সাম্প্রদায়িক অপশক্তি আত্মসমর্পণ না করে, যতদিন তারা তৎপরতা অব্যাহত রাখে, ততদিনই প্রাসঙ্গিক থাকবে একাত্তরের মুক্তিযুদ্ধ; এ সত্যের কোনোই ব্যত্যয় ঘটার নয়।\nএটিই বাংলাদেশ রাষ্ট্রের রূঢ় বাস্তবতা। এ এমন দুর্ভাগ্যজনক এক বাস্তবতা যাকে স্বীকার না করে সামনে এগোনো সম্ভব নয়।\nআমাদের মুক্তিযুদ্ধের অন্যতম বড় দর্শন হচ্ছে গণতন্ত্র, অসাম্প্রদায়িক জাতিসত্তা ও শোষণমুক্ত সমাজের লালন ও বিকাশ। এসবের ওপর ভর করেই সাবেক পূর্ব পাকিস্তানের গণমানুষ সেনা ও ধর্মশাসিত পাকিস্তান রাষ্ট্রের বিরুদ্ধে বিদ্রোহ করেছিল।\nসহনশীল গণতান্ত্রিক সংস্কৃতির বিকাশ বাংলাদেশ সমাজের বড় শর্ত। কিন্তু এ বাংলাদেশের কোনো অর্জনই সত্যিকার অর্জন হতে পারে না, যদি তা মুক্তিযুদ্ধের আদর্শকে বাদ দিয়ে ঘটে।\nইত্যাকার কারণেই রাজনীতিসহ জাতীয় জীবনের সব অঙ্গে মুক্তিযুদ্ধের পক্ষের শক্তির বিজয়ের কোনো বিকল্প নেই। আমরা চাই বাংলাদেশের সব রাজনৈতিক দল হবে মুক্তিযুদ্ধের পক্ষের। কেউ থাকবে সরকারে, কেউ বিরোধী দলে।\nস্বাধীনতাবিরোধী সাম্প্রদায়িক অপশক্তিকে সম্পূূর্ণভাবে পরাজিত করার লড়াই চালিয়ে যাওয়ার কোনো বিকল্প নেই এবং বিকল্প নেই মুক্তিযুদ্ধপন্থী রাজনৈতিক শক্তির পুনঃঅধিষ্ঠানের পর থেকে প্রগতি ও উন্নয়নের যে ধারা সূচিত হয়েছে- তাকে অব্যাহত রাখার।\nআমরা জানি, মুক্তিযুদ্ধবিরোধী সাম্প্রদায়িক অপশক্তি কে। যে নামে, যে রূপেই তারা আবির্ভূত হোক না কেন, তাদের স্বরূপ ক্রমান্বয়ে স্পষ্ট থেকে স্পষ্টতর হচ্ছে। তারাই সেই অপশক্তি যারা স্বাধীনতার ঘোষণাপত্র এবং জাতির পিতাকে অবমূল্যায়ন করে; যারা বাংলাদেশ রাষ্ট্রের স্মারক ও বৈশিষ্ট্যগুলো অমান্য ও অস্বীকার করে; যারা পাকিস্তান রাষ্ট্রের বিরুদ্ধে বাঙালি জাতির দীর্ঘ সংগ্রামের বাঁকেবাঁকে সুস্পষ্ট গৌরবোজ্জ্বল ঘটনাবলির ইতিহাসকে অস্বীকার বা আড়াল করে; যারা প্রত্যক্ষ বা পরোক্ষভাবে ধর্মাশ্রয়ী এবং মুক্তিযুদ্ধের আদর্শবিরোধী রাজনীতিকে সহায়তা করে; প্রত্যক্ষ ও পরোক্ষভাবে যারা যুদ্ধাপরাধীদের বিচারের বিরোধিতা করে এবং মুক্তিযুদ্ধের কালজয়ী ‘জয় বাংলা’ স্লোগানকে অশ্রদ্ধা ও অস্বীকার করে।\nআমাদের পরের প্রজন্মের মানুষের কাছে এ উপলব্ধিগুলোর সমর্থন আছে জানি। তবু সতর্ক করার দায়িত্ব বোধ করি।\nহারুন হাবীব : মুক্তিযোদ্ধা, লেখক ও জ্যেষ্ঠ সাংবাদিক # যুগান্তর


জাদুকাটা নদীর বালু উত্তোলনের ইজারা হাইকোর্টে স্থগিত – SylheterSomoy.com\nসিলেটের সময় ডট কম, প্রকাশিত হয়েছে : ২৪ জুলাই ২০১৯, ৯:০৩:৪৫ অপরাহ্ণ\nতাহিরপুর প্রতিনিধি: সুনামগঞ্জের তাহিরপুরের জাদুকাটা নদী থেকে বালু উত্তোলনের ইজারা বিজ্ঞপ্তির কার্যকারিতার ওপর ছয় মাসের স্থগিতাদেশ দিয়েছেন হাইকোর্ট। একইসঙ্গে জেলা প্রশাসকের বালু মহাল ঘোষণা এবং ওই ইজারা বিজ্ঞপ্তি কেন অবৈধ ও বেআইনি ঘোষণা করা হবে না, তা জানতে চেয়ে রুল জারি করেছেন আদালত। চার সপ্তাহের মধ্যে ভূমি মন্ত্রণালয় সচিব, খনিজ সম্পদ মন্ত্রণালয় সচিব, সিলেটের বিভাগীয় কমিশনার ও সুনামগঞ্জের জেলা প্রশাসক (ডিসি)’সহ সংশ্লিষ্ট আট জনকে এ রুলের জবাব দিতে বলা হয়েছে।\nএক রিট আবেদনের প্রাথমিক শুনানি নিয়ে মঙ্গলবার বিচারপতি মইনুল ইসলাম চৌধুরী ও বিচারপতি মো. আশরাফুল কামালের সমন্বয়ে গঠিত হাইকোর্ট বেঞ্চ রুলসহ এসব আদেশ দেন। আদালতে রিট আবেদনের পক্ষে শুনানি করেন আইনজীবী মো. আসাদুজ্জামান ও আইনজীবী ফয়েজ আহমেদ। এর আগে, ২২ মে সুনামগঞ্জের ডিসি জাদুকাটা নদীকে বালু মহাল ঘোষণা করে বিজ্ঞপ্তি দেন। স্থানীয় একটি পত্রিকায় এ বিজ্ঞপ্তি প্রকাশিত হয়। পরে ওই বিজ্ঞপ্তির আলোকে গত ৯ জুলাই ডিসি জাদুকাটা নদীর বালু মহাল ইজারার বিজ্ঞপ্তি দেন। এরপর বালু মহাল ঘোষণা এবং তা ইজারার বিজ্ঞপ্তির বৈধতা চ্যালেঞ্জ করে লিগ্যাল সাপোর্ট এবং পিপলস রাইট ফাউন্ডেশনের (এলএসপিআরএফ) চেয়ারম্যান আইনজীবী জহির উদ্দিন লিমন হাইকোর্টে রিট দায়ের করেন।\nরিট আবেদনে বলা হয়, ২০১৩ সালে ৭ মার্চ খনিজ সম্পদ মন্ত্রণালয় একটি প্রজ্ঞাপন জারি করে। প্রজ্ঞাপনে বলা হয় সারাদেশের যেখানে বালু ও পাথর সমৃদ্ধ তা খনিজ সম্পদ হিসেবে বিবেচিত হবে। ১৯৯২ সালের খনি ও খনিজ সম্পদ আইনে এটিকে সংজ্ঞায়িত করা হয়েছে। জাদুকাটা নদীতে বালুর সঙ্গে নুড়ি পাথর রয়েছে, তাই এটি খনিজ সম্পদ হিসেবে বিবেচিত হবে। এ কারণে ওই স্থান বালু মহালের মধ্যে পড়ে না। এরপরেও সুনামগঞ্জের ডিসি জাদুকাটা নদীকে বালু মহাল ঘোষণা দিয়েছেন, যা আইন পরিপন্থী বলেও রিটে উল্লেখ করা হয়।\n৫ দিনের সফরে সিলেট আসছেন প্রধান তথ্য কমিশনার


কোভিশিল্ড না কোভ্যাক্সিন – কোনটা এগিয়ে? - উড়ান\nকোভিশিল্ড না কোভ্যাক্সিন – কোনটা এগিয়ে?\nআপাতত ভারতে চারটি ভ্যাকসিন পাওয়া যাচ্ছে – কোভিশিল্ড, কোভ্যাক্সিন, স্পুটনিক ভি আর সবে ছাড়পত্র পেয়েছে মডের্নার টিকা। যাঁরা সরকারি কেন্দ্র থেকে টিকা নিচ্ছেন, তাঁদের কোভিশিল্ড আর কোভ্যাক্সিনের মধ্যে থেকে একটিকে বেছে নেওয়ার সুযোগ দেওয়া হচ্ছে।\nবেসরকারি ক্ষেত্রে বুকিং করতে গেলে দেখা যাচ্ছে কোভিশিল্ড বেশি অ্যাভেলেবেল। ইদানীং বাজারে এসেছে স্পুটনিক ভি, পাওয়াও যাচ্ছে হাতে গোনা হাসপাতালে। ব্যবহারের অনুমোদন পেয়ে গিয়েছে মডের্নার টিকা – কিছুদিনের মধ্যেই তা পাওয়াও যাবে। এবার প্রশ্ন, যাঁরা এখনও ভ্যাকসিন নেননি, তাঁরা এর মধ্যে থেকে কোনটি বাছবেন?\nমনে রাখতে হবে যে সব ক’টি ভ্যাকসিনই বিশ্ব স্বাস্থ্য সংস্থার ছাড়পত্র পেয়েছে, ব্যবহারের জন্য নিরাপদ বলে ঘোষিত হয়েছে। তবে ভ্যাকসিন তৈরির সময়ে ভিন্ন টেকনিক ব্যবহার করা হয়েছে।\nঅক্সফোর্ড-অ্যাস্ট্রাজেনেকার তৈরি কোভিশিল্ড একটি ভাইরাল-ভেক্টর ভ্যাকসিন। শিম্পাঞ্জির শরীরে পাওয়া একটি অ্যাডিনোভাইরাস ব্যবহার করে তা স্পাইক প্রোটিন আর ইমিউন রেসপন্স তৈরি করতে পারে। আপনার শরীরে করোনা ভাইরাস প্রবেশ করলে সঙ্গে সঙ্গে প্রতিরোধক্ষমতা তাকে আক্রমণ করতে পারবে।\nকোভ্যাক্সিনও মোটামুটি এই বিজ্ঞানের উপর ভিত্তি করেই নির্মিত হয়েছে এ দেশেই। একটি ‘ইন-অ্যাক্টিভ’ ভাইরাস টিকার মাধ্যমে আপনার শরীরে প্রবেশ করবে, অ্যাকটিভ ভাইরাস আক্রমণ করলে তা গড়ে তুলবে প্রতিরোধ।\nস্পুটনিক ভি রাশিয়ায় তৈরি, তার বেস হিসেবে ব্যবহার করা হয়েছে সাধারণ সর্দি কাশি যে ভাইরাসের কারণে হয়, সেই অ্যাডিনোভাইরাসের একটি দুর্বল স্ট্রেন। তার উপর অবশ্য বিজ্ঞানীরা আরও সংযজন করেছেন এবং স্পুটনিকের ইমিউন রেসপন্সও বেশ ভালো।\nএগুলির মধ্যে সবচাইতে আধুনিক বিজ্ঞান মেনে বানানো হয়েছে মডের্নার মেসেঞ্জার আরএনএ ভ্যাকসিন। এই mRNA ভ্যাকসিনগুলিকে অনেক বেশি কার্যকর বলে মনে করেন আজকের বিজ্ঞানীরা। এই ভ্যাকসিনের নির্দেশে আক্রান্ত মানুষের কোষেও করোনা ভাইরাসের মতোই স্পাইক প্রোটিন গজিয়ে উঠবে – ফলে রোগ প্রতিরোধ হবে অনেকটাই জোরালো।\nসনাতন পদ্ধতিতে তৈরি টিকাগুলি অনেক বেশি নিরাপদ বলে মনে করেন এক শ্রেণির বিজ্ঞানী। কোন ভ্যাকসিনের কার্যকারিতা কতটা, তা নিয়ে বিচার করতে বসলে সবার আগে নজর কাড়বে মডের্নার নির্মাতাদের দাবি। গত ডিসেম্বর মাসে শেষ হয়েছে তাদের ট্রায়াল, দেখা গিয়েছে তা করোনা ভাইরাসের বিরুদ্ধে ৯১% প্রতিরোধ গড়ে তুলেছে।\nকোভিশিল্ডের ক্ষেত্রে ৭০% ক্ষেত্রে সাফল্য নিশ্চিত, ৮-১২ সপ্তাহের মাথায় দু’টি ডোজ নিলে ৯১% নিরাপত্তা মিলবে। অ্যান্টিবডি রেসপন্স খুব ভালো, তাই দু’টি ডোজ নেওয়ার পরে আক্রান্ত হলেও সিভিয়ার ইনফেকশনের আশঙ্কা কম।\nকোভ্যাক্সিন থার্ড স্টেজ ট্রায়াল শেষ করার পর ৭৮% সাফল্য নিশ্চিত বলে দাবি করেছে, সেই সঙ্গে দাবি করা হচ্ছে যে টিকা নেওয়ার পর রোগের তীব্রতা বাড়বে না, মৃত্যুহারও কম।\nস্পুটনিক ভি-এর ট্রায়াল ও কেস স্টাডি দেখে ৭৮%- ৮৩% সাফল্য সম্বন্ধে নিশ্চিত হওয়া যায়।\nপার্শ্ব প্রতিক্রিয়ার দিক থেকে কোভিশিল্ড আর মডের্না ভ্যাকসিন থাকবে কাছাকাছি। কোভ্যাক্সিনের পার্শ্ব প্রতিক্রিয়া তুলনায় কম। স্পুটনিকের ক্ষেত্রেও নগণ্য সাইড এফেক্ট দেখা গিয়েছে। তবে সবার যে সাইড এফেক্ট হবেই এমন ব্যাপার নেই। আর হলেও দিন দুয়েকের মধ্যে সব স্বাভাবিক হয়ে যাওয়ার কথা।\nতা হলে কোনটা নেবেন?\nযেটা হাতের কাছে পাবেন এবং সাধ্যে কুলোবে, সেটাই নিয়ে ফেলুন ঝটপট। বেশি ভাবার দরকার নেই। প্রতিটি ভ্যাকসিনই আপনাকে সংক্রমণের বিরুদ্ধে কিছু সুরক্ষা জোগাবে। তৃতীয় ঢেউ আসার আগে ভ্যাকসিন নেওয়াটা অনেক বেশি জরুরি।


Dev sharesanew picture and reveals the actual fact\nPublished by: Bishakha Pal | Posted: January 14, 2020 9:35 pm| Updated: January 14, 2020 9:38 pm\nসংবাদ প্রতিদিন ডিজিটাল ডেস্ক: সকাল থেকেই দেবের বিয়ে নিয়ে নেটদুনিয়ায় চলছে জোর চর্চা। সোশ্যাল সাইটে তিনি বিয়ের কার্ড পোস্ট করার পর থেকেই একের পর এক প্রশ্নের মুখোমুখি হচ্ছেন অভিনেতা। তবে প্রতিটি প্রশ্নের মর্মার্থ একই। আদৌ কি বিয়ে করছেন দেব-রুক্মিণী? আর যদি বিয়ে সত্যিই করেন, তবে কবে করছেন? অনুরাগীদের এই প্রশ্নের জবাব মিলেছে। আর তারপরই বোঝা গিয়েছে, চেনা ছকে দেবের মতো অভিনেতাকে মাপতে যাওয়া নিছকই বোকামি।\nযে কার্ডটি দেব নিজের প্রোফাইলে শেয়ার করেছেন, সেটি টকটকে লাল। তার উপর ঝলমল করছে সোনালি রঙের লেখা- “শ্রী শ্রী প্রজাপতয়ে নমঃ”। রয়েছে স্বস্তিক চিহ্নও। আর তার নিচে বড় বড় করে লেখা ‘শুভবিবাহ’। কার্ডে পালকি-প্রজাপতি সবই রয়েছে। এমন চিরাচরিত একটি বিয়ের কার্ডের ছবি শেয়ার করেই দেব টুইট করেছেন, “কেউ ফাঁস করার আগেই দিলাম। আশা করি, আপনাদের আশীর্বাদ থাকবে।” এমন টুইট ঘিরেই টলিপাড়া-সহ দেবের অনুরাগীমহলে শুরু হয় জল্পনা। অনেকে শুভেচ্ছা জানান অভিনেতাকে। কিন্তু কারওর মনে সংশয় দেখা দেয়, এটি কোনও নতুন ছবির প্রোমোশন নয় তো?\nশেষ পর্যন্ত সেই আশঙ্কাই সত্যি হল। জানা গেল, এটি দেব ও রুক্মিণীর নতুন ছবি ‘টনিক’-এর প্রোমোশন। কিছুক্ষণ আগে দেব নিজের ফেসবুকেই জানিয়েছেন এই খবর। লিখেছেন, “ক্ষমা চাইছি ভুল খবর দিয়ে। আসলে ওটা টনিকের কাকার বিয়ে।” বিয়ের দিনও প্রকাশ করেছেন অভিনেতা। দিনটি ৮ মে। বিয়ের পাত্র ও পাত্রী দেব-রুক্মিণী নন, পরাণ বন্দ্যোপাধ্যায় ও শকুন্তলা বড়ুয়া। ছবিটি প্রযোজনা করছে দেব এন্টারটেনমেন্ট। বিয়ের কার্ডটি এই ছবিরই একটি প্রোমোশনাল স্টান্ট। ছবিতে প্রধান চরিত্রে অভিনয় করছেন দেব। পরিচালক অভিজিৎ সেন। সংগীত পরিচালনার দায়িত্ব জিৎ গঙ্গোপাধ্যায়ের কাঁধে। প্রসঙ্গত, লোকসভা ভোটের সময় দেব ব্যস্ত থাকায় রুক্মিণীও টুইট করে প্রকাশ্যে ‘ভালোবাসি তোমাকে’ বলেছিলেন। কিন্তু পরে জানা যায় ওটা ‘কিডন্যাপ’ ছবির গান।\n[ আরও পড়ুন: বনশালির ‘গাঙ্গুবাঈ কাঠিয়াওয়াড়ি’র সঙ্গে আলাপের আগেই নয়া চমক আলিয়ার ]\nদেব লিখেছেন, "ক্ষমা চাইছি ভুল খবর দিয়ে। আসলে ওটা টনিকের কাকার বিয়ে।"\nবিয়ের পাত্র ও পাত্রী দেব-রুক্মিণী নন, পরাণ বন্দ্যোপাধ্যায় ও শকুন্তলা বড়ুয়া।


রানির ফ্ল্যাট থেকে রাতের পোশাক পরে বের হতে দেখা যায় গোবিন্দকে! – Channel-6\nবৃহস্পতিবার ৫৪ বছরে পা দিলেন গোবিন্দ। স্ত্রী সুনীতা এবং দুই সন্তানকে নিয়ে যখন সুখের সংসার তাঁর, তখনই কোথাও উঁকি দিয়ে যায় তাঁর জীবনের বেশ কয়েকটি বিতর্কিত সম্পর্ক।\nএবারের জন্মদিনেও তার ব্যতিক্রম হয়নি। নব্বইয়ের দশকে যখন দর্শকের হৃদয় জুড়ে রাজ করছেন ‘রাজাবাবু’, তখন কখনও গোবিন্দর সঙ্গে কখনও জড়িয়েছে নীলম-এর নাম আবার কখনও জড়িয়েছেন রানি মুখোপাধ্যায়।\nশোনা যায়, সুনীতার সঙ্গে বাগদান পর্বের পর নাকি নীলম-এর সঙ্গে পরিচয় হয় গোবিন্দার। প্রথম দেখাতেই নীলমের প্রতি অদ্ভূত টান অনুভব করেন গোবিন্দা। একটি সংবাদপত্রকে সাক্ষাত্কারে গোবিন্দা জানিয়েছিলেন, সাদা শর্টস পরে খোলা চুলে প্রথম দেখেছিলেন নীলমকে।\nপ্রথম দর্শনেই মুগ্ধ হয়েছিলেন তিনি। এমনকী, নীলমের নিন্দা শুনতে পারতেন না। একবার নীলমের সমালোচনা করায় সুনীতার ওপর ক্ষেপে গিয়েছিলেন গোবিন্দা। এমনকী, সুনিতার সঙ্গে আর সম্পর্ক রাখবেন না বলেও জানিয়েছিলেন।\nপাশাপাশি তিনি চেয়েছিলেন নীলমকে বিয়ে করতে।\nকিন্তু, মা রাজি হননি। সুনীতার সঙ্গেই গোবিন্দার বিয়ে হবে বলেও কথা দিয়েছিলেন তাঁর মা। মায়ের সেই কথা ফেলতে পারেননি বলেই শেষ পর্যন্ত সুনীতাকে বিয়ে করেন গোবিন্দ।\nবিয়ের পর স্ত্রী, সন্তান নিয়ে বেশ ভালই সংসার করছিলেন গোবিন্দ, সেই সময় পরিচয় হয় রানি মুখার্জির সঙ্গে। ‘হদ করদি আপনে’-র সময় গোবিন্দর সঙ্গে সম্পর্কে জড়ান রানি। ওই সময় নবাগতা রানিকে বিভিন্ন পরিচালক, প্রযোজকদের সঙ্গে পরিচয় করাতে শুরু করেন গোবিন্দ।\nরানির বাবা-মা কখনওই তাঁদের ওই সম্পর্ক মেনে নিতে পারেননি। গোবিন্দর স্ত্রী সুনীতাও স্বামীর বিবাহ বহির্ভূত সম্পর্কে প্রথমে কিছুই জানতেন না। ওই সময় এক সাংবাদিক রানির মুম্বাইয়ের ভারসোভার ফ্ল্যাটে যান। সেখানেই রানির ফ্ল্যাট থেকে রাতের পোশাক পরে গোবিন্দকে বের হতে দেখা যায়। যা নিয়ে ওই সময় জোর গুঞ্জন শুরু হয়ে যায়।\nশোনা যায়, ওই সময় রানিকে দামি গাড়ি, হীরা এবং একটি বিলাসবহুলও ফ্ল্যাটও উপহার দিয়েছিলেন গোবিন্দ। তবে গোবিন্দর সঙ্গে সম্পর্ক নিয়ে কখনওই প্রকাশ্যে মন্তব্য করেননি রানি মুখোপাধ্যায়। সূত্র-জিনিউজ\nআঙুলের থেকেও ছোট, কয়েনের চেয়েও হালকা মোবাইল ফোনের আত্মপ্রকাশ!\nnews- [email protected]om


যে সব রাষ্ট্রনায়কদের প্রমাণ করতে হয়েছিল তারা মরেননি !\nপ্রকাশিত: ০৯ ডিসেম্বর, ২০১৮ ০৬:৪১:৫৪\nজীবদ্দশায় নিজের মৃত্যুর গুজব ! তাও সেই ব্যক্তিটি যখন প্রভাবশালী কোনও রাষ্ট্রনায়ক ! হ্যাঁ পৃথিবীতে এমন অনেক রাষ্ট্রনায়ক রয়েছে যাদের প্রমান দিতে হয়েছে তারা মারা যায়নি ! এ রকম কিছু রাষ্ট্রনায়কদের ঘটনা তুলে ধরা হলো:\nজিম্বাবুয়ের প্রেসিডেন্ট থাকাকালে ২০১৬ সালে একবার দুবাই গিয়েছিলেন রবার্ট মুগাবে। গুজব ছড়িয়ে পড়ে, গুরুতর অসুস্থ হয়ে দুবাইয়ে চিকিৎসাধীন অবস্থায় তার মৃত্যু হয়েছে। পরে দেশে ফিরে মুগাবে বলেন, হ্যাঁ! সত্যিই আমি মারা গিয়েছিলাম। তবে বরাবরের মতো আবার বেঁচে উঠেছি।\n২০১৫ সালে একবার সপ্তাহ দুয়েকের জন্য হাওয়া হয়ে যান রুশ প্রেসিডেন্ট ভ্লাদিমির পুতিন। এ সুযোগে গুজব ডালপালা মেলতে শুরু করে। কারও দৃঢ় বিশ্বাস জন্মায় পুতিনের মৃত্যু হয়েছে। কেউ বলতে থাকেন, বাজে রকমের প্লাস্টিক সার্জারি করিয়েছেন পুতিন। আরেক দল বলতে শুরু করে, শৈশবের স্মৃতি বিজড়িত সুইজার‍ল্যান্ড ভ্রমণে গেছেন তিনি। জ্বর বা পিঠে ব্যথার মতো কোনও রোগের আশঙ্কা করেন অনেকে। তবে লোকমুখে ছড়িয়ে পড়া এসব গুজবের স্পষ্ট কোন বক্তব্য দেওয়ার চেষ্টা করেননি কর্মকর্তারা। রুশ প্রেসিডেন্টের দফতর ক্রেমলিন থেকে শুধু এতটুকু বলা হয় যে, ‘এই বিষয়টির (গুজব) অবসান ঘটেছে।’\nকিছুদিন জনসমক্ষে দেখা না যাওয়া ২০১১ সালে সাবেক চীনা প্রেসিডেন্ট জিয়াং জেমিনের মৃত্যুর গুজব ছড়িয়ে পড়ে। রাষ্ট্রীয় গণমাধ্যমে বিষয়টি নাকচ করে দেওয়া হলেও লোকজন সরকারি মাধ্যমে আস্থা রাখতে পারছিলেন না। ফলে সার্চ ইঞ্জিনগুলোর অবস্থান নিয়েও অনেকের মধ্যে শঙ্কা তৈরি হয়। গুজব এতোটাই ডালপালা মেলে যে, শেষ পর্যন্ত সরাসরি সম্প্রচারিত একটি টিভি অনুষ্ঠানে হাজির হয়ে গুজবকে মিথ্যা প্রতিপন্ন করেন তিনি। তবে টিভি পর্দায় তাকে বেশ দুর্বল লাগছিল। ১৯৮৯ থেকে ২০০২ সাল পর্যন্ত চীনা প্রেসিডেন্টের দায়িত্ব পালন করে তিনি।\n২০১২ সালে উত্তর কোরিয়ার নেতা কিম জং উন খুন হয়েছেন বলে গুজব ছড়ায়। রাষ্ট্রপ্রধান হিসেবে তার দায়িত্বগ্রহণের অল্প সময়ের মধ্যেই এ গুজব ছড়িয়ে পড়েছিল। চীনা সোশ্যাল মিডিয়া প্ল্যাটফর্ম ওয়েইবো’তে এ সংক্রান্ত প্রচুর পোস্ট আসতে শুরু করে। পরে জানা যায়, টুইটারে দেখতে বিবিসি’র মতো একটি অ্যাকাউন্ট থেকে ওই গুজবের সূত্রপাত হয়েছিল। ওই অ্যাকাউন্টে কিম জং উনের মৃত্যুর খবর নিশ্চিত করা হয়েছিল। কিন্তু ওই গুজবের অর্ধযুগ পর এখনও দোর্দণ্ড প্রতাপে দেশ পরিচালনা করছেন কিম জং উন। ২০১৮ সালের জুনে মার্কিন প্রেসিডেন্ট ডোনাল্ড ট্রাম্পসহ একাধিক প্রভাবশালী বিশ্বনেতাদের সঙ্গে তার বৈঠক অনুষ্ঠিত হয়।\nইরানের সর্বোচ্চ নেতা আয়াতুল্লাহ খামেনি’র অন্তত দুই দফায় মৃত্যুর গুজব ছড়িয়ে পড়ে। প্রথম দফায় ২০০৭ এবং দ্বিতীয় দফায় ২০০৯ সালে এ গুজব রটায়। দুইবারই মাইকেল লেদেন নামের এক মার্কিন নাগরিক এ গুজব ছড়ান।\nসম্প্রতি নাইজেরিয়ায় গুজব ছড়ায় যে দেশটির প্রেসিডেন্ট মুহাম্মাদু বুহারি মারা গেছেন। দেশ চালাচ্ছেন তার মতো দেখতে কোনও ছদ্মবেশী। এ নিয়ে বিভিন্ন ছবিও ও তথ্য ছড়িয়ে পড়ে সামাজিক মাধ্যমগুলোতে। পোস্টগুলো শেয়ার করেন একাধিক রাজনীতিবিদও। তবে রবিবার বুহারি জনসমক্ষে এসে বললেন, ‘আমিই আসল বুহারি।’\nসৌদি আরবে ২৪ অক্টোবর একটি সম্মেলন চলাকালে পড়ে যাওয়ার আলি বঙ্গোর মৃত্যু নিয়ে গুজব ছড়ায়। গেবনের প্রেসিডেন্টের ঘনিষ্ঠ সূত্রের মতে, তিনি স্ট্রোকের শিকার হয়েছিলেন। প্রেসিডেন্টের কার্যালয় থেকে এই বিষয়ে বিস্তারিত তেমন কিছুই জানানো হয়নি। শুধু বলা হয়েছিল, রক্তক্ষরণ হয়েছে। এর ফলে গুজব ছড়ায় তিনি মারা গেছেন। আর এতে করে বাধ্য হয়ে সোমবার জীবিত থাকার প্রমাণ দিতে হয়েছে।\nবঙ্গোর বেঁচে থাকার প্রমাণ হিসেবে একটি ভিডিও প্রচার করা হয়েছে। এতে কোনও অডিও নেই। ভিডিওতে দেখা গেছে, নীল-সাদা আলখেল্লা পরে মরক্কোর বাদশাহ মোহাম্মদ ৬ষ্ঠ’র সঙ্গে কথা বলছেন। এক পর্যায়ে বঙ্গো দুধের গ্লাসে চুমুক দেন।\nজেলে যাওয়ার শেষ ইচ্ছা পূরণ হচ্ছে ১০৪ বছরের বৃদ্ধার\n'আফিমখোর' টিয়া পাখি!\nনোবেল পুরস্কারের যোগ্য আমি নই!\nএযেন ভালবাসা প্রকাশের চূড়ান্ত মাধ্যম


বুধবার, ১২ মে ২০২১ ইসলাম\n১৯৯২ সালে বাবরি মসজিদ ভেঙে ফেলা হয়। মসজিদে প্রথম হামলাকীরর নাম হলো বলবীর সিং। বলবীর সিংয়ের জন্ম ভারতের হারিয়ানার পানিপথে। পানিপথ ছিলো উগ্র হিন্দুত্ববাদী মানুষদের দিয়ে পূর্ণ। তার নিজের ভাষায়- “কলেজে পড়ার সময়ই আমার সাথে অনেক উগ্রবাদী ছাত্রের সাথে পরিচয় হয়। তারা আমার মনে মুসলিমদের বিরুদ্ধে ঘৃণা আর হিংসার বিষবাষ্প ঢুকিয়ে দিয়েছিলো”।\nএভাবে ছাত্রাবস্থায়ই তিনি জড়িয়ে পড়েন উগ্র হিন্দুত্ববাদী দল শিবসেনার সাথে। শিবসেনার যে দলটা বাবরি মসজিদ ধ্বংস করেছিলো বলবীর সিং ছিলেন সে দলের প্রধান। মসজিদ ভাঙার স্মৃতি নিয়ে তিনি বলছেন- “আমি তীব্র বেগে আমার কুঠার দিয়ে মসজিদের গম্বুজে আঘাত করলাম। আকাশ বিদীর্ণ করে আওয়াজ তুললাম ‘ভগবান রামের জয়”।\nএরপর সবাই বলবীরের নামে জয়োধ্বনি দেয়া শুরু করে। রাতারাতি তিনি বিখ্যাত হয়ে যান।কিন্তু তার আদর্শবান পিতা তাকে ত্যাজ্য করেছিলেন। তার পিতা এজন্য নিজের শেষকৃত্য মুসলিমদের রীতিতে করাতে বলেছিলেন।\nমসজিদ গুড়িয়ে দেয়ার কিছুদিনের মধ্যেই একটা ঘটনা ঘটলো। বলবীরের এক সাথি যোগেন্দ্র বাবরি মসজিদের ভাঙা দুটো ইট এনে তাতে সবাইকে প্রস্রাব করতে বলে! এমনটা করার কয়েকদিনের মাথায় দেখা যায় যোগেন্দ্র বদ্ধ উন্মাদের মতো আচরণ করতে শুরু করে। একেবারে উলঙ্গ হয়ে যায়। এমনকি তার নিজের মা কে পর্যন্ত ধর্ষণের চেষ্টা করে!\nকিছুতেই কিছু করতে না পেরে যোগেন্দ্রের পরিবার এক ইমামের কাছে গেলে ইমাম তাদের জন্য দুয়া করেন এবং তাদের ইসলামের দাওয়াত দেন। তারা ইসলাম কবুলও করেন। আশ্চর্যজনকভাবে, খুব দ্রুতই যোগেন্দ্র সেরে উঠে।\nএই ঘটনার দ্বারা প্রভাবিত হয়ে বলবীর সিং ও তার পরিবার অনেক চিন্তাভাবনা করে নিজেরাও ইসলাম গ্রহণের সিদ্ধান্ত নেয়। এবার শুনুন তারা এখন কি করছে, তাদের মুখেই- “ আমাদের লক্ষ্য অন্তত ১০০ মসজিদ সংস্কার ও নতুন করে ১০০ মসজিদ নির্মাণ করা। …প্রতিবছর ৬ ডিসেম্বর আমরা অন্তত একটা মসজিদ সংস্কার ও নির্মাণ করি। এই সেই দিন, যেদিন বাবরি মসজিদ আমরা নিজ হাতে ভেঙেছিলাম”। আল্লাহ যাকে হিদায়াত দেন তাকে গোমরাহ করে কে?


Bangla Report রাঙামাটি সদরে ২ দিনব্যাপী বিজ্ঞান মেলা সমাপ্ত – Bangla Report\nরাঙামাটি সদরে ২ দিনব্যাপী বিজ্ঞান মেলা সমাপ্ত\n৩৮তম জাতীয় বিজ্ঞান ও প্রযুক্তি সপ্তাহ উদযাপন উপলক্ষে রাঙামাটি সদরে অনুষ্ঠিত দুইদিনব্যাপী বিজ্ঞান মেলা মঙ্গলবার বিকেলে শেষ হয়েছে।\nসদর উপজেলা প্রশাসনের উদ্যোগে উপজেলা পরিষদ মিলনায়তনে মেলার সমাপনী দিনে প্রধান অতিথি ছিলেন সদর উপজেলা পরিষদ চেয়ারম্যান অরুন কান্তি চাকমা।\nউপজেলা নির্বাহী অফিসার মোছা. সুমনী আক্তার-এর সভাপতিত্বে অনুষ্ঠানে বিশেষ অতিথি ছিলেন সদর উপজেলা পরিষদ চেয়ারম্যান অরুন সহকারী কমিশনার (ভুমি) একেএম মোজাম্মেল হক ও উপজেলা প্রাণীসম্পদ কর্মকর্তা ডা. সুচয়ন চৌধুরী।\nসমাপনী দিনে প্রধান অতিথির বক্তব্যে অরুন কান্তি চাকমা বলেন, বিজ্ঞান এখন সবকিছুর সাথে ওতপ্রোতভাবে জড়িত। একজন বিজ্ঞানী দেশের সবচেয়ে বড় সম্পদ। বিজ্ঞান মেলায় ক্ষুদে বিজ্ঞানীদের উৎসাহমূলক আবিষ্কার দেখে আমি অভিভূত। তিনি আশাবাদ ব্যক্ত করে বলেন, ভবিষ্যতে এসব খুদে বিজ্ঞানীরা দেশের জন্য বড় কিছু করে দেখাবে এবং বিশ্বের কাছে দেশের সুনাম আরো উজ্জ্বল করবে।\nএদিন মেলায় অংশ নেয়া বিভিন্ন প্রতিষ্ঠানকে পুরস্কার প্রদান করা হয়। দুইদিনব্যাপী এ বিজ্ঞান মেলায় সেরা স্টলের পুরস্কার পান রাঙামাটি সরকারি বালিকা উচ্চ বিদ্যালয়।


Published : Tuesday,4February, 2020 at 9:35 AM\nনবীন শিক্ষার্থীদের ‘গেস্টরুম করানো’ নিয়ে ঢাকা বিশ্ববিদ্যালয়ের বিজয় একাত্তর হল শাখা ছাত্রলীগের দুই গ্রুপের মধ্যে হাতাহাতির ঘটনা ঘটেছে।\nসোমবার রাত ১১টার দিকে বিজয় একাত্তর হলের গণরুমে ছাত্রলীগের কেন্দ্রীয় সভাপতি আল নাহিয়ান খান ও সাধারণ সম্পাদক লেখক ভট্টাচার্যের অনুসারীদের মধ্যে হাতাহাতির এই ঘটনা ঘটে।\nপরে হল সংসদের সাধারণ সম্পাদক (জিএস) নাজমুল হাসান ও সাহিত্য সম্পাদক মো. ফাহিম হাসানের মধ্যস্থতায় পরিস্থিতি শান্ত হয়।\n‘গেস্টরুম করানো’ হচ্ছে ছাত্রলীগের নবীন কর্মীদের ‘ম্যানার’ শেখানোর একটি কর্মসূচি। সাধারণত হলের অতিথিকক্ষে সিনিয়র নেতা-কর্মীরা জুনিয়রদের ‘ম্যানার’ শেখান বলে এর নাম ‘গেস্টরুম’।\nতবে কখনো কখনো গণ রুম বা হলের অন্য কোনো কক্ষেও ‘গেস্টরুম করানো’ হয়। প্রথম বর্ষের শিক্ষার্থীদের এই কর্মসূচির মুখোমুখি হতে হয়।\nপ্রত্যক্ষদর্শী শিক্ষার্থীরা জানায়, লেখক ভট্টাচার্যের পক্ষের নেতা-কর্মীরা সাধারণত রাত সাড়ে আটটায় ‘গেস্টরুম’ করালেও সোমবার সেই সময় পরিবর্তন করে সাড়ে দশটায় ‘গেস্টরুম’ করান। কিন্তু ওই সময়টিতে বিজয় একাত্তর হলে আল নাহিয়ান খানের পক্ষের নেতা-কর্মীরা ‘গেস্টরুম’ করিয়ে থাকেন।\nবিজয় একাত্তর হলের ছাত্ররা জানান, সোমবার রাতে আল নাহিয়ানের পক্ষের নেতা-কর্মীরা নির্ধারিত সময়ে ‘গেস্টরুম’ করাতে গিয়ে লেখকের পক্ষের নেতা-কর্মীদের দেখতে পান। লেখকের অনুসারীরা আল নাহিয়ানের অনুসারীদের ঘণ্টাখানেক বাইরে দাঁড় করিয়ে রাখলে একপর্যায়ে তারা ক্ষুব্ধ হয়ে টিভিকক্ষে ঢুকে পড়ে। এ সময় দুই পক্ষের নেতা-কর্মীরা হাতাহাতিতে জড়ায়।\nএ সময় লেখকের অনুসারীরা রড ও স্ট্যাম্প নিয়ে সংঘর্ষের প্রস্তুতি নিলেও ছাত্রলীগের প্যানেল থেকে নির্বাচিত হল সংসদের জিএস নাজমুল হাসান ও সাহিত্য সম্পাদক মো. ফাহিম হাসানের মধ্যস্থতায় শেষ পর্যন্ত পরিস্থিতি শান্ত হয়।\nএ বিষয়ে বিজয় একাত্তর হল সংসদের জিএস নাজমুল হাসান বলেন, পরিস্থিতি এখন শান্ত আছে। তবে তিনি দাবি করেন, ‘গেস্টরুম করানো’ নিয়ে নয়, বরং টিভি দেখা নিয়ে দুই পক্ষের কর্মীরা হাতাহাতিতে জড়িয়েছিল।\nএ ঘটনায় বক্তব্য জানতে ছাত্রলীগের কেন্দ্রীয় সভাপতি ও সাধারণ সম্পাদককে মোবাইলে কল করা মুঠোফোনে কল করা হলেও তারা কল রিসিভ করেননি।\nআরও সংবাদ বিষয়: ঢাকা বিশ্ববিদ্যালয় ছাত্রলীগ হাতাহাতি


‘আমাদের ছেলেরা কোথায় আছে?’\n১২ অক্টোবর ২০২০, ২১:১০\nছাত্র অধিকার পরিষদের ৩ নেতা এখনো নিখোঁজ\nবাংলাদেশ ছাত্র অধিকার পরিষদের ঢাবি শাখার সহসভাপতি মো. নাজমুল হুদা গতকাল রাজধানীর মগবাজারের মডার্ন হারবালে ভাইভা দিতে গিয়েছিলেন। দুপুর ২টার দিকে সেখান থেকে তাকে তুলে নেওয়ার অভিযোগ পাওয়া যায়।\nদুপুর আড়াইটায় প্রেসক্লাবের সামনে থেকে তুলে নেওয়ার অভিযোগ আসে সংগঠনটির কেন্দ্রীয় কমিটির যুগ্ম আহ্বায়ক মো. সোহরাব হোসেনকে। কেন্দ্রীয় কমিটির আরেক যুগ্ম আহ্বায়ক মো. সাইফুল ইসলামকে চাঁনখারপুলের মেস থেকে তুলে নেওয়ার অভিযোগ পাওয়া যায় সন্ধ্যায়।\nতিন জনকেই সাধারণ পোশাকের কয়েকজন তুলে নিয়ে গেলেও ছাত্র অধিকার পরিষদের নেতা নুরুল হক নুরের দাবি, তাদের তুলে নিয়ে গেছে গোয়েন্দা পুলিশ (ডিবি)।\nআজ সোমবার দুপুরে তিনি বলেন, ‘গতকাল নাজমুলকে সঙ্গে নিয়ে সাধারণ পোশাকের লোকজন সাইফুলের মেসে যায়। সেসময় পুলিশও সঙ্গে ছিল। সাইফুলের মেস সদস্যরা আমাদের বিষয়টি জানিয়েছেন। তারা তখন বাকিরও খোঁজ করেছে।’\n‘এরপর থেকে আমরা সংগঠনের কর্মী আবদুল্লাহ হিল বাকির কোনো খোঁজ পাচ্ছি না। ঢাবি শাখার সাংগঠনিক সম্পাদক আসিফ মাহমুদকে তেজগাঁও থেকে তুলে নিয়ে গেছে’, বলেন নুর।\nআজ দুপুর পর্যন্ত এই পাঁচ জনের কোনো খোঁজ পাননি জানিয়ে নুর বলেন, ‘ধারণা করছি সবাইকেই ডিবি তুলে নিয়ে গেছে। তাই ঘটনার পরপরই আমরা শাহবাগ ও লালবাগ থানায় খোঁজ নিয়েছি, ডিবি কার্যালয়েও গিয়েছি। বরাবরের মতো এবারও তারা পুরোপুরি অস্বীকার করেছে।’\nনিখোঁজদের পরিবারের সদস্যরা খুবই উদ্বিগ্ন হয়ে পড়েছেন জানিয়ে নুর বলেন, ‘সবাই ভীষণ আতঙ্কে আছেন। গতকাল তাদের পরিবারের সদস্যরা আমার বাসায় এসেছিলেন, আমার সঙ্গে কথা বলেছেন। কিন্তু আমি তাদের কোনো সান্ত্বনা দিতে পারিনি।’\n‘আমার বাসার আশপাশে আগে থেকে প্রায়ই অপরিচিত লোকজনের আনাগোনা দেখতাম। এখন আরও বেশি বেশি দেখছি। এতে আশঙ্কা হচ্ছে- আমাকেও তুলে নিতে পারে, গুম হয়ে যেতে পারি’, বলেন নুর।\nডিবি পুলিশ পরিচয়ে তুলে নেওয়া নেতাদের দ্রুত মুক্তির দাবিতে বিক্ষোভ করেছে ছাত্র অধিকার পরিষদ। এ ছাড়াও, নিখোঁজ আরও তিন জনকে দ্রুত খুঁজে বের করার দাবিও জানান তারা।\nদুপুরে রাজধানীর শাহবাগে জাতীয় জাদুঘরের সামনে এক সমাবেশ থেকে এসব দাবি জানানো হয়। পরে তারা বিক্ষোভ মিছিল করে মৎস্যভবন, প্রেসক্লাব, পল্টন হয়ে গুলিস্তানের দিকে যান।\nছাত্র অধিকার পরিষদের যুগ্ম আহ্বায়ক মুহাম্মদ রাশেদ খাঁন বলেন, ‘সারাদেশে ধর্ষণের বিরুদ্ধে আন্দোলন দমাতে এই তুলে নেওয়ার ঘটনা ঘটেছে। এর মাধ্যমে সরকার আন্দোলনকারীদের ভয় দেখাতে চায়। যেখানেই অপকর্মের ঘটনা ঘটবে, যারাই জড়িত থাকুক, তাদের বিরুদ্ধে আন্দোলন চালিয়ে যাব।’\nনিখোঁজ নাজমুল হুদার খালা বলেন, ‘আমাদের ছেলেরা কোথায় আছে? আমরা তাদের চিন্তায় ঘুমাতে পারছি না, খেতে পারছি না। কেউ অপরাধ করে থাকলে আইন অনুযায়ী বিচার করবে, তা না করে কেন সাধারণ পোশাকে তুলে নেওয়া হচ্ছে?’\nমুক্তিযোদ্ধার সন্তান হিসেবে নাজমুল হুদাকে দ্রুত খুঁজে বের করার দাবি জানান তিনি।\nডিবি কার্যালয়ে নিখোঁজদের আত্মীয়রা যোগাযোগ করলেও তাদের আটক বা গ্রেপ্তারের বিষয়টি স্বীকার করা হয়নি।\nতবে ঢাবি এক ছাত্রীর দায়েরকৃত ধর্ষণ মামলায় সাইফুল ও নাজমুলকে গতকাল রাতে ডিবি পুলিশ গ্রেপ্তার করেছে বলে দ্য ডেইলি স্টারকে নিশ্চিত করেছেন ডিবির লালবাগ বিভাগের উপ-কমিশনার (ডিসি) রাজীব আল মাসুদ।\nআজ বিকালে মামলার তদন্তকারী কর্মকর্তা এই দুজনকে আদালতে তুলে সাত দিনের রিমান্ড আবেদন করেন। পরে আদালত শুনানি শেষে তাদের দুজনের দুই দিনের রিমান্ড মঞ্জুর করেন।


Good Cholesterol: খারাপ নয়, এই ৫ জিনিসই বাড়িয়ে দেবে রক্তের ভালো কোলেস্টেরল! - nutritionist pooja malhotra shares easy ways to increase hdl or good cholesterol - Eisamay\nGood Cholesterol: খারাপ নয়, এই ৫ জিনিসই বাড়িয়ে দেবে রক্তের ভালো কোলেস্টেরল!\nProduced by Srabani Adhikary | EiSamay.Com | Updated: Jun 17, 2022, 7:50 AM\nরক্তে কোলেস্টেরলের মাত্রা বাড়লে হার্ট অ্যাটাকের ঝুঁকি বেড়ে যায় সহজেই। সেই সঙ্গে বাড়ে স্ট্রোকের সম্ভাবনাও। আধুনিক জীবনযাত্রায় অনিয়ন্ত্রিত হওয়ায় এই অসুখের সমস্যায় ভোগেন অনেকেই। আসলে কোলেস্টেরল এক ধরণের ফ্যাট যা রক্তের মধ্যে থাকে। বিশেষজ্ঞদের মতে, একটি হ'ল LDL এবং অন্যটি হল HDL।\nদেহে কোলেস্টেরল (Cholesterol) দু'ধরনের হয়। ভালো ও খারাপ কোলেস্টেরল। ভালো কোলেস্টেরল কোষ গঠনে সাহায্য করে। শরীরে একাধিক হরমোনের সৃষ্টির জন্যও শরীরে ভালো কোলেস্টেরলের ভূমিকা রয়েছে। অন্যদিকে খারাপ কোলেস্টেরল বেড়ে গেলে শরীরে মারাত্মক প্রভাব পড়তে পারে। খারাপ কোলস্টেরলের মাত্রা বেড়ে গেলে স্ট্রোকের ঝুঁকি ও হৃদরোগের ঝুঁকি বেড়ে যায় সহজেই।\nশরীরে এর মাত্রা বৃদ্ধি একটি সতর্কতা ঘণ্টা কারণ এর বৃদ্ধি হৃদরোগ, স্ট্রোক এমনকি হার্ট অ্যাটাক পর্যন্ত হতে পারে। এটি লক্ষ করা উচিত যে শরীরের ভালো কার্যকারিতার জন্য ভালো কোলেস্টেরল অপরিহার্য কারণ এটি খারাপ কোলেস্টেরল শোষণ করে এবং লিভারে ফিরিয়ে নিয়ে যায়, যা পরে এটি শরীর থেকে সরিয়ে দেয়।\nআপনার রক্তে যদি রক্তে সঞ্চিত খারাপ কোলেস্টেরল কমাতে হলে ভালো কোলেস্টেরলের পরিমাণ বাড়াতে হবে। শরীরে ভালো কোলেস্টেরল বাড়াতে আপনি আপনার খাদ্যতালিকায় অনেক কিছু অন্তর্ভুক্ত করতে পারেন। ভারতের বিখ্যাত পুষ্টিবিদ পূজা মালহোত্রা এমন কিছু খাবারের কথা জানাচ্ছেন, যা এই কাজটিকে সহজ করে দিতে পারে।\nধূমপান করবেন না\nআপনি যদি HDL কোলেস্টেরলের মাত্রা বাড়াতে চান তাহলে ধূমপানের বদ অভ্যাস থেকে বিরত থাকুন। ধূমপান রক্তে HDLকোলেস্টেরলের মাত্রাকে দমন করে। এছাড়াও এটি আরও অনেক গুরুতর রোগের কারণ।\nআপনার ডায়েটে স্বাস্থ্যকর খাবার রাখুন\nভালো কোলেস্টেরলের জন্য আপনার ডায়েটে স্বাস্থ্যকর ফ্যাট জিনিস অন্তর্ভুক্ত করা উচিত। এই জন্য, আপনি আপনার খাদ্যতালিকায় বাদাম, বীজ, চর্বিযুক্ত মাছ, সরষের তেল, জলপাই, অ্যাভোকাডোর মতো জিনিসগুলি অন্তর্ভুক্ত করতে পারেন। এসব জিনিস শরীরে ভালো চর্বি দেয়, যা ক্ষতিকর নয়।\nপ্রতিদিন ব্যায়াম করলে শুধু শরীরে জমে থাকা খারাপ কোলেস্টেরলই কম হয় না, শরীরের জন্য রয়েছে অসংখ্য উপকারিতা। পুষ্টিবিদদের মতে, অ্যারোবিক ব্যায়াম, উচ্চ-তীব্রতার ওয়ার্কআউট এবং শক্তি প্রশিক্ষণও এইচডিএল কোলেস্টেরলের মাত্রা উন্নত করতে সাহায্য করে।\nআরও পড়ুন: রক্তে কোলেস্টেরল কমাতে ম্যাজিকের মতো কাজ করবে এই ঘরোয়া টোটকা! ট্রাই করুন আজই...\nবেগুনি রঙের সবজি খান\nআপনার ডায়েটে বেগুনি রঙের ফল এবং শাকসবজি অন্তর্ভুক্ত করুন। বিশেষজ্ঞদের মতে, এতে অ্যান্থোসায়ানিন নামক অ্যান্টিঅক্সিডেন্ট রয়েছে যা এইচডিএল কোলেস্টেরলের মাত্রা উন্নত করতে সহায়তা করে।\nবাইরের খাবার নয়\nট্রান্স ফ্যাট খারাপ কোলেস্টেরলের মাত্রা বাড়িয়ে HDL অর্থাৎ ভালো কোলেস্টেরলের মাত্রা বজায় রাখে। মনে রাখবেন যে ট্রান্স ফ্যাট সমৃদ্ধ জিনিস খেলে হার্ট সংক্রান্ত রোগের ঝুঁকি বাড়ায়।\nডিসক্লেইমার: এই প্রতিবেদনটি শুধুমাত্র সাধারণ তথ্যের জন্য। এটি কোনওভাবেই কোনও ওষুধ বা চিকিৎসার বিকল্প হতে পারে না। আরও বিস্তারিত জানতে বিশেষজ্ঞের সঙ্গে পরামর্শ করে নিন।\nপরের খবরExcessive Sweating: অতিরিক্ত ঘাম কিন্তু বিপদের লক্ষণ, আয়ুর্বেদ মতে এভাবে স্নান করলে সমস্যা দূর হবে সহজে...\nWeb Title : nutritionist pooja malhotra shares easy ways to increase hdl or good cholesterol


‘শ্রীলঙ্কার ক্ষমতাচ্যুত নেতারা বাংলাদেশে আশ্রয় চাননি’ ‘শ্রীলঙ্কার ক্ষমতাচ্যুত নেতারা বাংলাদেশে আশ্রয় চাননি’ – গ্রাম বাংলা নিউজ\nবৃহস্পতিবার, ০৭ জুলাই ২০২২, ১২:৩৮ অপরাহ্ন\n‘শ্রীলঙ্কার ক্ষমতাচ্যুত নেতারা বাংলাদেশে আশ্রয় চাননি’\nঢাকা: অর্থনৈতিক অচলাবস্থায় তুমুল গণবিক্ষোভের মুখে শ্রীলঙ্কার ক্ষমতাচ্যুত কোনো নেতা বাংলাদেশে আশ্রয় চাননি বলে জানিয়েছেন পররাষ্ট্রমন্ত্রী ড. এ কে আব্দুল মোমেন। শনিবার (১৪ মে) রাজধানীর ফরেন সার্ভিস একাডেমিতে অনুষ্ঠান শেষে সাংবাদিকদের এক প্রশ্নের জবাবে এ কথা জানান তিনি।\nশ্রীলঙ্কার ক্ষমতাচ্যুত নেতাদের বাংলাদেশ আশ্রয় দেবে কি না, এমন প্রশ্নের জবাবে মোমেন বলেন, আমাদের কাছে কেউ আশ্রয় চাননি। এগুলো আমরা শুনিনি। এগুলো মিডিয়ার খবর। আর আমি যেটি মিডিয়াতে দেখেছি, তাদের যারা সরকারে ছিলেন তারা বলছেন; তারা দেশেই থাকবেন। নয়া দিল্লি থেকে একটি রিপোর্ট এসেছে, তারা বলেছে যে ভারতে শ্রীলঙ্কার নেতারা যাননি।\nশ্রীলঙ্কা নিয়ে ঢাকার অবস্থান প্রসঙ্গে ড. মোমেন বলেন, কিছু কিছু পণ্ডিত প্রায়ই আমাদের হুকুম দেন আর আমাদের সতর্ক করেন যে, শ্রীলঙ্কার মতো যাতে বাংলাদেশ না হয়। সতর্ক করা ভালো। কিন্তু শ্রীলঙ্কার সঙ্গে আমাদের তুলনা হয় না। শ্রীলঙ্কার জনসংখ্যা ২ কোটি ১০ লাখ আর বাংলাদেশের ১৭ কোটি। বাংলাদেশের রপ্তানির সংখ্যা অনেক। আর শ্রীলঙ্কার রপ্তানি অল্প। বাংলাদেশের রেমিট্যান্স করোনার সময়েও ২৫ বিলিয়ন। শ্রীলঙ্কা তার ধারের কাছে নেই।\nতিনি বলেন, বাংলাদেশের অর্থনীতিতে অধিকাংশ জিনিস স্থানীয়ভাবে তৈরি হয়, বিশেষ করে খাদ্যদ্রব্য। শ্রীলঙ্কার সবকিছু বাইরে থেকে আনতে হয়। আমাদের ঋণ জিডিপির মাত্র ১৬ থেকে ১৭ শতাংশ। আর শ্রীলঙ্কার অনেক বেশি। তাদের সঙ্গে আমাদের কোনো তুলনা হয় না।\nআর্থিক অব্যবস্থাপনার প্রতিবাদে সম্প্রতি তুমুল গণবিক্ষোভের মুখে মাহিন্দা রাজাপকসের পদত্যাগের পর শ্রীলঙ্কার অনেক রাজনীতিক ও তাদের পরিবারের সদস্যরা দেশ ছেড়ে ভারতে পালিয়েছেন—সংবাদমাধ্যম ও সামাজিক যোগাযোগ-মাধ্যমে এমন গুঞ্জন ছড়িয়েছে। অবশ্য ভারত বলছে, এসব তথ্য সঠিক নয়।\nএরইমধ্যে বৃহস্পতিবার শ্রীলঙ্কায় নতুন প্রধানমন্ত্রী হিসেবে শপথ নিয়েছেন রনিল বিক্রমাসিংহে। দায়িত্ব নিয়ে নতুন প্রধানমন্ত্রী কাজ শুরু করলেও তাকে মেনে নিচ্ছে না বিরোধীরা। তারা বিক্ষোভ অব্যাহত রেখেছে।


সূরা আর-রুম; আয়াত ১-৮\nকুরআনের আলো অনুষ্ঠানের এই পর্বে সূরা আর- রুমের ১ থেকে ৮ নম্বর আয়াত নিয়ে আলোচনা করা হয়েছে। এই সূরার ১ থেকে ৫ নম্বর আয়াতে মহান আল্লাহ বলেছেন:\nالم (1) غُلِبَتِ الرُّومُ (2) فِي أَدْنَى الْأَرْضِ وَهُمْ مِنْ بَعْدِ غَلَبِهِمْ سَيَغْلِبُونَ (3) فِي بِضْعِ سِنِينَ لِلَّهِ الْأَمْرُ مِنْ قَبْلُ وَمِنْ بَعْدُ وَيَوْمَئِذٍ يَفْرَحُ الْمُؤْمِنُونَ (4) بِنَصْرِ اللَّهِ يَنْصُرُ مَنْ يَشَاءُ وَهُوَ الْعَزِيزُ الرَّحِيمُ (5)\n“আলিফ, লাম, মীম।” (৩০:১)\n“রোমকগণ (ইরানিদের কাছে) পরাজিত হয়েছে।” (৩০:২)\n“(আরবের) নিকটবর্তী অঞ্চলে; কিন্তু ওরা ওদের এই পরাজয়ের পর শিগগিরই বিজয়ী হবে।” (৩০:৩)\n“(আগামী) কয়েক বছরের মধ্যেই। পূর্ব ও পরের সব সিদ্ধান্ত আল্লাহরই। সেদিন মুমিনরা আনন্দিত হবে।” (৩০:৪)\n“আল্লাহর সাহায্যে; তিনি যাকে ইচ্ছা সাহায্য করেন এবং তিনি মহাপরাক্রান্ত, দয়াময়।” (৩০:৫)\nইতিহাসে এসেছে, রোম ও পারস্য সাম্রাজ্যের মধ্যে দীর্ঘকাল ধরে যুদ্ধবিগ্রহ লেগে ছিল। বিশ্বনবী (সা.) যখন মক্কায় বসবাস করছিলেন তখন আরব ভূখণ্ডের কাছে এক যুদ্ধে ইরানি বাহিনীর কাছে রোমের বাহিনী পরাজিত হয়। মহান আল্লাহ বিশ্বনবীকে জানিয়ে দেন, অচিরেই পরবর্তী যুদ্ধে রোমের বাহিনী জয়লাভ করবে। এই ভবিষ্যদ্বাণী বাস্তবায়িত হওয়ার পর মক্কার নওমুসলিমরা এ ব্যাপারে নিশ্চিত হন যে, মক্কার মুশরিকদের বিরুদ্ধেও তাদের জয়লাভের ব্যাপারে আল্লাহর আশ্বাস বাস্তবায়িত হবে। কারণ, বিশ্বজগতের সবকিছু মহান আল্লাহর নিয়ন্ত্রণে রয়েছে এবং তিনি যাকে ইচ্ছা সাহায্য করেন, সম্মান দান করেন এবং নিজের রহমতের বারিধারায় অবগাহন করান।\nএই পাঁচ আয়াতের শিক্ষণীয় দিকগুলো হলো:\n১. পবিত্র কুরআনে বর্ণিত অদৃশ্যের খবর এবং ভবিষ্যদ্বাণী এই মহাগ্রন্থের অন্যতম অলৌকিক নিদর্শন হিসেবে পরিগণিত হয়।\n২. যেকোনো পরাজয়ে ভেঙে পড়লে চলবে না। সব সময় মহান আল্লাহর সাহায্য পাওয়ার আশা রাখতে হবে।\n৩. মহান আল্লাহ নিজের প্রজ্ঞা দিয়ে সব কাজ করেন। ঈমানদার ব্যক্তিদের জয় এবং পরাজয় দু’টিই আল্লাহর প্রজ্ঞাপূর্ণ সিদ্ধান্ত অনুযায়ী হয়। অবশ্য মুমিন ব্যক্তিদেরকে তাদের ওপর অর্পিত দায়িত্ব পালন করতে হবে। কিন্তু এই চেষ্টা-প্রচেষ্টার ফলাফল তাদের হাতে নেই বরং তা নিয়ন্ত্রণ করেন মহান আল্লাহ।\nসূরা রুমের ৬ ও ৭ নম্বর আয়াতে মহান আল্লাহ বলেছেন:\nوَعْدَ اللَّهِ لَا يُخْلِفُ اللَّهُ وَعْدَهُ وَلَكِنَّ أَكْثَرَ النَّاسِ لَا يَعْلَمُونَ (6) يَعْلَمُونَ ظَاهِرًا مِنَ الْحَيَاةِ الدُّنْيَا وَهُمْ عَنِ الْآَخِرَةِ هُمْ غَافِلُونَ (7)\n“এটি আল্লাহরই অঙ্গীকার; আল্লাহ স্বীয় অঙ্গীকারের অন্যথা করেন না। কিন্তু অধিকাংশ লোকই তা জানে না।” (৩০:৬)\n” তারা পার্থিব জীবনের বাহ্যিক দিক (অর্থাৎ যা কেবল চোখে দেখা যায় সে) সম্পর্কে অবগত, ওরা পরকালের (জীবন) সম্পর্কে অমনোযোগী।” (৩০:৭)\nআগের কয়েকটি আয়াতে মুশরিকদের বিরুদ্ধে যুদ্ধে মুমিনদের বিজয়ের প্রতিশ্রুতি দিয়েছেন মহান আল্লাহ। আর এই দুই আয়াতে বলা হচ্ছে: আল্লাহর প্রতিশ্রুতিতে বিন্দুমাত্র সন্দেহ করো না কারণ, তাঁর প্রতিশ্রুতি নিশ্চিত সত্য এবং এর বাস্তবায়নে কোনোরকম হেরফের হবে না।\nঅবশ্য আল্লাহ তায়ালার প্রতি যাদের বিশ্বাস নেই কিংবা যাদের বিশ্বাস দুর্বল তারা সৃষ্টিকর্তার প্রতিশ্রুতির ওপর পুরোপুরি নির্ভর করতে পারে না। কারণ, আল্লাহর প্রজ্ঞা, ক্ষমতা ও কৌশল সম্পর্কে তারা অজ্ঞ। তারা শুধু বাহ্যিক ঘটনাগুলো অবলোকন করে এর ভিত্তিতে জয়-পরাজয় সম্পর্কে ব্যাখ্যা-বিশ্লেষণ করে। পরকালীন জীবন সম্পর্কে তারা অজ্ঞ বলে সবকিছুকে পার্থব জীবনের সীমাবদ্ধ দৃষ্টিভঙ্গি দিয়ে দেখতে চায়। এর ফলে সৃষ্টিজগতের রহস্য উপলব্ধি করা তাদের পক্ষে সম্ভব হয় না।\n১. মানুষ অনেক সময় নানা কারণে নিজের দেয়া প্রতিশ্রুতি রক্ষা করতে পারে না। কিন্তু কোনো সীমাবদ্ধতার গণ্ডি না থাকায় মহান আল্লাহর প্রতিশ্রুতি বাস্তবায়ন হবেই এবং তা অবধারিত।\n২. পার্থিব দুনিয়ার চাকচিক্যের প্রতি অনুরাগ মানুষকে ক্ষীণদৃষ্টিসম্পন্ন করে ফেলে। এ কারণে পরকাল সম্পর্কে জানা তাদের পক্ষে সম্ভব হয় না।\nসূরা রুমের ৮ নম্বর আয়াতে মহান আল্লাহ বলেছেন:\n“ওরা কি নিজেদের অন্তরে ভেবে দেখে না যে, আল্লাহ যথাযথভাবে এক নির্দিষ্টকালের জন্য আসমান, জমিন এবং ওদের অন্তর্বর্তী সমস্ত কিছু সৃষ্টি করেছেন? এবং নিঃসন্দেহে মানুষের মধ্যে অনেকেই তাদের প্রতিপালকের (সঙ্গে) সাক্ষাতে অবিশ্বাসী।” (৩০:৮)\nপবিত্র কুরআনের আরো অনেক আয়াতের মতো এই আয়াতেও মানুষকে সৃষ্টিজগত সম্পর্কে চিন্তা-গবেষণা করার আহ্বান জানানো হয়েছে। মহান আল্লাহ মানুষকে তার বিচারবুদ্ধি ও বিবেকের কাছে প্রশ্ন করতে বলছেন: এই আসমান ও জমিন কে সৃষ্টি করেছেন? যিনি সৃষ্টি করেছেন তিনি কি কোনো সুনির্দিষ্ট লক্ষ্য ছাড়াই এগুলো বানিয়েছেন? এই বিশ্বজগতের কি কোনো শুরু এবং শেষ নেই? জ্ঞানবুদ্ধিসম্পন্ন মানুষ যখন অনর্থক কোনো কাজ করে না তখন এই বিশাল সৃষ্টিজগত কি কোনো সুনির্দিষ্ট পরিকল্পনা ছাড়া সৃষ্টি করা সম্ভব? এটা কি বিশ্বাস করা যায় যে, এই পৃথিবীতে আমরা যেসব কাজ করি সেজন্য কোনোদিন সৃষ্টিকর্তার কাছে জবাবদিহীতা করা লাগবে না?\nঅবশ্য যারা প্রবৃত্তি পূজারি এসব প্রশ্ন তাদের অন্তরে কোনো দাগ কাটে না। তারা ইন্দ্রিয় সুখ লাভ করার জন্য এসব বিষয় নিয়ে চিন্তা করতে রাজি নয়। যেকোনো মূল্যে ভোগবিলাসে মত্ত থাকাই তাদের কাজ। কিন্তু জ্ঞানবুদ্ধিসম্পন্ন ব্যক্তিরা মনে করেন, এই সৃষ্টিজগত একটি নির্দিষ্ট লক্ষ্যে তৈরি হয়েছে এবং আমাদেরকে একদিন কৃতকর্মের হিসাব দিতে হবে।\n১. ইসলাম মানুষকে সৃষ্টিজগত সম্পর্কে চিন্তাভাবনা করার আহ্বান জানিয়েছে যাতে সে প্রকৃত সত্য উপলব্ধি করে মহান আল্লাহর প্রতি ঈমান আনে।\n২. এই বিশ্বজগত নির্ধারিত সময়ের জন্য এবং সুনির্দিষ্ট লক্ষ্যে সৃষ্টি করা হয়েছে।\n৩. কেয়ামত অস্বীকারকারীদের কোনো যুক্তি নেই। পার্থিব দুনিয়ার প্রতি লোভলালসা তাদেরকে পরকাল সম্পর্কে অন্ধ ও অজ্ঞ করে দেয়।